
UVOD 


Za postojanje grupa solidarne razmjene (GSR) saznala sam tijekom 
2013. godine posredstvom prijateljice koja se, zajedno sa svojom obi- 
telji, odlučila baviti uzgojem organskog povrća, prvenstveno za vlastite 
potrebe, ali i za prodaju. Za donošenje takve odluke nije bilo nevažno 
to što su u to vrijeme i ona i njezin suprug bili bez redovitih primanja 
te je njihova namjera ukazivala i na određenu strategiju preživljavanja. 
Naime, posljedice ekonomske krize iz 2008. godine odjekivale su u 
Hrvatskoj i u 2013. godini. Pritom treba imati na umu i mišljenje struč- 
njaka koji ističu da za hrvatski kontekst krize nisu “kriva" samo glo- 
balna kretanja zbog toga što je nakon demokratskih promjena 1990-ih 
godina Hrvatska ušla u tzv. tranziciju koja je podrazumijevala promje- 
nu političkog, ekonomskog i društvenog sustava. Premda političke 
elite uglavnom ističu prednosti novih sustava, primjetno je i nezado- 
voljstvo posljedicama divlje privatizacije i rastuće nejednakosti koju je 
donio nagli prijelaz na kapitalizam, a koji nije povezan s posljednjom 
ekonomskom krizom (Čučković 2001a, 2001b; Koller Trbović 2009; 
Larise 2011; Budak i Rajh 2012; Ilišin et al. 2013; Rubić 2013). Eko- 
nomska kriza iz 2008. godine pokazala je ranjivost hrvatske ekonomije 
u globalnom kontekstu, ali i ukazala na dublje probleme koji muče hr- 
vatsko gospodarstvo neovisno o globalnim ekonomskim kretanjima. 
Uzrečica koju sam u različitim varijantama često čula u kontekstu ovog 
istraživanja prilikom spomena ekonomske krize, mahom od pripad- 
nika starijih generacija, a koja sažima navedene znanstvene zaključke 
glasi: “Koja kriza? Pa cijeli svoj život živim u krizi!!!" Potonja izjava, 
koju su opetovano naglašavali sudionici u istraživanju, kao da proširuje 
koncept putujuće krize (Šporer 2001: 16 prema Rubić 2017: 36) kao 

one koja se seli s jedne na drugu lokaciju u svijetu prema poimanju 
krize koja putuje kroz vrijeme. Takav diskurs govori u prilog tome da 
pojedinci smatraju kako je provođenje života u stalnoj potrebi propiti- 
vanja kućnih budžeta, prilagodbe troškovima, ali i nestašicama! odraz 
kontinuirane krize i da, prema tome, velika ekonomska kriza iz 2008. 
godine na ovim prostorima ne predstavlja novinu. 


Upitala sam prijateljicu kako i gdje namjerava prodavati povrće koje 
uzgoji, a ona mi je nato odgovorila da ga planira distribuirati “preko 
grupe solidarne razmjene Zapad". Tada sam prvi put čula za grupe so- 
lidarne razmjene. Objašnjenje koje mi je pružila kod mene je pobudi- 
lo zanimanje za spomenutu inicijativu te sam odlučila saznati više o 
tome. Ubrzo potom, nakon dobivanja početnih informacija, shvatila 
sam da je tema relevantna u znanstvenom smislu te da se istraživanjem 
tog pokreta već bavi niz znanstvenika različitih disciplina. Kao antro- 
pologinju, posebice me zainteresirao aspekt solidarnosti u pokretu 
koji se nastoji sustavno izgraditi i/ili ojačati među članovima grupe, 
a poželjela sam se i uključiti u jednu takvu inicijativu. Saznala sam da 
postoji nešto što se zvalo velika zelena mejling lista putem koje su se 
mogli naručiti različiti proizvodi. Naknadno se ispostavilo da moja 
kolegica s posla, iz drugog odjela, administrira tu listu, ali je tada lista 
već bila ukinuta i ona nije željela pričati o tome. U neformalnom je 
razgovoru natuknula da su oko ukidanja liste postojali oprečni stavo- 
vi te je iskazala osobno nezadovoljstvo činjenicom da je u konačnici 
mejling lista zatvorena. No, na samom početku mojega istraživanja 
lista je još bila aktivna te sam preko nje i posredstvom kontakata svoje 
prijateljice došla do prvih sugovornika u istraživanju koje je uslijedilo. 
Na prvoj dostavi proizvoda GSR-a kojoj sam prisustvovala u zapad- 
nom dijelu grada dobila sam kontakte i imena “osnivača? i “admina'. 
Pokušala sam se uključiti u prvu osnovanu grupu solidarne razmjene — 





| Nestašica može biti različito percipirana. Može se odnositi npr. na nestašicu koju je većina 
građana Hrvatske osjetila tijekom Domovinskog rata. Za još starije sugovornike, nestašica se 
mogla odnositi i na nestašicu nakon Drugog svjetskog rata, na brojne redukcije struje, benzina 
(primjerice, vožnja po parnim i neparnim danima i registracijama usjekla se živopisno u sjećanja 
pojedinaca). 

GSRijeda (čiji je naziv kombinacija akronima za grupe solidarne raz- 
mjene i srijede, dana kada se odvijala dostava) — ali pokazalo se da to 
uopće nije jednostavno jer je grupa u to vrijeme već bila pred razlazom. 
Ipak, zahvaljujući tome dogovorila sam intervjue s pojedincima koji su 
bili inicijatori poljoprivrede potpomognute zajednicom u Hrvatskoj, 
ali is kupcima. Istovremeno sam i sama počela naručivati hranu srije- 
dom, uglavnom povrće te neke druge proizvode koji su u to vrijeme 


bili u ponudi. 


O PREDMETU ISTRAŽIVANJA 


ŠTO JE POLJOPRIVREDA POTPOMOGNUTA 
ZAJEDNICOM 


Grupe solidarne razmjene (u daljnjem tekstu koristit ću kraticu GSR) 
naziv je pod kojim se poljoprivreda potpomognuta zajednicom počela 
širiti u Hrvatskoj nakon 2009. godine. Poljoprivreda potpomognu- 
ta zajednicom je termin kojim su sociologinje Jelena Puđak i Nataša 
Bokan 2011. godine tu inicijativu uvele u hrvatski znanstveni diskurs 
kroz članak o ekološkoj poljoprivredi kao indikatoru društvenih vred- 
nota (Puđak i Bokan 2011). Taj pojam je prijevod engleskog termina 
community-supported agriculture i odnosi se na skup aktivnosti koje su 
se pod različitim nazivima pojavile u svijetu počevši od 1970-ih godi- 
na. Trauger Groh, jedan od pionira inicijative, istaknuo je kako sam 
termin poljoprivreda potpomognuta zajednicom u određenoj mjeri 
može rezultirati i iskrivljenim poimanjem glavnog cilja inicijative. 
On, naime, smatra da cilj “nije da zajednica podupire farmu (poljo- 
privredno imanje), već da zajednica sama sebe podržava (potpomaže) 
kroz poljoprivredu" (Groh i McFadden 1998). Inicijativa se tijekom 
godina proširila svijetom i u svakoj zemlji ima neke svoje specifično- 
sti i drugačije nazivlje. Također, nije nevažno istaknuti da često ciljevi 
inicijative variraju u odnosu na spomenuti glavni cilj, ovisno o grupi. 
Samu grupu, jezgru inicijative, čine pojedinci koji ne moraju biti pove- 
zani ničim drugim osim činjenicom da pripadaju grupi kupaca koja po 
određenim principima sustavno potpomaže, najčešće ekološke i lokal- 
ne, poljoprivrednike. Sustavnost pomaganja očituje se u tome da čla- 
novi grupe redovito i izravno nabavljaju (kupuju) sezonske namirnice 

od jednog ili više proizvođača na tjednoj (ili drugačije dogovorenoj) 
bazi, bez sudjelovanja plaćenog posrednika. Proizvođači su najčešće 
ekološki, s certifikatom ili bez njega, što ovisi o prioritetima grupe. Na- 
ime, pojedini kupci žele isključivo certificiranu ekološku hranu, dok je 
drugima dovoljno da se radi o lokalnom poljoprivredniku u čiji način 
proizvodnje imaju povjerenja te im certifikat nije potreban (ili pak 
sumnjaju u način njegova dobivanja), a treći naprosto ne mare toliko 
za ekološki aspekt proizvodnje koliko im je važno podupiranje malih 
lokalnih proizvođača. Kupci su najčešće stanovnici obližnjeg grada 
ili šireg gradskog područja. Naravno, i od tog pravila ima iznimki jer 
pojedini proizvođači opskrbljuju i udaljenije gradove i područja zbog 
specifičnosti svojih proizvoda (riječ je o rjeđe dostupnim proizvodima 
poput npr. integralnog brašna ili mesa i ribe). Prema dogovoru, netko 
od članova grupe prikuplja i dostavlja narudžbu za cijelu grupu te se 
potom proizvođači i kupci sastaju na dogovorenom mjestu (ponegdje 
su to od gradskih uprava odobrene lokacije, ali tamo gdje to nije regu- 
lirano može se raditi i o tajnoj lokaciji) iu određenom roku obave tzv. 
dostavu, odnosno primopredaju. Kupci povrće kupuju tako da kupuju 
tzv. košaricu, tj. unaprijed dogovorenu količinu (sezonskih) proizvoda 
za određen iznos kojom se namiruju tjedne potrebe kupca za povrćem, 
do sljedeće dostave. Ključ podupiranja je u sustavnosti, odnosno u 
tome da se hrana nabavlja redovito od istog poljoprivrednika, čime on 
stiče stalnu i sigurnu bazu kupaca te zato ne mora razmišljati o plasma- 
nu i prodaji svojih proizvoda, može ukalkulirati količine i u konačnici 
se može više fokusirati na samu proizvodnju. Najčešće je riječ o eko- 
loškoj proizvodnji jer grupu kupaca uglavnom čine pojedinci koji su 
iz različitih razloga izgubili povjerenje u industrijsku i konvencional- 
nu poljoprivredu povezanu s upotrebom pesticida i umjetnih gnojiva 
te, opet iz različitih razloga, žele poticati male, lokalne proizvođače. S 
obzirom na to da smatraju da je čin kupovine ujedno i politički čin, 
vjeruju da tako izravno utječu na promjenu postojećih konzumeristič- 
kih i proizvodnih obrazaca. Poljoprivreda potpomognuta zajednicom 
oblik je zajednice prakse koji je usmjeren na stvaranje alternativnih 
lanaca (nabave) hrane (engl. alternative food networks — AFN) i kre- 

iranje drugačijih odnosa u tom lancu. Koncept zajednice praksi koji 
sam upotrijebila ponikao je iz teorija učenja (Lave i Wenger 1991), ali 
je posve primjenjiv i na grupe ljudi koji na opisani način potpomažu 
ekološku poljoprivredu. Pojam je osmišljen u odnosu na grupe poje- 
dinaca koji zajedno nešto rade, ali ne podrazumijeva da svi članovi u 
potpunosti dijele interese i stavove ili pak da budu izvana prepoznat- 
ljivi ne-članovima. Za njihovo je oformljivanje ključno “sudjelovanje u 
sustavu aktivnosti u kojem sudionici dijele razumijevanje o onome što 
rade i što to znači za njihove živote i njihove zajednice" (Lave i Wenger 
1991: 98) što, prema mojem mišljenju, predstavlja tek neznatno proši- 
rivanje Barthove analize načina na koji (etničke) grupe definiraju sebe 
i svoje granice. 

Na temelju navedenih činjenica, smatram da bi se poljoprivreda 
potpomognuta zajednicom mogla opisati kao zajednica praksi koja 
kreira alternativni način nabave (hrane i/ili drugih proizvoda) i tako 
potiče ekološku i/ili lokalnu poljoprivredu i solidarne obrasce pona- 
šanja u društvu. 


Naime, osnovni princip koji zagovara poljoprivreda potpomognuta 
zajednicom je solidarnost, tj. poticanje solidarnosti između kupaca i 
proizvođača na različitim razinama. Ona je, naravno, povezana i s ne- 
kim drugim principima koji su karakteristični za pokret, ali upravo bih 
solidarnost izdvojila kao ključni element po kojemu se ova inicijativa 
razlikuje od drugih srodnih inicijativa. 


U Hrvatskoj je inicijativa pokrenuta od strane nekolicine entu- 
zijasta koji su inicijalno razmišljali da se unutar takvih grupa odvija i 
određena razmjena te su, imajući na umu talijanske srodne inicijative, 
pokret u Hrvatskoj nazvali grupama solidarne razmjene. To zvučno 
ime, ipak, kod neupućenih može izazvati i određene nedoumice. Kao 
primjer mogu navesti činjenicu da me nakon nekoliko godina redovite 
tjedne nabave ekoloških proizvoda, popraćene čestim razgovorima s 
kolegama na poslu o samoj nabavi kao i o mojem istraživanju, kolega 
upitao: “Čekaj, a što ti točno razmjenjuješ s tim ljudima?" 

Iako je razmjena bila inicijalno planirana te premda su, prema do- 
stupnim informacijama, pojedine grupe u okviru svojih foruma raz- 
mjenjivale određene vrste proizvoda, npr. dječju odjeću ili igračke, 
ekološki su se proizvodi oduvijek “razmjenjivali“ za novac, tj. kupovali. 
Sljedeće je pitanje bilo po čemu su onda takve grupe solidarne. Možda 
bi ih bilo ispravnije naprosto nazvati “kratkim lancima nabave? ili obli- 
kom “izravnog marketinga", kao što su to pojedini znanstvenici i učinili 
(Roche et al. 2008). 


Nema sumnje da te grupe i jesu sve spomenuto zbog toga što je 
jedan aspekt njihova djelovanja usmjeren k eliminiranju posrednika 
između kupca i prodavača, čime nestaje potreba za maržom te po- 
ljoprivrednik u tom procesu dobiva svu zaradu. Posljedica je da nije 
prisiljen prodavati svoje proizvode po nižim cijenama (pa ni tada 
kada proizvede veće količine) te je u mogućnosti usredotočiti se na 
kvalitetu, a ne na kvantitetu proizvoda i posvetiti se izgradnji druga- 
čijih odnosa s kupcima. Ipak, grupe se nastoje odmaknuti od pukog 
utilitarističkog poimanja koncepta. Kratki lanci nabave ne moraju 
nužno biti usmjereni na ekološke ili na lokalne proizvođače. U većini 
slučajeva poljoprivrede potpomognute zajednicom naglasak je ipak na 
ekološkoj proizvodnji zbog brige o zdravlju i okolišu. Kao što ćemo 
vidjeti kasnije, upravo je otpor prema konvencionalnoj, industrijskoj 
poljoprivredi koja potiče monokulturni uzgoj na velikim površinama 
te upotrebu štetnih pesticida i gnojiva bio glavni poticaj za osnivanje 
takvih grupa. Međutim, i dalje ostaje otvoreno pitanje na koji se način 
prakticira solidarnost u njima. 


Na to ću pitanje nastojati detaljnije odgovoriti nešto kasnije, anali- 
zirajući motivaciju i prakse aktera. Ovdje bih samo napomenula da cilj 
članova grupa nije samo nabavljanje zdravih proizvoda za sebe i svoju 
obitelj po povoljnijim cijenama. Takva motivacija posve je u skladu s 
globalno rastućim interesom za organski proizvedenu hranu, do kojeg 
je došlo zbog niza čimbenika, a prvenstveno zbog nepovjerenja u to da 
konvencionalne poljoprivredne prakse proizvode hranu koja je sigur- 
na za konzumaciju te zbog brige o ljudskom zdravlju i okolišu (Yridoe 

etal. 2005). Međutim, bitno je naglasiti da to nije isključiva motivacija. 
Naime, organski se proizvodi mogu sve jednostavnije i po sve povolj- 
nijim cijenama nabaviti i u brojnim trgovačkim lancima i veletrgovina- 
ma.* Iako je takav oblik kupovine uobičajeniji i jednostavniji, izgleda 
da on ne odgovara u potpunosti motivima kupaca koji podupiru alter- 
nativne lance nabave hrane (Feagan 2008; Randelli 2015: 17). 


Oko takvog trenda razvila se i ideja ekološkog građanstva (Seyfang 
2006), a povećava se ekološka i održivija potrošnja u svijetu, koja je 
dobila i naziv zelena potrošnja (engl. green consumption). Prema poje- 
dinim istraživanjima, takva potrošnja može za svakog kupca označavati 
skup različitih aktivnosti — od nabave fair trade proizvoda, nekorištenja 
plastičnih vrećica, razvrstavanja otpada pa do nabave organske hrane 
i ekoloških proizvoda (Gilg et al. 2005: 485-486). Bart Barendregt i 
Rivke Jaffe definiraju zelenu potrošnju kao “kombinaciju politika ži- 
votnih stilova, ekologije, spiritualizma, ljepote i zdravlja, u kombinaciji 
s pozivom na povratak jednostavnijem življenju" (Barendregt i Jaffe 
2014: 1), ističući istovremeno kako se radi o obliku potrošnje koji po- 
vezuje, ali i zamagljuje granice između etičke, održive i elitne potrošnje 
(ibid.). Poljoprivreda potpomognuta zajednicom specifičan je oblik 


zelene potrošnje čiji ću razvoj u Hrvatskoj nastojati analizirati. 


KAKO SE RAZVIJALA POLJOPRIVREDA 
POTPOMOGNUTA ZAJEDNICOM U SVIJETU 


Principi i način funkcioniranja na kojima se temelji poljoprivreda pot- 
pomognuta zajednicom različito su se razvijali u različitim dijelovima 





2. Prema podacima izvještaja o organskoj poljoprivredi za 2016. godinu broj površina pod organ- 
skom proizvodnjom raste (iako je još uvijek na globalnoj razini vrlo nizak i iznosi 1,2 %), ali i po- 
dosta varira po područjima (Wiler et al. 2018: 22). Ekološki proizvodi općenito, pa tako i hrana, 
postali su profitabilna i još neutažena tržišna niša te potražnja za njima raste kako u svijetu tako i 
u Hrvatskoj (Zepeda i Leviten-Reid 2004: I; Petljak 2010; Puđak i Bokan 201 I: 153), a povećava 
se i broj organskih površina i poljoprivrednika koji ih obrađuju (Wiler et al. 2018: 23). 

svijeta, ponekad i istodobno, pa tako ne postoji jedinstveni naziv za 
takve prakse. Za poljoprivredu potpomognutu zajednicom u Japanu se 
koristi naziv teikei (što na japanskom znači suradnja), u Švicarskoj se 
udomaćila pod nazivom Vrtovi obilja (franc. Les Jardins de Cocagne), 
u Sjedinjenim Američkim Državama kao i u regiji Quebec u Kanadi 
poznata je kao poljoprivreda potpomognuta zajednicom (engl. com- 
munity supported agriculture — CSA; franc. agriculture soutenue par la 
communautć — ASC), u Francuskoj kao udruženje za održavanje seljač- 
ke poljoprivrede (franc. association pour le maintien d'une agriculture 
paysanne — AMAP), a u Italiji je nazvana grupama solidarne potrošnje 
(tal. gruppi di acquisto solidale - GAS). U Hrvatskoj se inicijativa 2009. 
godine oformila pod nazivom grupe solidarne razmjene (GSR), a od 
2015. godine koristi se i naziv solidarne ekološke grupe (SEG).? Poljo- 
privreda potpomognuta zajednicom stigla je u Hrvatsku iz Italije, gdje 
se inicijativa nije odnosila samo na hranu već i na neke druge proizvo- 
de i usluge (poput npr. obuće i električne energije), te je naziv grupe 
solidarne potrošnje uvelike odgovarao praksi. 

U dijelu koji slijedi iznijet ću kratak pregled razvitka inicijativa u 
pojedinim zemljama. Približno istodobni, no potpuno neovisni jedan 
o drugome, začeci inicijative vezuju se uz Japan i Švicarsku. Iz Švicar- 
ske je inicijativa prenesena u Sjedinjene Američke Države i tamo je 
danas lociran najveći broj inicijativa. Italija je nezaobilazna za anali- 
ze hrvatskih inicijativa jer je upravo iz te zemlje koncept prenesen u 
Hrvatsku. 





3 Odličan pregled osnovnih informacija o inicijativama poljoprivrede potpomognute zajednicom 
na području Europe pruža knjižica Overview of Community Supported Agriculture in Europe (Pre- 
gled poljoprivrede potpomognute zajednicom u Europi) u izdanju Europske skupine za istra- 
živanje poljoprivrede potpomognute zajednicom (European CSA Research Group) iz 2016. 
godine. U njoj se mogu naći podaci o začecima inicijative u zemljama uključenima u pregled te 
nazivi pod kojima je u njima poznata, podaci o broju grupa i pojedinaca uključenih u te grupe 
te o pojedinim specifičnostima njihova funkcioniranja. Danijel Balaban navodi 2012. godinu kao 
godinu početka djelovanja takvih grupa u Hrvatskoj iako su prvi organizacijski koraci napravljeni 
već 2009. godine. Autor navodi da u Hrvatskoj, prema dostupnim podacima, postoji sedam 
takvih grupa koje okupljaju približno 3000 članova (Balaban 2016: 25). 


Japan 


Prema dostupnim podacima, inicijativa je nastala u Japanu, gdje je po- 
ljoprivredna ekonomija bila zastupljena većinom sitnim seoskim gos- 
podarstvima i zemlja se uglavnom obrađivala ekološkim metodama i 
rotacijom kultura te se temeljila na Yuki principu. 


Ondje su već 1959. godine, kada su u Japanu kemijski pesticidi ušli 
u širu upotrebu, dva doktora neovisno jedan o drugome, uočivši kod 
svojih pacijenata negativne posljedice, prvi pokrenuli partnerstva/su- 
radnju između organskih proizvođača i kupaca (Kondoh 2014: 144). 
No takva feikei poljoprivreda ojačala je i proširila se tek 1970-ih go- 
dina, kada je upotreba pesticida već uzrokovala promjenu karaktera 
japanske poljoprivrede, koja je postala više komercijalno orijentirana 
(ibid.). Upravo je svijest o negativnim posljedicama kemikalija i pe- 
sticida za ljudsko zdravlje potaknula osnivanje Udruženja za uzgoj i 
konzumaciju sigurne hrane (engl. Association for Growing and Eating 
Safe Food, jap. Anzenna Tabemono-wo Tsukutte Taberu-kai — ATI'T) 
koje je počelo nabavljati mlijeko od u Japanu već postojećih kooperati- 
va proizvođača mlijeka. Oko nabave povrća članovi su se morali znatno 
više angažirati jer takvih proizvođača nije bilo. Posredstvom osobnih 
poznanstava pronašli su sedamnaest proizvođača koji su bili voljni po- 
četi proizvoditi ekološku hranu za grupu. Članovi grupe obavezali su 
se na otkupljivanje svega što oni proizvedu, na pružanje pomoći u radu 
i na cijene koje bi proizvođačima omogućile opstanak. Također su se i 
organizirali u manje jedinice koje su brojile do petnaest susjeda. Poljo- 
privrednik bi hranu dostavljao po jedinicama, a dalje su članovi sami 
redistribuirali proizvode među sobom (Kondoh 2014: 145). Paralelno 
je nastala još jedna takva inicijativa. Naime, jedna je grupa poljopri- 
vrednika na vlastitoj koži osjetila negativne (zdravstvene i ekonomske) 
učinke kemikalija koje su počeli koristiti prelaskom na konvencional- 
nu poljoprivredu, a još su se k tome i dodatno zadužili za mehanizaciju 
koju takva poljoprivreda zahtijeva. Na kraju su bili primorani sezonski 
odlaziti u gradove obavljati npr. građevinske poslove kako bi isplatili 
dugove, a stradavalo im je i zdravlje. Uvidjevši da na taj način trpe broj- 

ne negativne posljedice, vratili su se organskoj poljoprivredi i odlučili 
svoje proizvode prodavati lokalno. To je u ruralnoj sredini bilo gotovo 
nemoguće zato što je većina domaćinstava na ruralnim područjima 
još uvijek imala vrtove s vlastitim proizvodima. Poljoprivrednici su se 
stoga okrenuli urbanim sredinama, konkretno Tokiju, i tamo oformili 
još jednu takvu grupu. Već 1971. godine teikei pokret dobio je svoju 
krovnu organizaciju, japansko udruženje organskih poljoprivrednika — 
JOAA, koja je stvorila filozofske temelje, odnosno principe na kojima 
se temelji teikei poljoprivreda, a koje su preuzeli i brojni drugi pokreti 
u svijetu. 


Međutim, upravo je u Japanu feikei poljoprivreda danas u opadanju 
(Hatano 2008: 22). Analiza je pokazala da su problemi koji muče teikei 
grupe u Japanu raznoliki — od posve internih do onih koji se tiču širih 
društvenih promjena. Odnosi kupaca i proizvođača nikada nisu bili 
potpuno simetrični jer su i jedni i drugi mogli koristiti i druge izvore 
nabave ili distribucije proizvoda. Problem obilnog uroda koji kupci fei- 
kei grupe ne mogu (ili ne žele) apsorbirati također je važan. Demograf- 
ske promjene uzrokuju smanjivanje broja članova grupa, a promjene 
životnih stilova rezultirale su drugačijim navikama kupaca, koji više ne 
znaju upotrebljavati određene sezonske namirnice, nego npr. tijekom 
cijele godine zahtijevaju istu vrstu proizvoda. Problem za feikei poljo- 
privredu predstavlja i sve veći broj žena koje se uključuju na tržište rada 
te se tako smanjuje broj na volontiranje (koje teikei podrazumijeva) 
spremnih kućanica (što ukazuje ne potrebu zasebne analize uloge žene 
kućanice u japanskoj teikei poljoprivredi). Budući da u Japanu teikei 
postoji već dugi niz godina, ondje je već došlo do smjene generacija pri 
čemu su primjetni određena nevoljkost uključivanja mlađih generacija 
u grupe kako proizvođača tako i kupaca te unutrašnji problemi poput 
npr. asimetričnog odnosa poljoprivrednika i kupaca (prilikom kupo- 
vine), problemi oko cijena i upravljanja, odnosno uočena je potreba 
za plaćenim radom (Hatano 2008: 27-30). S obzirom na to da na 
tržištu danas postoji niz trgovina organskim proizvodima (kojih nije 
bilo 1970-ih), dio kupaca više ne želi ulagati napor u dobavu organskih 

proizvoda izravno od proizvođača zbog toga što su oni i jednostavni- 
je dostupni. Upravo posljednji problem ukazuje na to da je u Japanu 
u određenoj mjeri došlo do razdvajanja koncepta kupovine ekološki 
uzgojene hrane od principa solidarne ekonomije. Slični su problemi, 
vidjet ćemo, prisutni i drugdje u svijetu, ali je u Japanu zbog dugotraj- 
nosti takvog principa poljoprivrede i društvenih specifičnosti ta pro- 
blematika uočljivija nego u nekim drugim dijelovima svijeta. Brojni su 
istraživači već uočili da je potražnja za lokalnom, organskom hranom 
postala svojevrstan trend, posebice u gornjoj srednjoj klasi u SAD-u, 
koja pak na taj način želi “ostvariti pristup najnovijem kulturnom isku- 
stvu globalnog senzoriuma" (Nonini 2013: 270). 1 drugi su istraživači 
osim Noninija (ibid.: 271) uočili da se radi o aktivnosti koja ima klasni 
predznak te je često rodno obojena (Abel et al. 1999; Sarjanović 2014; 
Cairns etal. 2014). Analiza takvog aktivizma, prema Noniniju, ukazuje 
na “rezidualnu hegemoniju među određenim grupama unutar popu- 
lacije, poput onih iz kojih dolaze aktivisti povezani s prehrambenom 
sigurnošću (engl. food security)"* (Nonini 2017: 274), što opet ukazuje 
na određene oblike elitizma. 


S obzirom na navedeni rast proizvodnje i potrošnje organskih po- 
ljoprivrednih proizvoda može se reći da je došlo do svojevrsne insti- 
tucionalizacije organske poljoprivrede (Kondoh 2014: 150). Proces 
certificiranja također je sa sobom donio niz nedoumica i pitanja. Neki 
su poljoprivrednici bili protiv toga da se cijela organska poljoprivreda 
svede na skup pravila te su zagovarali lokalno specifične kombinacije 
pristupa, uz stalno učenje. Nesreća u nuklearnoj elektrani Fukushima 
Daiichi također je negativno utjecala na organske poljoprivrednike u 
Japanu te je pridonijela i opadanju aktivnosti samih grupa. 





4 Hrvatska agencija za hranu, od I. siječnja 2019. godine Centar za sigurnost hrane koji djeluje 
u okviru Hrvatske agencije za poljoprivredu i hranu, prevodi engleski koncept food security kao 
prehrambenu sigurnost. Prema definiciji koju nude na svojim mrežnim stranicama, prehrambe- 
na sigurnost postoji kada svi ljudi u svakom trenutku imaju na raspolaganju dovoljne količine si- 
gurne i nutritivno vrijedne hrane, u fizičkom, socijalnom i ekonomskom smislu, koja zadovoljava 
njihove prehrambene potrebe i predstavlja njihov izbor za aktivan i zdrav život (https://vwww. 
hah.hr/rjecnik-pojmova-koji-se-koriste-u-procjeni-rizika-u-podrucju-sigurnosti-hrane/). 

S obzirom na gotovo pedesetogodišnju tradiciju, usponi i padovi fe- 
ikei pokreta odražavaju kompleksnu dinamiku takvih zajednica praksi 
te mogu poslužiti kao svojevrstan primjer za druge, u novije vrijeme 
oformljene zajednice prakse. 


Svicarska 


Autori GSR brošure ističu kako se čini “da razvoj grupa u Japanu nije 
uzrokovao širenje u ostatku svijeta, nego su u jednoj drugoj zemlji ni- 
knule grupe koje su potom proširile priču na više kontinenata i tek se 
koje desetljeće kasnije na kraju povezale i s Japancima" (Medić et al. 
2013). 


Prema istraživanju koje je provela Marlyne Sahakian, 1978. godine 
pored Ženeve u Švicarskoj pokrenuta je švicarska varijanta poljopri- 
vrede potpomognute zajednicom pod nazivom Les Jardins de Cocagne 
i to je, sudeći prema dostupnim podacima, bila prva takva inicijativa 
u Europi (Sahakian 2015: 145). Sahakian ističe kako su je osnovali 
politički motivirani pojedinci koji i danas nastoje biti “alternativa do- 
minantnom ekonomskom tržištu" (Les Jardins de Cocagne 2014). 
Grupa je bila organizirana tako da su proizvođači poljoprivrednici bili 
ugovorno vezani godišnjom članarinom koja je varirala ovisno o dekla- 
riranom prihodu. Tjednim su se ritmom kupcima dostavljale košarice 
s povrćem, a kupac je bio dužan tri do četiri dana godišnje pomagati ili 
na farmi ili s dostavom. Onaj tko nije želio ili mogao pomagati imao je 
obavezu to kompenzirati novcem. 1980-ih i 1990-ih godina to je bila 
jedina takva grupa u okolici Ženeve, s trogodišnjom listom čekanja na 
učlanjenje, dok je prema podacima Zapadnošvicarskog udruženja za 
poljoprivredu potpomognutu zajednicom (Fćdćration romande pour 
Vagriculture contractuelle de proximitć - FRACP) iz 2008. godine vid- 
ljivo da djeluje 25 grupa članica. Prema podacima iz GSR brošure, do 
1980. godine osnovane su još dvije takve grupe na teritoriju Švicarske. 
Do 2000. godine takav se oblik poljoprivrede nije značajnije razvijao, 
da bi se nakon 2000. godine broj grupa koje podupiru lokalne ekološke 

proizvođače povećao (Roque et al. 2008: 17). Sahakian navodi kako 
su 1991. godine pokrenute inicijative za podršku organskoj poljopri- 
vredi zbog naglog porasta svijesti o opasnostima za okoliš potaknutog 
nesrećom nuklearne elektrane Černobil te lokalnom ekokatastrofom 
iz 1986. godine u tvornici lijekova Sandoz (Sahakian 2015: 146). Tada 
su i već otprije postojeće robne marke ekoloških proizvoda u velikim 
trgovačkim centrima postale popularnije (ibid.). Kao i u slučaju Ja- 
pana, velike ekološke katastrofe podigle su svijest o lošim utjecajima 
zagađivača na okoliš i ljudsko zdravlje. Ipak, nije nevažno istaknuti i 
to kako je briga za okoliš sekundarna, dok briga za osobno zdravlje za- 
uzima prvo mjesto (ibid.). To je vidljivo i iz činjenice da kupci često 
odlučuju postati članovima GSR-a zbog nekog zdravstvenog problema 
ili zbog toga što su postali roditelji te svojoj djeci na taj način žele omo- 
gućiti što zdraviju prehranu (ibid.). Analizom dviju studija slučaja koje 
su proveli znanstvenici koji sudjeluju na projektu INSIGHT, financira- 
nom od strane Europske komisije, vidljivo je da su u jednom od ta dva 
slučaja inicijatori novog GSR-a bili upravo roditelji dvoje djece koji su 
svojoj obitelji željeli osigurati kontinuiranu opskrbu ekološkom hra- 
nom. Pomoć su prvo zatražili od različitih kantonskih agencija, ali su 
informacije koje su dobivali od njih bile nedovoljne ili su pak morali 
plaćati njihove usluge, što si nisu mogli priuštiti. Stoga su se obratili 
nevladinim udrugama i pojedincima koji za svoje usluge nisu tražili 
nikakvu naknadu. Uz njihovu su pomoć uspjeli naći poljoprivredni- 
ka koji je, odustavši od dotadašnje suradnje s veletrgovcem (zbog sve 
većih zahtjeva, a sve manje zarade), bio zainteresiran za taj vid širenja 
posla. Taj je poljoprivrednik angažirao druge ekološke proizvođače 
za novonastalu grupu te su, prema podacima autora, počeli sustavno 
opskrbljivati sedamdesetak obitelji. Opisani slučaj također potvrđuje 
činjenicu kako je osobni angažman pojedinaca, koji postaju pokretači 
procesa (akteri), ključan za inicijativu te kako često pomoć pojedin- 
cima u takvim procesima pružaju nevladine udruge koje posjeduju 
znanje i informacije (s druge strane, evidentnom postaje nemogućnost 
gradskih ili kantonalnih službi da pruže zadovoljavajuće informacije i 
potpomognu ekološku poljoprivredu) (Roche et al. 2008: 20). 

Iako je briga za osobno zdravlje ili zdravlje vlastite djece vjerojatno 
glavna motivacija takvih pojedinaca, ona jamačno nije i jedini razlog 
njihova učlanjivanja u GSR jer je organsku hranu moguće nabaviti i 
u veletrgovinama. Sahakian je ustvrdila da je više pozitivnih emocija 
bilo povezano s osjećajem solidarnosti koji je nastajao u takvoj gru- 
pi. Podržavanje lokalne/ organske poljoprivrede postalo je čin “odra- 
đivanja svog dijela" u pružanju takve podrške (Sahakian 2015: 148). 
Nadalje, kao posebice zanimljivo istaknula je to da iako se članovi ne 
moraju sretati osobno osim na dostavama niti imati osobni kontakt s 
poljoprivrednicima, oni se i dalje osjećaju članovima zajednice. Ipak, u 
slučajevima u kojima se od članova grupe zahtijeva i rad na poljopri- 
vrednom imanju, Sahakian ističe iznenađujuće visok stupanj solidar- 
nosti — osjećaj pripadanja zajednici i podržavanje šireg kolektiviteta — 
usprkos ograničenim međusobnim interakcijama. Sahakian zaključuje 
kako se čini da je ideja pripadanja jednako važna kao i stvarna, fizička 
interakcije s drugim članovima društva (ibid.). Međutim, autorica isti- 
če kako ljudi koji kupovinom podupiru ekološke proizvođače nagla- 
šavaju emocionalnu vrijednost takvog načina kupovine, povjerenje u 
proizvođača koje se ne može usporediti s povjerenjem u robnu marku 
ekološkog proizvođača dostupnu u veletrgovinama (u čiju ispravnost 
sumnjaju). Ona smatra da ta nova dimenzija potrošnje, fokusirana na 
simbolična značenja i s njima povezane emocije (Collins 2004; Spaar- 
garen 2013), može omogućiti nov pristup društvenim praksama odr- 
žive potrošnje (Sahakian 2015: 149). 


Sjedinjene Američke Države 


Pokret je iz Švicarske prenesen u Ameriku i danas je sjevernoamerička 
verzija poljoprivrede potpomognute zajednicom, koja je tamo dobila 
ime community supported agriculture (CSA), vjerojatno najbrojnija. 
Inicijativa je 1986. godine “uvezena" u Ameriku posredstvom pionira 
švicarskih grupa Jana Vander Tuina (osnivača grupe Topinamboura u 
blizini Ziiricha) i njemačkog poljoprivrednika Traugera Groha (s ima- 
nja Buschberghof). Oni su gotovo istodobno, ali kako ističu autori, 

neovisno jedan o drugome, osnovali dva prva takva imanja u SAD-u: 
farmu Indian Line u državi Massachusetts te zajednicu Temple-Wilton 
u New Hampshiru. U oba slučaja principi obrađivanja zemlje temeljili 
su se na biodinamičkoj poljoprivrednoj tradiciji Rudolfa Steinera. 


Iako su u SAD-u 1986. godine postojala samo ta dva navedena ima- 
nja koja su djelovala na osnovi zajednice koja ih podupire, do 2000. 
godine oformljeno ih je preko tisuću (Greer 1986 prema Sharp et al. 
2002). Jedan od važnih problema poljoprivrednika uključenih u ovu 
inicijativu u SAD-u istaknula je u svojem istraživanju Rebecca Flecher 
(2009) - riječ je o dostupnosti obradive zemlje za poljoprivrednike. 
Financijska sredstva kojima raspolažu farmeri u SAD-u vrlo su često 
nedostatna za trajno posjedovanje zemljišta, posebice kada se dogo- 
di da za isto zemljište konkuriraju s investitorima koji ga žele kupiti 
u građevinske svrhe. Flecher opisuje dva konkretna slučaja u kojima 
su članovi CSA grupe omogućili farmerima posjed zemlje, te time 
sebi osigurali organske proizvode. Pomoću modela zajedničkih udjela 
(engl. shared equity model) farmeri su dobili zemljište na trajno korište- 
nje uz uvjet da se ono nastavi obrađivati i nakon njihova umirovljenja 
(Fletcher 2009: 232) ili su sami postali vlasnici zemljišta uz određe- 
na ograničenja u slučaju prodaje (ibid.: 233). S obzirom na to da se u 
spomenutim primjerima radilo o farmerima koji su već imali razvijenu 
vlastitu mrežu kupaca putem CSA-a, u oba su se slučaja sami člano- 
vi tih mreža aktivno uključili u prikupljanje novca koji je farmerima 
omogućio nastavak rada, a njima samima osigurao opskrbu hranom 
kakvu žele (ibid.: 230-233). Taj postupak iznova potvrđuje važnost 
osobnog angažmana kupaca u osiguravanju ekološki proizvedene hra- 
ne za uspjeh inicijative. 


Upravo je promatranje osobnog angažmana i načina na koji zajed- 
nice kupaca podupiru proizvođače navelo znanstvenike da zaključe 
kako uključenost zajednice u takve prakse znatno varira od slučaja 
do slučaja. Pojedine takve grupe funkcioniraju na principu potpunog 
podupiranja od strane zajednice (DeLind 1999; Feagan i Henderson 
2008; Jacques i Collins 2003; Lass et al. 2003; Schnell 2007) dok u 

drugima, koje su više tržišno orijentirane, zajednica igra samo limiti- 
ranu ulogu (Groh i McFadden 1997; Lang 2010; O'Hara i Stagl 2002; 
Ostrom 1997). Iako bi idealan model poljoprivrede potpomognute 
zajednicom bio onaj u kojemu se podrazumijeva i njeguje odnos po- 
vjerenja između poljoprivrednika i članova grupe (Feagan i Hender- 
son 2009), kroz istraživanja se pokazalo da je zajedništvo u takvim 
zajednicama često upitno. Tako su Cynthia Cone i Ann Kakaliouras 
istražujući motivaciju članova uključenih u nekoliko američkih CSA 
grupa u metropolitanskom području Minneapolisa i St. Paula uočile da 
je zajedništvo nisko na ljestvici motiva za uključivanje u grupu (Cone i 
Kakaliouras 1995: 30). Iste su autorice uočile niz problema s kojima se 
poljoprivreda potpomognuta zajednicom susreće, kao što ćemo vidjeti 
kasnije, svugdje u svijetu. Članovi grupe često odustaju od članstva, i 
to ne zbog toga što ne žele podupirati lokalne ekološke poljoprivredni- 
ke, nego zato što su im zahtjevi koje nameće nabava košarica preveliki. 
To se ne odnosi samo na organizaciju odlaska po košarice nego i na 
promjenu u rutini kuhanja koju iziskuje stalan dotok (jednom ili dva 
puta tjedno) sezonskih i često istovjetnih namirnica koje nisu sami 
odabrali (ibid.). Pomaganje na imanju također predstavlja velik teret 
za pojedince, pa mnogi i zbog toga odustaju. 


Italija 


U Italiji je poljoprivreda potpomognuta zajednicom usko povezana s 
grupama solidarne potrošnje (tal. gruppi di acquisto solidale - GAS). 
Prva grupa solidarne potrošnje u Italiji utemeljena je u Ferrari 1994. 
godine (Randelli 2015: 19). Specifičnost takvih grupa sadržana je u 
tome što nisu usmjerene samo na poljoprivredu, već su od samog po- 
četka izrazito fokusirane na kritičnu ili osviještenu potrošnju. Taj se 
stav vrlo dobro očituje u kovanici osmišljenoj za potrebe osvještavanja 
kritičke potrošnje — naime, talijanskom se terminu consumatore (po- 
trošač) dodaje još jedno slovo “t", pa tako consumatore postaje consu- 
mattore i dobiva sasvim novu konotaciju jer riječ attore na talijanskom 
jeziku znači akter ili sudionik, te je na taj način igrom riječi naglašena 

aktivna uloga nekadašnjeg isključivo pasivnog potrošača. Taj princip 
podrazumijeva ne samo svjesno odbijanje kupovanja osobnoj etici 
neprihvatljivih proizvoda nego i aktivan odabir odgovarajućeg načina 
potrošnje, čak i kad to iziskuje znatan osobni angažman. Za GAS-ove 
i njihove članove (tal. gasisti) tipičan je pomak od česte alterglobali- 
zacijske strategije bojkotiranja krupnih proizvođača i tvrtki protiv 
kojih se vode sudski procesi zbog upletenosti u organizirani kriminali 
i/ili zbog trovanja okoliša prema onim proizvođačima (najčešće sit- 
nim) koji zagovaraju iste moralne vrijednosti kao i kupci (Medić et al. 
2013). Članovi GAS-ova u Italiji uglavnom kupuju hranu te u manjoj 
mjeri druge proizvode poput odjeće, cipela, kozmetike, filtera za vodu, 
ali i neke druge usluge poput osiguranja automobila i nabave energije 
(Demaldč etal. 2016: 64). 


Prema podacima iz Pregleda poljoprivrede potpomognute zajednicom 
u Europi prva grupa u Italiji koja je bila fokusirana na poljoprivredu 
pokrenuta je 2011. godine na području grada Pise pod nazivom co- 
munita agricola di promozione sociale - CAPS (Demaldč et al. 2016: 
62). Osnovana je kao nadogradnja GAS inicijative i uključivala je u 
početku više od stotinu obitelji, dok danas uključuje dvadeset obitelji 
(ibid.). Njezin je glavni cilj osigurati poljoprivredniku dostatne i re- 
dovite prihode pri čemu se pretpostavlja sudjelovanje članova grupe 
u poljoprivrednim aktivnostima na principu suproizvodnje. Pojedini 
istraživači ističu važnost specifičnog kulturnog konteksta povezanog s 
alternativnim lancima nabave hrane u Italiji, poput aktivnosti udruže- 
nja Slow Food* koje je od samih začetaka podupiralo talijanske grupe 
solidarne potrošnje. Talijanski je kontakst podrazumijevao i tradiciju 
izravnog prodavanja vlastitih proizvoda, brojne službeno registrirane 
regionalne proizvode, mnoga mala obiteljska imanja, izrazitu segmen- 
tiranost sektora proizvodnje hrane te u konačnici legislativu koja su- 





5 Carlo Petrini osnovao je udruženje 1986. godine s ciljem promoviranja lokalne i tradicionalno 
proizvede hrane tipične za lokalnu gastronomiju. Organizacijska struktura je decentralizirana i 
svaka grupa (tal. convivium) ima osobu zaduženu za promoviranje lokalnih obrtnika, poljopri- 
vrednika i okusa putem regionalnih događanja poput radionica kušanja hrane, kušanja vina i 
organiziranja poljoprivrednih tržnica i sajmova (Randelli 2015: 21). 

stavno podupire takve vrste aktivnosti, ne prepuštajući ih isključivo 
tržištu (Randelli 2015: 21). 


Iako ne postoji službeni popis, prema podacima s mrežne stranice 
grupa solidarne potrošnje Economia solidale (http://www.economia- 
solidale.net/) takvih je grupa 2016. godine bilo oko tisuću (Demaldč 
etal. 2016: 63). 


Talijanska antropologinja Cristina Grasseni istraživala je grupe so- 
lidarne potrošnje u Italiji. Njezino je istraživanje potvrdilo postojanje 
već uočenih problema koji prate dinamiku razvoja poljoprivrede pot- 
pomognute zajednicom, poput zasićenosti kupaca pojedinom vrstom 
proizvoda (Grasseni 2013: 82) te pitanja rodne obojenosti popratnih 
aktivnosti (ibid.). Međutim, ta antropologinja nije analizirala ulogu 
hrane u ovom načinu potrošnje kao klasičnu robu, nego kao jednu 
od totalnih društvenih pojava u smislu u kojem je taj pojam definirao 
Marcel Mauss (1966 [1925]: 76-78). Takav pristup hrani, upravo 
zato što kroz hranu povezuje brojne naizgled nepovezane elemente 
društva, prema njezinu tumačenju ima potencijal za transformaciju 
životnih stilova (Grasseni 2013: 171) te za preoblikovanje lokal- 
nih ekonomija u suvremenom razdoblju krize (ibid.: 173). Brunori, 
Rossi i Malandrin analizirali su aktivnosti grupa solidarne potrošnje 
u Toskani kroz prizmu teorije prijelaza. Pritom su na umu imali pro- 
cese stalne prilagodbe svih aktera alternativnih lanaca nabave hrane 
koji rezultiraju zajedničkim prijelazom od inovacije poput GAS-ova 
do kreiranja određene tržišne niše (Brunori et al. 2010). Usprkos teš- 
koćama i ambivalentnostima koje prate poljoprivredu potpomognutu 
zajednicom u Italiji, zanimljivo je istaknuti da je upravo ondje došlo do 
razvoja participativnih sustava garancije, iniciranih od strane kupaca, 
kojima se nastoji kvalitetnije utjecati na ekološki aspekt poljoprivrede 
podržane zajednicom (Contessi i Grasseni 2019). Ti se sustavi temelje 
na kontroli načina proizvodnje od strane DES-ova (Okruzi solidarne 
ekonomije) i kupaca organiziranih u odbore. Naime, tijekom posjeta 
poljoprivredniku kupci od njega samog saznaju pojedinosti o procesu 
proizvodnje te potom zajednički razrade plan poboljšanja. Ako se i do- 

godi propust, on se ne penalizira, nego se uklanja. Tako kupci sudjeluju 
u kontroliranju toga odvija li se proizvodnja u skladu pravilima koja 
slijede službeni protokol za organsku proizvodnju, ali to ne podrazu- 
mijeva i dobivanje službenog certifikata (Contessi i Grasseni 2019: 
51-53). Iako opisani sustav nije temeljen na ekološkoj i agronomskoj 
ekspertizi jer ne uključuje problematiku zagađenosti tla i vode (Conte- 
ssi 2015: 107-112), on ipak predstavlja određenu društvenu inovaciju 
(Contessi i Grasseni 2019: 51) koja značajno pomaže izgradnji povje- 
renja, solidarnosti i u konačnici zajednice, kako je prema izvornom 
konceptu Traugera Groha i bilo zamišljeno. 


PRINCIPI POLJOPRIVREDE POTPOMOGNUTE 
ZAJEDNICOM 


U hrvatskoj GSR brošuri istaknuta su tri osnovna principa poljopri- 
vrede potpomognute zajednicom: transparentnost, povjerenje i soli- 
darnost. Solidarnost je ključni pojam oko kojeg se formira zajednica 
kupaca i proizvođača, no kako ona ne nastaje sama od sebe, nego se 
radi o procesu, preduvjeti za nastanak solidarnosti su, barem prema 
tumačenju hrvatskih grupa koje potpomažu ekološku poljoprivredu, 
transparentnost i povjerenje. Iz brošure vidimo kako je to idealno 
zamišljeno: 


— Transparentnost 


Grupa se stvara sa zajedničkom vizijom, a pritom je ključno 
da ljudi budu otvoreni i da jasno i iskreno izraze što žele činiti. 
Znači, ako žele tražiti lokalnog ekološkog proizvođača trebaju 
jasno reći zašto ga traže, odnosno jasno izraziti svoje potrebe. 
Potom, u razgovoru proizvođaču trebaju jasno reći što žele. 
Proizvođača se također potiče da bude što transparentniji i po- 
kaže točno svoje ekonomsko stanje, kalkulacije cijena, način 
proizvodnje i slično. Dužan je odgovoriti na svako pitanje koje 
mu potrošači postave. Možda neće svi potrošači iz grupe otići 

u posjet proizvođaču, pa je važno da oni koji su posjetili imanje 
predaju sve informacije koje su prikupili. Neke (iako rijetke) 
grupe primjenjuju načelo transparentnosti i na članove koji ta- 
kođer jasno izražavaju koliki su im prihodi i koliko mogu platiti 
za proizvod. Otvorenost i iskrenost — transparentnost — predu- 
vjet su za povjerenje. (Medić et al. 2013: 6) 


— Povjerenje 

Znači, kao prvo bitno je da potrošači budu iskreni jedni s drugi- 
ma kako bi si mogli dati punomoć u raznim aktivnostima. Isto 
tako, ako grupa potrošača vidi jasnu sliku jednog gospodarstva, 
onda je u stanju sklopiti određeni ekonomski dogovor baziran 
na povjerenju. Recimo, da bi se dogovorila kupnja odgovara- 
jućeg proizvoda bitno je uspjeti dogovoriti cijenu, a da bi se 
odredila cijena bitno je uvidjeti sve troškove proizvodnje. Po- 
trošači će moći vjerovati proizvođaču tek kad vlastitim očima 
vide da je istina sve što navodi. Tek kad vidi cjelokupnu sliku 
načina proizvodnje, grupa potrošača će steći povjerenje u opis 
troškova koje navodi proizvođač, pa ga neće pri svakoj kupnji 
zapitkivati i cjenkati se oko svakog proizvoda. S povjerenjem 
nestaju sumnja i strah, a međusobni odnosi se polako produ- 
bljuju. Kao i svuda, prije ili poslije mogu se pojaviti problemi. U 
tom trenutku se traži potpora ili pomoć, a tada stupa na snagu 
solidarnost. (Medić et al. 2013: 6) 


— Solidarnost 


Potrošači i proizvođači u takvom ekonomskom modelu gdje 
se izravno susreću, upoznaju i druže, stvaraju prijateljstva, a 
prijatelji si međusobno pomažu. GSR dijeli rizik proizvodnje. 
Proizvodnja hrane ovisi o ljudskom učinku, ali i o vremenskim i 
drugim uvjetima. Događa se da proizvođač ima slab urod odre- 
đene godine, pa će možda tražiti od grupe potrošača da plati 
nešto višu cijenu kako bi pokrio gubitke. Može se dogoditi da 
proizvođaču nedostaje radne snage i recimo u vrijeme sadnje ili 
berbe zatražit će pomoć od potrošača. Isto tako neki potrošač 
može ostati bez primanja, pa može dobiti preko razmjene ili na 
drugi način pomoć od drugih potrošača ili od proizvođača. Ako 

se međusobno svi dobro poznaju i ako je ostvaren odnos povje- 
renja, prirodna posljedica bit će moguća uzajamna pomoć ili 
solidarnost. (Medić et al. 2013: 7) 


Ovakva formulacija temeljnih principa grupe nastala je kao rezultat 
promišljanja organizatora/inicijatora hrvatskih grupa koje potpomažu 
poljoprivredu. Ona se u bitnome zasniva na principima koji su usta- 
novljeni kao ključni u prvim grupama koje su počele na ovaj način 
podupirati ekološku poljoprivredu i drugačije odnose između kupaca 
i proizvođača, posebice onima iz Japana. U samim začecima feikei po- 
kreta naglasak nije bio na kreiranju zajednice kupaca i proizvođača, već 
na odvraćanju poljoprivrednika od modernizirane poljoprivrede koja 
nanosi štetu zdravlju i okolišu te na svojevrsnom vraćanju “alternativ- 
noj", odnosno organskoj poljoprivredi i edukaciji proizvođača i kupaca 
o potrebi “istraživanja i razvoja poljoprivrede kakva bi ona morala biti? 
(Minamida 1995: 191). Tek je 1978. godine JOAA osmislio “Deset 
principa suradnje" koji su prezentirani 1986. godine na Generalnoj 
Skupštini IEOAM-a* u Santa Cruzu (ibid.). Otad se naglašavaju prin- 
cipi koji potiču aktivnu suradnju između kupaca i proizvođača, surad- 
nju koja omogućuje stvaranje zajedništva. 
1. Princip uzajamnog prijateljstva / princip uzajamne pomoći; " 
2. Princip sudjelovanja u planiranju proizvodnje kojim se predviđa 
zajedničko dogovaranje oko vrste proizvoda; 
Princip prihvaćanja svih proizvoda koje proizvođač ponudi; 
Princip određivanja cijena u duhu zajedničke dobrobiti; 
5. Princip produbljivanja međusobnih odnosa putem izravnog 
kontakta; 


mno? 





6 _IFOAM je kratica za International Federation of Organic Agriculture Movements, odnosno 
Međunarodni savez pokreta organske poljoprivrede (http:/www.enciklopedija.hr/natuknica. 
aspx!ID=49324 prema Perković 2016: 46) sa sjedištem u Bonnu. Osnovan je 1972. godine 
u Versaillesu s ciljem koordiniranja akcija takvih pokreta te omogućavanja slobodnog kolanja 
znanstvenih i eksperimentalnih podataka (https:/www.foam.bio/, https:/Mwww.ifoam.bio/en/ 
about-us/history). 

7 Minamida navodi princip uzajamnog prijateljstva kao primarni te ističe kako je dr. Ichiraku, gla- 
snogovornik JOAA-a, prilikom nacionalne konvencije JOAA-a 1981. godine nenamjerno upo- 
trijebio engleski naziv “princip uzajamne pomoći", koji je koristio drugi član organizacije, dr 
Amano, te je nakon toga taj oblik ostao u upotrebi (Minamida 1995: 192). 

6. Princip autonomne dostave koji isključuje posrednika bilo koje 
vrste; 

7. Princip zajedničke odgovornosti i demokratičnost u organizaciji i 
procesu upravljanja; 

8. Princip dobrovoljnog učenja i istraživanja, prvenstveno o organ- 
skoj poljoprivredi; 

9. Princip održavanja odgovarajuće veličine grupe s ciljem omoguća- 
vanja opstanka organske proizvodnje; 

10. Princip postupnog razvoja prema ostvarivanju ciljeva teikeia. 
(prilagođeno prema Minamida 1995 i Medić et al. 2013) 


ANTROPOLOŠKO 
ISTRAŽIVANJE 
POLJOPRIVREDE 
POTPOMOGNUTE 
ZAJEDNICOM U HRVATSKOJ 


KAKO JE POLJOPRIVREDA POTPOMOGNUTA 
ZAJEDNICOM STIGLA U HRVATSKU 


U Hrvatsku je poljoprivreda potpomognuta zajednicom stigla nakon 
što se već udomaćila u različitim dijelovima svijeta. U razgovoru s Hr- 
vojem,* jednim od inicijatora pokreta, saznala sam da je prvi impuls 
došao iz Italije 2009. godine posredstvom Lea, mladića iz Hrvatske 
koji je nakon studija u Italiji ondje nastavio i živjeti te se aktivno uklju- 
čio u tamošnji GAS. Tada je Hrvatska već bila zahvaćena ekonomskom 
krizom koja je uvelike utjecala na sve segmente gospodarstva, pa tako 
i na poljoprivredu, kao i na smanjenje potrošačke moći i znatno pove- 
ćanje nezaposlenosti. Pojedini autori ističu kako je ekonomska kriza, 
osim što je pokazala ranjivost hrvatske ekonomije u globalnom kon- 
tekstu, ujedno ukazala i na dublje probleme koji muče hrvatsko gos- 
podarstvo, neovisno o globalnim ekonomskim kretanjima (Čučković 
2001a, 2001b; Koller Trbović 2009; Larise 2011; Budak i Rajh 2012; 





8 Sva osobna imena osim onih navedenih zajedno s prezimenom su pseudonimi. 

Ilišin et al. 2013; Rubić 2013). Iako je kriza nesumnjivo utjecala na 
prijemčivost društva za takve inicijative odozdo, seljenje koncepta iz 
Italije u Hrvatsku, prema riječima inicijatora, dogodilo se spontano no 
nipošto slučajno. Hrvoje je upoznao Lea, koji je na predavanje došao 
iz Pise (gdje je, kako je već spomenuto, osnovana prva grupa poljopri- 
vrede potpomognute zajednicom u Italiji), na tečaju permakulture u 
Koprivnici, a dio programa uključivao je i predavanja o alternativnim 
novčanim sustavima poput sustava lokalne trgovine i razmjene (engl. 
Local Exchange Trading Systems — LETS). To je Lea ponukalo da po- 
dijeli priču o GAS-ovima u Italiji. Zanimljivo je da se Leo s tim kon- 
ceptom upoznao zahvaljujući studiju antropologije, na kojemu je za 
temu diplomskog rada “uzeo nekaj tipa eko-sela, i nekaj u tom smjeru“. 
Hrvoje se prisjeća da je Leo, potaknut dojmom da sudionici tečaja nisu 
u potpunosti razumjeli o čemu je riječ, predložio posjet Italiji: 


[...] pa ću vam ja organizirat da dođete u Italiju i budete vidli 
to iz prve ruke... Ovak, ovak mogu pričat do sutra, nebute niš 
skužili. I kao, okej, i sad već zaboravimo mi to i javi se Leo tam 
negde krajem godine, u desetom mjesecu, devetom mjesecu... 
I veli - evo, mi smo napravili veliku benefit večeru... Tu smo 
organizirali veliko GAS okupljanje, njihov taj, GAS oni se zovu, 
gruppo d' aquisto solidale. [...] Ion je sad skupil pare za, ono, 
desetak ljudi da dođe sad tu — Slovenija, Bosna, Hrvatska, Sr- 
bija, kaj god... Na kraju smo došli Pero iz Bosne, njegova žena 
ija, znači nas troje, kaj je bilo super jer smo imali i više novaca 
neg kaj nam treba za sve, klopu, cugu, put, put su nam čak pla- 
tili! Da, da, čisto nula kuna smo platili... I sedam dana nam je 
Leo organiziral da smo ujutro išli, ne znam, nekom eko-proi- 
zvođaču koji prodaje, ono, isključivo GAS-evima, a popodne bi 
išli u posjet, ne znam, dva-tri GAS-a... ili nekakav onaj dućan 
koji drži opet tak neka udruga. [...] Dućan sa svime, imali su i 
sapune, obuću, i onak, sve su prodavali... Uglavnom, tak smo 
mi skužili onaj cijeli neki koncept kak to izgleda, ne, ti GAS-evi 
i ta ekopoljoprivreda i taj sistem direktne kupnje, i ono, grupa 
ljudi od njih i to... I sad kao, na kraju, nakon tih sedam dana, 
u nedjelju navečer, mi se, kao ono, pakiramo, spremamo se da 

ujutro kao idemo na aerodrom... I sad, veli Leo, kao, e samo 
da vam još dam putne troškove... I mi onak, ma daj, nema šan- 
se, ne bumo uopće uzeli novce, sedam dana tu pijemo, jedemo, 
ovoga, provodimo se, još obilazimo, upoznajemo ljude, fešta- 
mo svaku večer i još da nam daš, kao, novce? Nema šanse! I 
kao, Leo, ne, ne, ne, moram... kaj da ja sad ono... skupili smo 
novce za vas, za to, kaj sad da ja radim s tim novcima? Kom da 
ih vratim? Ne, ne, ne... kao... Dobro, okej... Ajde ovak — uzet 
ćete novce, al ćete mi tu krvlju potpisati da ćete proširit ideju 
grupa solidarne razmjene. 


Ova priča o dobrotvornoj večeri i financiranju puta i boravka pojedi- 
naca iz Hrvatske i Bosne i Hercegovine u Italiji, o posjetima proizvo- 
đačima, dućanima i slično, pokazuje da je za članove GAS-a sastavni 
dio njihove “misije" ili aktivnosti bilo širenje ideje i pokreta i izvan 
talijanskih granica, u susjedne zemlje. Zanimljivo je da su Leo i Hr- 
voje počeli uspoređivati cijene povrća i voća u hrvatskim trgovinama 
ekološkim proizvodima, kod licenciranih ekoloških proizvođača i na 
tržnici te su došli do zaključka da je ekološka hrana u Hrvatskoj znatno 
skuplja nego u Italiji u odnosu na onu konvencionalnu. Raspravljali su 
o mogućnosti angažiranja nekog seljaka koji bi za grupu proizvodio 
ekološki, ali tu se Hrvoje našao u problemima jer nije poznavao ni jed- 
noga. Prema njegovim riječima, on i gospodin iz Bosne i Hercegovine 
koji je također sudjelovao u posjetu talijanskom GAS-u razišli su se 
svaki na svoju stranu i neko se vrijeme po tom pitanju nije dešavalo 
ništa. Ipak, Hrvoje nije zaboravio obećanje koje je dao Leu te je krenuo 
u individualne akcije. 


Ali kad smo obećali i kad smo potpisali [...] onda sam, kao, 
prijatelju koji je dao otkaz na RTL-u i otišal se bavit isto tak 
nekakvim povrćem, a imal je isto romantične vizije, kak većina 
ljudi ima početkom tridesetih godina, da je to nekaj lijepo i pre- 
krasno, a većina ih na kraju odustane zbog... zbog toga jer mora 
puno kopat... Uglavnom, tak je on isto otišo s tim romantičnim 
vizijama na selo... E, reko, super, idem ja njemu... I onda sam 
složio slikice i priču sam već, ono, imao u glavi... I onda sam 

ja njemu to izprezentirao... Okej, radim to kaj sam obećal Leu 
— širim ideju... Mislim, ne znam ja sad unajmit neku dvoranu 
i napravit prezentaciju za sto ljudi i stavit oglase, pa si mislim, 
mogu ovak ić od čovjeka do čovjeka... I tak sam dvoje-troje 
ljudi to izprezentiral... 


Kasnije se susreo s Perom te razmijenio iskustva o uspjesima misije 
koja im je bila povjerena: 


A negdje dva mjeseca kasnije je i Pero došal iz Banja Luke u Hr- 
vatsku, još on priča isto kak je održal predavanje u Banja Luci i 
to... I sad, kak smo se našli, još ja njemu pričam — a dobro, ti si 
ipak održal predavanje u Banja Luci, ja sam samo dvoje-troje lju- 
di to ispričal... Veli mi njegova žena — je, održao je predavanje, 
došlo je dvoje ljudi... (smijeh) Tak da si ti ipak više... (smijeh) 


Ključni je događaj za daljnje uspješno širenje poljoprivrede potpomo- 
gnute zajednicom u Hrvatskoj bio Hrvojevo povezivanje sa Sunčanom 
Pešak iz Hrvatske udruge ekoloških proizvođača, koja je tada bila ak- 
tivna u ZMAG-u (Zelena mreža aktivističkih grupa)i živjela u jednom 
ekoselu (oblik intencionalne zajednice, v. Bokan 2012) — Reciklira- 
nom imanju u Vukomeriću: 


Na kraju smo ti otišli, ovoga, u Vukomerić, kod Sunčane u 
ZMAG... I onda je to isto najavila da bu to večer prezentacija 
grupa solidarne razmjene iz Italije, mi imamo, Pero je napravil 
čak i neki slideshow. [...] Onda smo se našli u Vukomeriću i 
kak je bil neki snježni dan, niko živ osim Sunče nije bil tam. Tak 
da smo ondje održali prezentaciju Sunči jedinoj, makar je bilo 
pozvano, ono, ko god, čak se najavilo jedno pet do deset ljudi, 
ali niko nije... I kao, niš, mi smo to Sunči izprezentirali... kak je 
to izgledalo, kak je to bilo... I na kraju, u principu, Sunča to pre- 
uzela, nekak, to na sebe... A ona je tad ipak bila umrežena na 
sve strane, ovaj Mebnet, Mreža ekosela, uglavnom, ovo ono... 
Ona je bila, onak, u kontaktu s aktivistima nekim i ljudima koji 
bi nekaj mogli... Ja sam niš, ja sam imal tu ekipu svoju na poslu 
koju baš boli za takve stvari... 

Nešto kasnije, krajem 2010. godine Sunčana Pešak je organizirala Dan 
alternativne ekonomije na Recikliranom imanju u selu Vukomerić kraj 
Velike Gorice. Kako se navodi u GSR brošuri: “Ideja je bila prezenti- 
rati različite modele alternativne ekonomije, organizacije poslovanja, 
malih obrta, zajedničkih vrtova i sl. koji mladim ljudima mogu dati 
neku drukčiju razvojnu perspektivu nego što to čini društvo u krizi“. 
Ovaj je događaj privukao ipak nešto više zainteresiranih nego prethod- 
no spomenuta prezentacija koju su Hrvoje i Pero održali, pa Hrvoje 
prepričava: 


Ona [Sunčana] se totalno iznenadila kad je banulo tam, ne 
znam, trideset-četrdeset ljudi... e... koji su bili, ono, zainteresi- 
rani vidjet o čemu se radi... Došli su iz cijele Hrvatske ekipa... 
Ito je... Ne znam, samo predstavljanje smo rekli nekih pet mi- 
nuta nekaj o sebi... I trajalo je, otišlo dva sata samo na to... I 
onda tam počeli nekaj diskutirat, al, ono, vreme brzo otišlo u 
tak velkoj grupi... Mislim, sam da neko nekaj veli, prođe hrpa 
vremena. I na kraju, i na kraju da bi nekakav zaključak, ajd do- 
bro, nek se javi par ljudi koji bi ovo sve kaj smo sad tu ispriča- 
li i izprodiskutirali da to stavi na nekakav papir, pa onda da za 
sljedeći put imamo nekakav, ono, dokument na temelju kojeg 
možemo nastavit... E, onda se tu javilo tih par ljudi, pet... kol- 
ko... koji buju nastavili to, kao, razrađivat... I od onda nismo 
više nikog čuli ni vidli... Oni su se kao sastajali tu, kod jednog 
od njih, imal je ured kod Kina Europe... 


Jedan od prisutnih na toj prezentaciji bio je i moj drugi sugovornik, 
Petar (osoba s uredom pored Kina Europa), koji se već ranije bavio 
projektima društvenog poduzetništva te je stoga otprije poznavao 
Sunčanu. Kod Petra se ta grupa, kasnije nazvana grupa admina, redovi- 
to sastajala. Tijekom razgovora s Petrom čula sam kako ta priča izgleda 
iz njegove perspektive: 


Onda je ona [Sunčana] došla sa idejom da mi organiziramo tu 
nekakvu vrstu radionice o alternativnoj ekonomiji, u kojoj smo 
mi pričali o tom našem Elcosu, onda je ona prvi put postavila 

svoje znanje i iskustvo koje ima, jer ona je išla čak i u posjet par 
puta tim GAS-ovima u Italiji. 


Nakon Dana alternativne ekonomije počelo se prikupljati narudžbe 
putem mejling liste: 


I nakon toga se stvarala nekakva lista, e-mail lista ljudi koje zani- 
ma ta alternativna ekonomija i to sve, i onda je Sunčana probala 
putem liste [...] skupljati narudžbe u obliku košarica, pa to nije 
baš išlo. I onda smo organizirali dodatnu radionicu koja je traja- 
la cijeli dan... Isto tamo dole u ZMAG-u... A u toj radionici se 
krenulo, zapravo cijeli taj proces sastavljanja takvog modela je 
krenuo od potrebe ljudi... [...]Ionda smo krenuli od te ideje. 
Okej, svi mi želimo da cijela ta razmjena... Znači, zajednička 
točka svih ljudi je bila ta da način razmjene i proizvodnje, po- 
gotovo hrane danas — ne valja. Jer sve je previše orijentirano 
profitu i onda ne postoji tu neka vrsta povjerenja prema pro- 
izvođaču da ono što prodaje je zdravo. I neodrživ način proi- 
zvodnje i... Bilo je puno razloga zbog kojih su ljudi htjeli da 
neka promjena nastane. 


Na temelju takvih promišljanja o neodrživosti postojećeg načina proiz- 
vodnje i potrošnje došlo se do zajedničke spoznaje, kako navodi Petar: 


da taj novi model mora biti, e, baziran na solidarnosti. Soli- 
darnost smo preveli po nekoliko tih stavki — transparentnost, 
uzajamnost, e... da bude... efikasan, znači da ipak u konačnici 
ne moraš trčat cijeli dan za jednu mrkvu koja košta deset kuna 
(smijeh). [...] I onda kad smo mi definirali cijeli taj okvir, šta 
ljudi očekuju, šest-sedam ljudi su se pokazali volonteri da za- 
jedno mozgamo i stvaramo prijedlog takvog modela. Tako da 
smo se na redovnoj bazi, svaki tjedan ili svaki drugi tjedan, ovisi 
o mogućnostima, više od godinu dana sastajali i pričali o tome 
kako možemo postići transparentnost. 





9 _Izovogje dijela razgovora jasno da Petar u tom trenutku nije znao da je Hrvoje taj koji je Sun- 
čani iznio ideju i koji je bio u Italiji. 

Prema Petrovim riječima, bilo je jednostavnije na takvoj razradi prin- 
cipa raditi u maloj grupi nego u velikoj. On navodi kako bi nakon što 
bi neku stavku uspjeli definirati sazvali cijelu grupu te potom o tome 
raspravljali. Kroz taj temeljni dokument dijelom se željelo i odmaknuti 
grupu od pukog utilitarističkog koncepta grupne i izravne kupovine te 
tako osigurati da pojedinci koji u toj aktivnosti sudjeluju budu svjesni 
da je konačni cilj inicijative ipak nešto širi. Tako Petar navodi da se 
statutom željelo postići da postane moguće: 


filtrirati ljude, da si siguran da čovek koji ulazi unutra u svom 
tom procesu je stvarno dobronamjeran, u smislu stvaranja so- 
lidarnosti, da... 


Nakon detaljne razrade principa pri kojoj se inzistiralo, prema Petro- 
vim riječima, ina konsenzualnom donošenju odluka, 


u jednom trenutku, u vrlo kratkom roku se sve to promijenilo 
od svega što smo mi tada nekako formalizirali... Ostalo je samo 
par stvari, jedna je bilo konsenzualni način odlučivanja koji, pi- 
tanje je kolko se on više i koristi... Konsenzus definiran na na- 
čin da... e... ljudi koji se s određenom odlukom ne slažu mogu 
s time ipak živjeti... Jer nije to ni unanimnost, niti većina... 
Unanimnost bi značilo nasilje većine nad manjinom... I onda 
celi proces je bio definiran na način da ljudi koji se s time ne 
slažu imaju pravo obrazložiti zašto se ne slažu, ali obrazloženje 
mora krenuti iz perspektive vrijednosti, znači solidarnosti. On 
je morao pokazati da ta odluka naruši solidarnost ili da ta odlu- 
ka naruši transparentnost. Znači, ne samo zbog toga što danas 
sam se probudio na levoj nozi i tak mi ne paše... 


Tijekom tog razdoblja posvećenog razradi modela, prema Hrvojevu 
mišljenju, dogodilo se da se grupa koja se time bavila na neki način 
odvojila od ostatka zajednice zainteresirane za podržavanje ekoloških 
poljoprivrednika: 


Pa da, mislim, nisu se oni izolirali, ali je to meni tak izgledalo. 
[...] A možda i drugi su mislili, okej, oni sad nekaj rade, pa kad 

to naprave, onda budu, onda bumo držali velke tacne gdje buju 
dalje nastavili... [...] Da, da, da... Ovaj, i sad, oni su stvarno 
tu prionuli poslu, [...] diskutirali i radili tjednima, da bi na kra- 
ju izašli, ovoga, pred nas, sazvali ljude i rekli — evo ga, imamo 
sve definirano... A bilo je smješno kaj je Leo čak došal iz Italije 
u nekom trenutku i sudjeloval na nekom sastanku... I onda je 
reko na kraju toga svega — okej, vi ste to razradili bolje, ni jedna 
grupa nema tolko razrađeno to sve, i ono, vi na papiru, onak... 
Ovo ne postoji u Italiji, vi ste to sve do najsitnijih detalja, sve ste 
definirali, ali, ono, kad krenete u praksu, na teren, onda budete 
sve to morali bacit u vodu... I nekaj slično se dogodilo, kad su 
oni došli s tim svim, odjedanput, ono, je krenula diskusija gdje 
su ljudi imali komentar na ovo, na ono... na svaku sitnicu, na 
sve unutra... Upravo zato jer se nekak, nisu bili uključeni... 
[...] Tak je na kraju to sve palo u vodu i krenulo se ispočetka ra- 
dit... Ito je bila, onak, hrpa papira. [...] Da bi na kraju taj statut 
tolko se komentiral i mijenjao, da na kraju smo ga preimenovali 
u smjernice i skratili, onak, na jednu A4 stranicu. Ito je otprilike 
to, ono kaj se sad može naći na onoj stranici grupasolidarne- 
razmjene.net. [...] To je, još uvijek su te smjernice iz dve i de- 
sete... Nakon, onak, bezbroj kraćenja i mijenjanja i izmjena... 
dok nisu se konačno svi usuglasili da, okej — sad to štima. 


U spomenutim je razgovorima, ovisno o prilici, sudjelovalo između 
deset i trideset pojedinaca pri čemu nisu bili neuobičajeni dolasci i 
odlasci pojedinaca koji su se željeli uključiti u tu priču. Za cijelog tog 
razdoblja trajanja rasprave, prema Hrvojevim riječima, nije se ništa na- 
ručivalo, sve dok u jednom trenutku nije došla gospođa Zdenka: 


Celo vreme mi nismo naručivali još... Mi smo samo pričali o 
svemu tome... I onda su nam počeli, ovoga, dolazit... ljudi se 
predstavljat... [...] Mislim da smo to i objavili na stranicama 
grupesolidarnerazmjene.net. Sad, ko je nabasal na to il ko je to 
vidil... To se proširila vijest, jel neko znal nekog proizvođača 
il nekaj, uglavnom bi nam se svi došli predstavit, reć kak rade, 
odnosno pokazat možda fotke svojih polja il nekaj... I tak nam 
je, ovaj, došla ta gospođa Zdenka koja, ovaj, radi, koja isto nema 


3/7 

nikakav OPG registriran ni ništa." [...] Tak je onda ona ta po- 
lja koja ima iza kuće, jer je isto to radila u nekom eko imanju, ko 
kuharica mislim, i onda je krenula uzgajat tam povrće. Sad, nije 
ona točno znala kam da ona to plasira i kud da ide, na plac da to 


prodaje ili kaj... 


Gospođa Zdenka radila je na prvom ekološkom imanju Zrno eko ima- 
nje te je ondje od tadašnje vlasnice Zlate Nanić'! naučila o ekološkoj 
poljoprivredi. Počela je i sama u svojem vrtu uzgajati povrće i proda- 
vati svoje proizvode, uglavnom rodbini, prijateljima i poznanicima na 
temelju usmene preporuke. Tako ju je i gospođa Nanić preporučila 
začetnicima poljoprivrede potpomognute zajednicom na njihov upit 
o ekološkim poljoprivrednicima, za kojima su u to vrijeme tragali: 


Gospođa Zlata je rekla da se javim i tada je mene Gordana u 
biti pozvala i rekla — oćete se vi predstaviti, a ja sam, ono, bila 
u panici, ja sam tad još bila na nekom početku i tada još nisam 
bila ni registrirana. Jer to je sve još bilo u nekakvim povojima, 
kao, kuda će to ići, kako se to razvijati. Jer, ostala sam bez posla, 
još neke veće troškove to jednostavno se čovjek ne usudi, mora 
dobro porazmislit... Tak da je to meni bilo čisto nekakva malo 
dopuna. Međutim, kad sam vidla da se mi stvarno moramo in- 
tenzivnije počeli baviti, ta suradnja je počela sve intenzivnija 
i onda me Gordana pozvala na taj nekakvi sastanak gdje sam 
iznjela nekakve svoje ideje, planove o svom razvoju, kako raz- 
mišljam i šta mogu ponuditi. I u biti to je tak nekakvi početak i 
uopće moj jedan susret i kontakt, i da bih uopće pojmila, shva- 
tila što je to GSR... I onda sam, naravno, kasnije malo i više to 
čitala da bih opće to razumjela... 





10 Danas obitelj gospođe Zdenke ima vlastiti OPG i uspješan je proizvođač. Valja napomenuti i to 
da su i onai njezin suprug imali prethodnog iskustva u poljoprivredi — suprug u konvencionalnoj, 
a ona je kroz svoj posao naučila o ekološkoj poljoprivredi. 

| I Gospođa Zlata Nanić jedna je od pionirki biovrtlarstva i ekološke proizvodnje u Hrvatskoj. Ona 
je 1988. godine u selu Habijanec pored Vrbovca kupila 10 ha zemljišta te na njemu osnovala 
prvo ekološko imanje Zrno. Godine 2010. to je imanje od nje otkupila tvrtka Biovega, koja ima 
lanac trgovina i online trgovinu certificiranih organskih proizvoda (https://www.agroklub.com/ 
eko-proizvodnja/zlata-nanic-pionirka-biovrtlarenja-u-hrvatskoj/30935/). 

U kontekstu potonje priče bitno je naglasiti da članovi grupe nisu inzi- 
stirali na tome da gospođa Zdenka ima certifikat. 


Onda je skužila nekak nas i došla i predstavila nam se, i mi smo 
nekak vidli, ono, kak je to interesantno, i nismo hteli opće ne- 
kakve certificirane, nego, mislim, i tak i tak... kroz taj, mislim, 
ti ideš na nekak dugoročno, ono, odnos, di se treba stvorit me- 
đusobno povjerenje i, ono, zapravo certifikat nije bitan kad mi 
poznamo čoveka... kad dođemo tam, kad možemo, ono, sve to 
vidit... Onda certifikat u principu, to su čak i rekli mnogi ovi 
tam u Italiji kad smo bili, da je bitan kad ti ne poznaš ovoga od 


koga kupuješ... 


Taj je detalj važan zbog toga što čini temeljnu razliku između, uvjetno 
rečeno, zagrebačkih i istarskih grupa koje potpomažu ekološku poljo- 
privredu. Već mi je tada Hrvoje istaknuo tu razliku. 


Ne treba ti sad još, ono, baš deklaracija... Mi smo išli s tom 
idejom. U Puli oni totalno briju na ove eko certifikate. [...] U 
Puli... I tam je sve, tam se sve radi, kao, baš ono mora proizvo- 
đač imati certifikat za njihove grupe solidarne razmjene. 


Inzistiranje istarskih grupa na tome da poljoprivrednici posjeduju eko 
certifikate sugovornik je objasnio činjenicom da je osnivač istarskih 
GSR-ova ujedno i prvi ekološki proizvođač u Istri s certifikatom te 
osnivač udruge Istarski eko proizvod: 


Al dobro, to ima opet razlog u tome kaj je ovaj Nenad Kuftić 
koji je pripremo, ovaj, tu celu scenu tam [u Istri], on je, on je 
valjda jedan od najstarijih eko proizvođača, najprvih... i on 
baš, ono, radi s certifikatom... I onda, ovoga, je to tak nekak 
krenulo iz njegovog smjera. [...] Tu je priča krenula od proi- 
zvođača koji ima eko certifikat, a kod nas je krenulo od neka- 
kvih, ono, anarhista... 


Nakon početnog dogovora s gospođom Zdenkom zajednički su dogo- 
voreni sadržaj i cijena tjedne košarice. Prema Hrvojevu objašnjenju, 
bilo je važno da košarica bude raznolika i svježa, da prati sezonalnost 

povrća, a da pritom kupci ne uvjetuju sadržaj košarice, odnosno da pri- 
hvaćaju sve sezonske proizvode koje im proizvođač ponudi, poštujući 
potrebu za raznolikošću. 


Da, i onda smo mi počeli od nje naručivat. I onda smo prvo 
mi njima trebali objasnit kak ono košarice, sistem košarica... 
Da oni nama slažu [...] od svog povrća pomalo. Pa znači da se 
složi ta nekakva od tri do pet kila vrećica, al da nije sad to tri kile 
krumpira i onda kila raznoliko, nego da bude nekakav omjer 
raznolikog povrća, da za svaki dan u tjednu imaš za skuhat nekaj 
za jest [...] ida je ubrano taj dan, ono, kaj je baš sad zrelo, zna- 
či mi ne biramo kaj bu nutra. [...] Prije toga smo, onak, znali 
uzimat brašno od ovog, pa onog... Malo smo se tak uhodavali 
s nekakvih pojedinačnim narudžbama, al s njima smo baš kre- 
nuli prvi put u nekakav baš, ono, dugoročni odnos. Iz sezone u 
sezonu pratimo ih, oni znaju da dvadeset ljudi svaki tjedan... 


Iz ovog je iskaza jasno da se grupa nastojala držati već spomenutih 
principa teikei poljoprivrede, konkretno principa zajedničkog dogova- 
ranja ponude i cijena te prihvaćanja svih proizvoda. 

Konačno se, početkom 2012. godine krenulo s naručivanjem te je 
osnovana prva grupa — GSRijeda. S obzirom na to da je dotad već za- 
živjela spomenuta mejling lista koja nije funkcionirala po principima 
poljoprivrede potpomognute zajednicom, povela se rasprava oko toga 
što napraviti s tom listom potaknuta odlukom da se naglasak stavi na 
grupe, a ne na kupovinu. Kao glavni problem Petar je istaknuo upravo 
to što sama ta lista i naručivanje preko nje nisu bili utemeljeni na prin- 
cipima koje su inicijatori grupe željeli provesti u praksi. 


I tak smo mi sazvali to nekakvo druženje početkom godine, i 
pojavilo se šest cura, malo smo razgovarali i nekako je došlo do 
toga da fakat organizacija po kvartovima odsad nadalje je bitna. 
Zbog toga što velika lista je nekih 300+, većina ljudi nažalost su 
samo konzumeri... Znači, i da pitaš nešto neće ti se niko javiti 
osim istih deset-dvadeset-trideset ljudi, znači oni ostali samo 
čekaju neku dobru ponudu da naruče. 

I onda tak je, tako su krenule te nove GSR. [...] To je zaživje- 
lo u smislu da postoje... taj GSR Zapad je rezultat toga, GSR 
Novi Zagreb je rezultat toga, GSR Maksimir je rezultat toga... 


Zanimljivo je da se prvi GSR, GSRijeda, u konačnici raspao, možda 
upravo zbog toga što je nastao u samim začecima inicijative i što je bio 
dijelom vezan uz veliku mejling listu. S obzirom na to da su se očito 
ciljevi organizatora promijenili, Hrvoje je iznio prijedlog da se grupa 
ukine ili promijeni ime. 


Pa ne, nas, mislim... Poslao sam prije jedno dva-tri tjedna mejl 
— kajbumo, dal bumo sei dalje zvali grupa solidarne razmjene ili 
se idemo nazvat nekak drukčije ili idemo to... idemo nestat... 
[...] Pa zato kaj nas ima tridesetak. .. il trispet na mejling listi, 
ali, u principu, pet ljudi iz naše grupe naručuje od xx povrće i 
dalje, sad nakon dve godine, dok je ostatak, većina, recimo, nam 
se uopće ne javlja i uopće ne znamo di su i kaj su. 


GSRijeda je 2013. godine prestala postojati, dio kupaca nastavio je na- 
ručivati od xx u grupi koja se sad prozvala Košarice petkom, a velika je 
mejling lista u konačnici, i usprkos određenim protivljenjima, ukinuta. 


Mislim, ta lista je nastala u početku, kad je ta grupa... mislim, 
kad smo se prvo našli na Vukomeriću na Danu alternativne 
ekonomije... Onda su svi naši mejlovi bili na toj mejling listi, 
to je počelo ko ta neka interna lista ekipe koja je pričala o tome, 
da bi se na kraju dodavali, dodavali ljudi, da bi na kraju danas 
bilo sedamsto ljudi... koji više ni ne znaju na kaj su došli i o 
čemu se to točno radi... Znači, ta je lista, ono, dobila svoj život. 


Ta je lista, dakle, dobila neki svoj život koji su joj dali članovi te prve 
osnovane grupe — GSRijede — ali su joj, isto tako, oni i ugasili život. 
Nitko mi od dosadašnjih sugovornika nije želio o objasniti o čemu se 
točno radi, a jedna mi je sugovornica u neformalnom razgovoru rekla 
da se na tu temu vodila žustra rasprava. 

Kao što je istaknuo sugovornik Hrvoje, otprilike u vrijeme našeg 
intervjua donesena je odluka da se lista ipak ne ugasi iako nije djelovala 
po principima GSR-a. 


To je nekaj totalno kaj nema veze s tim [s grupama solidarne 
razmjene]. Ne, nit je to grupa, nit je tu nekaj solidarno, nit se 
radi o razmjeni, neg je čista kupovina. Tak da onda to na kraju, 
onda smo se našli da vidimo kaj bu s listom, onda smo, onak, 
inzistirali na tome da se NE ugasi... Jer hrpa ljudi tu trejda sa 
svim i svačim. .. I interesantno je, mislim, imamo sedamsto lju- 


di gore. 


Lista je nestala i GSRijeda se raspala baš u vrijeme mojeg početnog 
entuzijazma, ali sam nastavila kupovati povrće od gospođe Zdenke. 
Primila bih tjednu ponudu na mejl od Marija, člana GSRijede koji je za 
gospođu Zdenku i njezina supruga nastavio administrirati narudžbe, 
odnosno djelovati kao njihov referent, kliknula bih na narudžbu i slje- 
deći petak u dogovoreno vrijeme otišla na dogovoreno mjesto, platila 
i vratila se kući. Na mjestu dostave tada bi se pojavili i drugi dobavljači 
koji bi prodavali svoje proizvode, od kojih su neki, moram priznati, 
djelovali neuvjerljivo (poput kombija s velikim količinama jabuka koje 
su izgledom i okusom posve nalikovale onima iz dućana), dok su drugi 
imali odlične domaće džemove i marmelade, prirodne sokove i slične 
proizvode. 


Gospođa Zdenka sjeća se da je prvih kupaca bilo “nekih desetak", 
dok danas bazu čini približno četrdeset obitelji. Kako sama kaže, njoj 
kao proizvođačici nije bilo toliko bitno što se GSRijeda raspala jer su 
se njezini kupci zadržali. Ipak, priznaje da se u početku pribojavala 
toga što će kupci misliti o proizvodima koji nisu nimalo nalik onima 
iz dućana: 


I onda je normalno da se iz godine u godinu nekak taj krug 
malo širio... A to, u tom raspadanju, i to sam shvatila... Jer moj 
je rekao — imamo gospođu koja je iz nekog drugog dijela gra- 
da... neki novi GSR , pod nekim drugim nazivom, tako da u 

biti - mada to meni nije bilo bitno, bitno je da je to prava stvar, 
da su ljudi osviješteni. Jer ja sam toliko, toliko sam fascinirana, 
toliko sam sretna koliko... u biti to su sve mladi ljudi, koliko 
njima... znači, koliko su oni oduševljeni, koliko cijene, iznad 
svega cijene... Ja sam uvijek s nekakvim strahom išla — šta će 
oni mislit? Jer kad se bavite pravom ekološkom poljoprivredom 
i tradicijskom, onda jednostavno u toj poljoprivredi bude sva- 
šta. Biljka se neka othrva bolesti, neka ne... To bude i nagriže- 
no od svega... Tu nisu oni plodovi, kao što smo nekad navikli 
da sve ko, ono, prekrasni okrugli, jednaki. Toga nema kod nas. 


U praksi se pokazalo da su promjeni izbora proizvođača skloni pogoto- 
vo oni kupci koji nemaju izražen aktivistički i solidaran pristup podrža- 
vanju poljoprivrednika. Organizatori smatraju da prelazak kupaca kod 
drugog proizvođača samo zato što je jeftiniji ili zato što su zadovoljniji 
njegovim proizvodima zapravo krši principe po kojima grupa treba 
funkcionirati. Oni vide rješenje u već spomenutoj transparentnosti u 
smislu otvorenog iskazivanja nezadovoljstva i zajedničkom dogovoru 
oko poboljšanja kvalitete/količine košarice: 


Mislim, ja ni ne znam jel mi to plaćamo skuplje iljeftinije... Lju- 
di se žale —- ene, kao, preskupo je... Da, al znam da isto idu uspo- 
ređivat s ovim od Kineza" košarice.... Pa kao, ne, ne prešli smo 
k njima jer je bolje... Al okej, znaš, nemreš sad preć od nekog čo- 
vjeka drugog uzimat ak si član te grupe koja podržava tog čovje- 
ka, onda zapravo trebaš reć tom ili u grupi — ej, nisam zadovoljan 
s košaricom, i onda treba na taj način promijenit nekaj... nego, 
jednostavno izaći otići drugdje... Na primjer, u Francuskoj je to 
nemoguće zato kaj ti platiš za godinu dana unapred. 





12 “Kinezi" u ovom kontekstu označava kolokvijalni naziv za poljoprivrednike koji opskrbljuju grupu 
solidarne razmjene Pozitiva, i to ne zbog njihove nacionalnosti, nego zbog činjenice da se bave 
kineskom medicinom (akupunktura, čajevi itd). 

MOTIVACIJA AKTERA POLJOPRIVREDE 
POTPOMOGNUTE ZAJEDNICOM 


S obzirom na principe koje zajednice prakse koje podržavaju ekološku 
poljoprivredu prakticiraju, zanimalo me zbog čega su se pojedini akteri 
uključili u inicijativu te posebice kakvi su njihovi motivi u odnosu na 
vrijednosti koje poljoprivreda potpomognuta zajednicom promovira. 


Motivaciju aktera smatrala sam važnom zbog toga što razumijeva- 
nje njihove motivacije može doprinijeti razumijevanju toga do koje 
se mjere može govoriti o izgradnji solidarnosti u okviru ovih grupa. 
Akteri o kojima je riječ su različiti, a podijelila sam ih u tri osnovne gru- 
pe: a) administratori, tj. admini (kako se oni sami nazivaju), b) kupci i 
c) poljoprivrednici. Sami administratori ujedno su i kupci pa je njiho- 
va uloga dvojaka, ali sam ih izdvojila u zasebnu grupu jer oni svojim 
razmišljanjima i djelovanjem funkcioniraju kao zamašnjak cijele inici- 
jative. S obzirom na to da su transparentnost, povjerenje i solidarnost 
navedeni kao glavni ciljevi koji se postižu GSR-ovima, i to na način da 
jedno vodik drugome, zanimalo me kako svaki pojedini akter razmišlja 
i obrazlaže upravo ta tri pojma. U istraživanju koje nesustavno (u smi- 
slu da nije financirano u okviru nekog znanstveno-istraživačkog pro- 
jekta s određenim razdobljem trajanja ili da je rađeno za potrebe izrade 
doktorske disertacije) provodim od 2013. godine do trenutka objave 
ove knjige napravila sam istraživačke intervjue s jedanaest sugovornika 
iz Zagreba i okolice te osam iz Istre, a u neformalnom sam razgovoru 
komunicirala s još nekolicinom pojedinaca (i iz Zagreba i iz Istre) koje 
sam susretala prilikom dostave ili u nekoj drugoj situaciji. 


Motivacija proizvođača 


Među razlozima za uključivanje u GSR kod proizvođača se u nekoli- 
ko navrata spominje kriza — najčešće gubitak posla — kao uzročnik, tj. 
poticaj za bavljenje organskom poljoprivredom i takvim oblikom “di- 
rektnog marketinga. Međutim, postoje i drugačije priče koje govore u 

prilog tome da se ne radi samo o strategiji preživljavanja u nepovoljnim 
ekonomskim vremenima. Tako je, primjerice, jedna moja sugovornica, 
mlada proizvođačica mesa Ana, svjesno odustala od posla u struci (za 
koji je i formalno obrazovana, a koji nije bio ni na koji način povezan 
s poljoprivredom) i okrenula se alternativnom uzgoju stoke (uzgoj 
stoke, doduše konvencionalni, bio je njezina obiteljska tradicija). Kao 
glavni razlog nezadovoljstva poslom Ana navodi činjenicu da njezina 
struka ne služi čovjeku već novcu te priznaje da je imala naivna oče- 
kivanja. Zbog tog neslaganja prakse s osobnim uvjerenjima odustala 
je od redovnog posla i odučila se baviti alternativnim načinom uzgoja 
peradi. 


Da, razbili su tu naivnost vrlo brzo.... Ovoga, vidla sam kroz 
vrijeme da se ipak ne nalazim, mislim, nalazila bih se ja u svojoj 
struci da je ta struka ono što bi trebala biti, da služi čovjeku, ali, 
pošto služi novcu i isključivo novcu... i nema apsolutno, ono, 
veze šta radite za taj novac... e, shvatila sam da bih vrlo brzo 
dobila otkaz i da to nije za mene. 


Susret s knjigom Joela Salatina, poznatog američkog permakultur- 
nog poljoprivrednika, potaknuo ju je i ohrabrio da krene samostalno 
drugačije. 


Moji su imali klasičnu poljoprivredu, ono, 24 sata praktički za 
ništa, jer kad je tata umro je ostalo hrpetina dugova koje još 
uvijek otplaćujemo... I nema koristi od toga, nema zadovolj- 
stva od toga, ono, nije to to... I čitala sam njihov godišnji raspo- 
red, što oni rade kroz mjesece... Isuse, pa to može drugačije, to 
može bolje! I tu se rodila ideja, počela me kopkat i kroz vrijeme 
smo odlučili da ćemo jednog dana kupit zemlju, krenut to ra- 
dit, ono, ali radit ćemo neko vrijeme u svojim strukama, pa dok 
skupimo lovu, međutim prošlo ljeto su se okolnosti tak poslo- 
žile da smo rekli — ajmo! Pa kud puklo! Ajmo! Vratila sam se u 
kuću svojih roditelja... Znači, sad živimo s mojom mamom... 
Krenuli smo proizvodit piceke, uložili smo sav svoj minus na 
revolvingici u jednodnevne piliće, hranu smo imali i te njihove 

pomične kućice za po livadi... 1, ono, krenuli proizvodit. U de- 
vetom mjesecu je bila prva tura u kojoj su se sve moguće nevo- 
lje dogodile, ali... uspjeli smo. Otišo nam je stroj za čupanje, a 
dvjesto sedamdeset piceka treba ručno očupati u jednom danu. 


Na temelju svojeg prethodnog, negativnog obiteljskog iskustva s kon- 
vencionalnom poljoprivredom, ova je sugovornica bila u mogućnosti 
točno navesti prednosti koje pruža organski uzgoj u financijskom smi- 
slu (u vidu smanjenja nepotrebnih troškova poput npr. onih za žitarice 
potrebne za ishranu stoke jer prema konceptu biodinamičkog uzgoja 
kravama nije potrebna dodatna hrana mimo ispaše), ali i u smislu raste- 
rećenja od nepotrebnih poslova (poput već navedene sjetve). To pak, 
zajedno s nekim dodatnim prednostima koje su spominjali drugi pro- 
izvođači s kojima sam razgovarala, omogućava poljoprivredniku da u 
posao krene s manje početnih ulaganja i više vremena. Ova sugovornica 
navodi kako su joj konvencionalni uzgajivači stoke kao protuargument 
isticali da je prinos mlijeka u organskom uzgoju niži (npr. 20 umjesto 
40 litara). Nasuprot tome, ona tvrdi da, s obzirom na kvalitetu proizvo- 
da i bazu kupaca koja upravo takve proizvode želi, svoj proizvod može 
plasirati po višoj prodajnoj cijeni nego oni mljekari koji imaju više pri- 
nose, a mlijeko preprodaju po nižoj otkupnoj cijeni. Dakle, organski 
način uzgoja stoke je, prema njezinu mišljenju, ne samo bolji za okoliš 
i poljoprivrednika nego je i ekonomski isplativiji. Pojedini proizvođači 
mrežu kupaca GSR-a vide kao distribucijski kanal za dopunu svojih 
prihoda te se nastavljaju oslanjati i na druge distribucijske kanale dok 
neki uspijevaju osigurati prihode samo surađujući s tom mrežom. Ve- 
ćina ih suradnju s veletrgovinama i prekupcima smatra neisplativom i 
neodrživom za poslovanje. 


Vera, mlada ekološka proizvođačica iz Istre, imala je sličnu osobnu 
priču: 


Završila sam kemiju i radila sam u struci neko vrijeme, pa je 
doslovno došlo do burnouta, odnosno zasićenja. I jednostavno 
te korporativni svijet i znate, ono, nine to five world, nekako se 
baš i nisam snašla, onda sam dobila i malu, jednostavno poso 


ANTROPOLOŠKO ISTRAŽIVANJE POLJOPRIVREDE 47 


je tražio previše od mene... Jednostavno, ne mogu živjeti taj 
posao koji mi je nametnut, dok, recimo, ovo živimo... Znači, 
to — glupo je možda reći lifestyle, ali u ovo vjeruješ... 


Za razliku od njezina prethodnog posla bavljenje ekološkom po- 
ljoprivredom joj je, usprkos svim poteškoćama, donijelo i osobno 
zadovoljstvo: 


Radiš ono što vjeruješ... Daleko od toga, bude tu i teško, u smi- 
slu da te i umori, i neki put nemaš baš deset ruku, i bude tu i 
nekih poteškoća... Ali vjeruješ u to. Evo, recimo, to je moja, 
mislim da nema većeg zadovoljstva od toga. [...] Moj život je 
taj dream job, to je nekako sve prožeto... I tu dolazi do tog ne- 
kog osobnog zadovoljstva... Druga stvar je što stvarno radite 
nešto dobro. Znači, nije ono da samo proizvodite nešto, nego 
proizvodite nešto što je dobro, nešto što ljudima može i donijeti 
dobro, I cijeli taj score je onda jednostavno pozitivan. To je neko 
moje viđenje. 


I Vera je imala povijest bavljenja poljoprivredom u obitelji. Njezini su 
se djed i baka poljoprivredom prestali baviti zbog starosti, ali dok su se 
njome bavili, ističe Vera, koristili su nesintetička sredstva poput staj- 
skog gnojiva koje su pribavljali od susjeda koji je držao veći broj konja. 
Ona sama naglašava da nikad nije ni pomišljala na to da poljoprivredna 
proizvodnja na koju se odlučila bude ikakva druga do ekološka. 


I jednostavno mi je sinulo da bi mogla od imanja napravit jedno 
aktivno imanje, a opet, zašto ekološka, pa zato što... to je meni, 
ono, nije bilo alternative, znači apsolutno mi nije palo na pamet 
da to ne bude ekološka, a oni opet, zadnje što su radili, zadnjih 
deset godina, nisu bili certificirani ekološki proizvođači, ali su 
doslovno proizvodili ekološki, znači bez upotrebe konvencio- 
nalnih sredstava, gnojiva, sintetskih sredstava zaštite. 


Saznala je za Nenada Kuftića, osnivača udruge Istarski Eko Proizvod i 
samog ekološkog proizvođača, te je počela s njime surađivati, odnosno 
moglo bi se reći da joj je on počeo pomagati. 

Zato što me ona uputila na Nenada Kuftića. To je connection 
gdje sam, gdje je ona mene prije dvije godine uputila — pa znaš, 
pa ima jedan dečko totalno entuzijastičan, dobro radi... Dala 
mi je njegov broj, ja sam ga zvrcnula i tako smo se u biti upo- 
znali. [...] E sad, mi smo, znači, ekološki proizvođači Istarski 
Eko Proizvod, naša udruga se temelji... i ovaj... kako da ka- 
žem, vrednuje samo certifikaciju, što puno ljudi zna reći — ah, 
šta ti to znači, i tu se može muljati. To ne poričem, ko želi uvijek 
može muljati. Al se opet vraćam na ono, na onaj lifestyle, mislim, 
nisam u ovom da bih prodala moju jagodu po skupljoj cijeni, a 
jučer sam je špricala sa ne znam čime što sadrži ne znam šta, u 
tome sam jer je to moj lifestyle. Eto, zato što je to meni, ono, way 
of life. Uglavnom, vraćam se na taj certifikat, tu smo se informi- 
rali kako to ide i u principu koja je težina tog certifikata. Opet, 
to je jedan birokratski proces. Znači, dolazi do nekog nadzo- 
ra, inspekcije, tu se treba nešto potkrijepiti nekom papirologi- 
jom... Ništa strašno, bar iz ova dva nadzora što sam imala za 
sada... Opet, ono, imam iskustva di ljudi... ajme, ono — šta sve 
moram spremiti, kako je to grozno... 


Nezadovoljstvo postojećim poslom kod pojedinih je poljoprivrednika 
bilo okidač. Važno je napomenuti da su neki od njih već posjedovali 
zemljište i imali obiteljsku povijest bavljenja poljoprivredom, iako ima 
i drugačijih priča. Naime, upravo istarske grupe koje podupiru poljo- 
privredu potpomognutu zajednicom smatraju da je važno mlade ljude 
potaknuti na bavljenje takvom vrstom poljoprivrede, čak i ako nemaju 
znanja i preduvjete. 


Pojedini proizvođači, npr. mljekari iz Istre, takođerističuuvjerenjekao 
čimbenik zbog kojeg su se odlučili prijeći na ekološku poljoprivredu: 


Znači, pred jedno četri-pet godina smo onako, ma, djelomič- 
no zbog svojih nekih uvjerenja, djelomično jer tako radimo, 
znači niš, ne, nismo ni prije niš tretirali jako ni koristili nikakve 
herbicide ni pesticide osim bakra, sumpora i tih stvari koje su 
dozvoljene u ekološkoj poljoprivredi. Znači, umjetna gnojiva 
nismo koristili prije... Imamo stajski gnoj... Pa tako da je bilo 

relativno lako preći u to... I da zadržiš, recimo, neke količine 
koje smo imali prije. 


Ovaj proizvođač ističe kako su u početku radili i s nekim drugim ma- 
njim mljekarama iz Istre, da bi potom nabavili mljekomat i tako počeli 
plasirati svoje proizvode. Međutim, on ističe važnost GSR-a za njihovo 
preživljavanje u ekonomskom smislu. 


Cijena je počela padati, jako padati, i onda, ono, ni bilo drugo 
nego krenuti. Krenuli smo s mljekomatima i onda smo vidjeli 
da ni mljekomati nisu neko trajno rješenje... Jer svu proizvod- 
nju ne moreš plasirati kroz mljekomat, nego treba raditi još ove 
proizvode. I sad kad se rade svi ti proizvodi, sad uspijevamo 
sve, tih dvadeset krava što imamo, uspijevamo sve sami prodati. 
[...] Puno je u početku bila važna... Znači, u početku je bija 
GSR... I puno, znači, jako je bilo nam važno, smo mi, znači, 
prije nego smo stavili mljekomat smo počeli donositi mlijeko 
tu, u GSR, gdje mi je bila ta tržnica, bilo je tu Planinarsko druš- 
tvo, tu smo imali prostor i utorkom smo tu radili tu razmjenu, 
tako da je meni osobno to jako puno značilo. 


Prestanak dotadašnjeg oblika poslovanja također predstavlja važan 
motiv kod proizvođača. Jedna sugovornica ističe: 


Dakle, što se događa s propalim mljekarima? Oni ne umru i ne 
nestanu s kugle zemaljske, oni su samo odjavili svoju djelatnost, 
a i dalje imaju krave ili prodaju... On nije prodao, on naprosto 
umjesto da prodaje to mlijeko po kunu osamdeset prodaje nama 
po pet, samo onda mora proizvest puno manje, radi sir... I to mu 
je tlaka, mrzi ga radit, da ima novaca ne bi ga radio jer je to tlaka, to 
treba, znaš ono... Ali nama ga prodaje po, ne znam, dvajspet kuna 
komad i tu se skupi uvijek, par sto kuna i njemu je to novac... 


Motivacija kupaca 


Ovo je istraživanje također pokazalo da većinu kupaca čine mlade obi- 
telji s djecom pa zato na prvo mjesto motiva za uključivanje u GSR-ove 
izlazi briga o zdravlju djece. 

Struktura? Ma najviše je mladih obitelji, dosta imamo, onako, i 
starijih samaca i umirovljenika, ali najviše je tih mladih obitelji 
sa manjom djecom. 


Posebnost našeg GSR-a je što su to većinom, velikom većinom 
majke s djecom, tako da, možda, imaju taj veći motiv da nabav- 
ljaju dobru hranu i zdravu hranu... nešpricanu. 


Prema rezultatima ankete koju je proveo Ivan Sarjanović na uzorku od 
46 ispitanika, članovi GSR-ova uglavnom imaju između 30 i 40 godi- 
na, a ističu se visokom obrazovnom strukturom (čak 70% sa završenim 
fakultetom ili magisterijem/doktoratom). Ivan Sarjanović analizirao je 
i motivaciju sudjelovanja u GSR-ovima. Iako treba napomenuti kako 
su rezultati prilično ujednačeni, neznatnu prednost imaju tzv. eko-so- 
cijalni razlozi (ekološka svijest, zdrava hrana i pomoć poljoprivred- 
nicima) u odnosu na ekonomske (niža cijena) (Sarjanović 2014). U 
SAD-u istraživanja su ukazala na brojne dobrobiti za kupce i proizvo- 
đače, ali i na činjenicu da od poljoprivrednika izravno ili na tržnicama 
(engl. farmers' market) najčešće kupuju visokoobrazovane bjelkinje s 
iznadprosječnim prihodima te da, iako su takvi proizvodi jeftiniji, za 
one nižih prihoda glavnu prepreku predstavlja ulaganje vremena (i 
benzina) (Abel et al. 1999). Cairns, de Laat, Johnston i Baumann su u 
studiji o kanadskim tzv. eko-majkama (onima koje uz brigu o svojem 
djetetu ujedno brinui o okolišu, tj. kupuju ekološke proizvode) ukazali 
na to daje eko-potrošnja jedan od oblika potrošnje povezane s brigom 
o nekome (tzv. caring consumption, u ovom slučaju o djeci) kojim se 
ostvaruje rodno oblikovana klasna razlika. Taj elitni oblik potrošnje 
povezane s majčinstvom nastoji se prikazati kao prirodan, neproble- 
matičan i osnažujući (Cairns et al. 2014: 100-101). Važnost posjedo- 
vanja informacija, vremena i novca, odnosno kulturnog i ekonomskog 
kapitala, uzrokuje napetosti te osjećaj razočaranja i neuspjeha u slučaju 
neispunjenja ideala eko-majke (ibid.: 113). Iako nisu svi sugovornici 
osvijestili rodnu pozadinu kupovine organskih proizvoda, neosporna 
je činjenica da većinu kupaca čine majke male djece (to, naravno, ne 
znači da uvijek majke odlaze u nabavu, ali one svakako potiču takav 

oblik nabave). I u Italiji su istraživači svjesni toga da se radi o rodnoj i 
donekle klasnoj priči (niži srednji sloj) (Grasseni 2013: 72). Svijest o 
određenim ekonomskim preduvjetima prisutna je i kod mojih sugo- 
vornika iz Zagreba koji kao otežavajuću okolnost navode, primjerice, 
neposjedovanje automobila (iako nisu rijetki dolasci biciklom ili pješ- 
ke na mjesta dostave, a u slučajevima kada je potrebna vožnja članovi 
grupe bez automobila jednostavno ne voze i nitko to od njih niti ne 
očekuje). Također, kod narudžbe većih količina mesa problem može 
predstavljati i manjak prostora u gradskim stanovima za velike škrinje 
za zamrzavanje, kao i nevoljkost uzimanja svih pozicija mesa. Plaćanje 
gotovinom (u vrijeme kad se većina troškova odgađa putem kreditnih 
kartica) također može predstavljati jedan od ograničavajućih faktora 
prilikom većih narudžbi ili ideje o “pretplati'. 

Pojedini sugovornici u istraživanju ističu kako su svjesni da se radi 
o “rodnoj* i“klasnoj“ priči: 


Mislim, ovo sve skupa je jedna klasno obilježena priča. [...] 
Mislim, znam po članovima! Da. Mi smo svi većinom visoko 
obrazovani... možda, svi, visokoobrazovane žene, materijalno 
zbrinute, koje ili rade ili, a neke i prilično materijalno zbrinute. 


Iako se tezi da se radi o određenoj vrsti elitizma može suprotstaviti 
argument da je cijena organskih proizvoda u takvom kratkom lancu 
nabave niža od one u specijaliziranim dućanima organske hrane, od- 
nosno da uglavnom prati cijene na tržnicama, i dalje kao potencijalni 
problem ostaje kompleksnost takve nabave koja zahtijeva osobni anga- 
žman, odlazak na dogovorena mjesta u određeno vrijeme. 


Naravno, moraš imati vremena. Najbolji je ovaj napad Jamiea 
Olivera na siromašne koji kuhaju [...] lošu hranu. Pa zamisli, 
ja si mogu sad zamislit - samohrana majka dvoje djece, troje 
djece, bez ikakvog novca... Što bi ona sad četri sata dnevno raz- 
mišljala o kuhanju, nabavci?! Kad, mislim? Znaš onu Maslov- 
ljevu piramidu potreba? Ti ako si neispavan, očajan i brineš o 
preživljavanju nemaš vremena [brinuti o nabavi zdrave hrane]. 

Većina sugovornika ističe želju za nabavom zdrave hrane po razumnim 
cijenama kao glavni motiv. Tako Petar, jedan od inicijatora zagrebačkih 
grupa koje podupiru poljoprivredu, konstatira da pojedini kupci uop- 
će ne percipiraju GSR kao vrstu aktivizma: 


Znači, imao sam prilike upoznati ljude sa liste koji nemaju ništa 
od aktivističke brije u sebi, ali smatraju da je sasvim okej jesti 
zdravu hranu. 


Sličnog je stava i Sanja, članica jednog od pulskih SEG-ova, koja je 
svjesna da većina “normalnih" članova SEG-a nimalo ne mari ni za ka- 
kav aktivizam: 


Ma, mislim da je to, zapravo, ako ima, ako računamo da između 
do 200 do 250 članova GSR-a... što bi reklo SEG-a, ali mi se 
niko ne možemo naviknuti na to [na novi naziv]. Onda bih za- 
pravo rekla da je normalnih članovih članova 90%. Što bi reklo, 
normalni članovi su ti oni koje boli... [koje nije briga]. U smi- 
slu da je njima samo bitno da imaju košaricu. I to je to. 


Neki su kupci toliko neaktivni da im se, primjerice, ne da otići preuzeti 
mandarine koje su naručili iz doline Neretve — što onda znači da pulski 
SEG ima viškove. 


Problem je, isto tako, što ovdje ne postoje ugovori, problem je 
što kad se dogovori dostava, nekom crkne auto ko dolazi iz Sla- 
vonije, ili se šalje ne znam kojim ekspresom pa ne znam iz kojih 
razloga to ne dođe, ili neke nepredvidive situacije, i onda, što je 
po meni naj, naj gore, ljudi naruče 5, 10 kila i ne pojave se. To 
su... kakvi su ti ljudi? [...]1Itaj proizvođač je taj neki normalan 
čovjek, njemu nije opće, šta ćeš mu vraćat? Ali kakvi su to ljudi 
koji naruče pa ne dođu, jer su se nadrkali, jer se promijenilo 
vrijeme, ili su zaboravili ili... Meni to nije jasno. 


Kao moguće razloge za takav tip neodgovornog ponašanja ova sugo- 
vornica ističe totalnu nebrigu pojedinaca, a u određenoj mjeri i tren- 
dovsko ponašanje — u smislu uključivanja u naručivanje organske hra- 
ne samo zato što je to danas u trendu. 

Oni koji su i prije pojave GSR-ova pazili na vrstu prehrane sjećaju 
se kako su svojevremeno smatrani svojevrsnim čudacima, ali napo- 
minju da se danas takva predodžba mijenja: 


Pa sad sve više ima, kužiš, imam osjećaj do nedavno da su ljudi 
koji, onak, biraju nešto organsko ili briju da je nekaj zdravo... 
da su bili kao čudaci, ono, kao neki vegetarijanci, vegani, neka- 
kvi harekrišnovci, znaš, ono, maltene tak, ono, ovi su čudni... 
oni briju na zdravu hranu! Kaj imaš brijat na zdravu hranu, sve 
je to dobro što jedemo! A da je sad sve više i više ljudi svjesno, 
baš, onak, zanimljivo je gledat to... I poslovni ljudi koji možda, 
znaš, briju, ono, neki film, ali počeli su, onak, pazit šta stavljaju 
u sebe, počeli su, onak, kužiš, mislim da se jako širi ta svijest o 
tome. 


Strah od zagađene i otrovane hrane, odnosno od bolesti koje takva hra- 
na uzrokuje nalazi se u pozadini motiva pojedinih kupaca. Stavljanje 
vlastitog zdravlja ispred brige o okolišu već je uočeno u literaturi koja 
prati pokret, odnosno inicijativu i okarakterizirano je kao svojevrsna 
sebičnost. Je li realno očekivati da briga o vlastitom zdravlju bude se- 
kundarna možda je pitanje za psihologe, ali u ovom istraživanju većina 
sugovornika o tome nije govorila ni s nelagodom ni sa sramom. Štovi- 
še, za većinu sugovornika to je bio inicijalni razlog, ali su prepoznali i 
druge razloge koji ih motiviraju. 


Zdrava hrana znači upravo to — ekološki proizvedena. Bez ijed- 
nog otrova. Jer u naš organizam, to je čisto logično zaključiva- 
nje, kroz vrijeme dolaze razni otrovi. Generacija naših roditelja 
doživi osamdesete, devedesete, mi se razbolijevamo u pedeseti- 
ma, jer odjedanput se toliko otrova uključilo u našu prehranu. 
Treća generacija, generacija naše djece će se razbolijevat već u 
tridesetim, radi tolke količine otrova. Znači, treba isključiti te 
otrove, vratiti se nekim korijenima starinske prehrane. 





13 Kako navodi jedna sugovornica u istraživanju u Zagrebu: “Jer činjenica je da je u zadnjih deset 
godina porasla svijest o prehrani. Stvarno, prije deset godina si bio frik, toga se sjećam. 

Ali te je godine Ivan [suprug ] imao infarkt, tako da je meni to 
bilo... jedino mogu utjecat, mogu utjecat na to što on jede. I 
onda mi je bilo bitno, bitno gdje mogu nabaviti to [...],i onda 
kako smo svi nakon godine dana, znači 2012. smo se učlanili u 
GSR, nekako mi se činilo možda za Ivana, s obzirom na to da 
živi u svojoj sobi, da možda ono... 


Vrlo je zanimljivo obrazloženje motiva uključivanja u GSR jednog 
kupca u kojem ističe važnost brige o vlastitom zdravlju između ostalog 
i zbog činjenice da su brojne tekovine koje su se ranije podrazumije- 
vale, poput primjerice javnog zdravstva, postale sve manje dostupne. 


Oboje [smo] htjeli da ima što više, ajmo reći, potencijala [...] 
da sebi i djetetu potražimo što više mogućnosti za što manje 
oboljenja i, ono, znaš, što manje rizika... Ne znam kako bismo 
razmišljali da živimo u nekoj situaciji u kojoj još uvijek funkci- 
oniraju neki glavni mitovi — o sigurnosti zaposlenja, o dostu- 
pnosti kvalitetne zdravstvene zaštite i tako dalje. Vjerujem da 
bismo slično furali, ali nipošto ne s tolkom fanatičnom odluč- 
nošću (smijeh). 


Ovaj iskaz potvrđuje nepostojanje političkog, vertikalnog društvenog 
povjerenja u institucije, kada čovjeku preostaje jedino povjerenje u 
obitelj i pojedince. Taj je problem nepovjerenja u institucije prisutan 
i u Hrvatskoj, kao i u drugim postkomunističkim zemljama (Budak i 
Rajh 2012; Pehlivanova 2009). Ako GSR-ove obuhvaćene ovim istra- 
živanjem odlučimo sagledati i kao jedan od oblika neformalne eko- 
nomije (shvaćene kao paralelan sustav privređivanja koji funkcionira 
mimo zakonski utemeljenoga i organiziranoga formalnog tržišta rada 
(prema Rubić 2013: 69)), treba neprestano imati na umu da je to tako 
upravo zbog razočaranja i nepovjerenja u sustav i institucije, odnosno 
da sustav nije ispunio očekivanja građana. 

Uključivanje u ovakav oblik aktivnosti može za posljedicu imati 
i svojevrstan bijeg od konzumerizma, nakon što se kod pojedinaca 
osvijesti konzumeristički obrazac ponašanja. 

Meni je bio stvarno sjajan osjećaj kad sam shvatila da... osvije- 
stila sam puno o svom konzumerističkom načinu života, dakle, 
kojeg nisam bila svjesna jer cijeli život živim u Zagrebu, idem u 
samoposlugu, kupujem stvari i to je način kak dolazim do hra- 
ne... Onda s vremenom, kako sam počela više brinuti o tome 
što jedem... i kad sam shvatila da mi to odgovara i da se bolje 
osjećam, e onda sam se prebacila na tržnice... Pa sam mislila da 
je to napredak, da sam sad upoznata s tim što je zdravija hrana 
išto je špricano, nešpricano i što je sezonski, što nije sezonski i 
što je uvozno... i takve stvari. To je bila neka druga faza. I jedno 
dugo vrijeme sam kuhala makrobiotički, makrobiotičku pre- 
hranu, i tako, to sam usvojila... E sad ovo, ovo mije bilo novo u 
smislu da se na neki način odričem tog prividno nepreglednog 
izbora, dakle artikala za koje... čak i na tržnici se nudi zapravo 
sve i sva, i sezonski i izvansezonski i pristala sam na to da dije- 
lim sudbinu proizvođača na neki način. Dakle, ono što je njima 
uspjelo i što je sada u vrtu oni će donijeti, ja ću to kupiti po po- 
voljnijoj cijeni nego što bih igdje drugdje u gradu, aiidem s tim 
domai to ću skuhati, i to je to. Naravno, mogu nadokupiti nešto, 
ali, u principu, sviđa mi se — kao prvo, to je ogromna ušteda 
vremena i novaca. Dakle, tek sam sad shvatila u ovih proteklih 
godinu dana koliko je ta izloženost velikoj količini izbora papi- 
lova,'* u te šoping centre nisam ni išla zapravo, ali sad kad odem 
u Konzum, onda kad hodam tim odjeljcima, nisam pomislila na 
ajvar, ali sad sam ga vidjela i uzmem ga. 


Kod nekih je kupaca izraženija želja za zaštitom lokalnog, pa čak i 
nacionalnog proizvođača, pri čemu ekološki način proizvodnje nije 
primaran. 





14 Papilova je prema rječniku hrvatskog žargona nešto što papa/ždere lovu (Žargonaut, http:// 
Www.zargonaut.com/papilova). Mateja Nemčić u svojem radu o hrvatskim imperativnim slože- 
nicama navodi da je papilova složenica novijeg postanka (Nemčić 2013: 12) nastala spajanjem 
dviju riječi — papati (jesti) i lova (novac). Prvo navodi da je značenje riječi papilova nepoznato (?) 
(ibid: 44), a kasnije tvrdi da je ta složenica istoznačna pojmovima maminovac i mamipara — to 
može biti osoba koja nastoji izmamiti novac, koristi se trikovima i laskanjem da dođe do novca 
ili da nešto proda ili stvar koja mami čovjeka da je kupi iako mu nije potrebna (ibid.: 35). 

Trudim se kupovati hrvatsko, da... Pa, bitno mi je zato što na 
taj način štitimo domaćeg proizvođača, između ostalog i malog 
poljoprivrednika. Naravno da se tu javlja problem ukoliko bi ta 
hrana bila eventualno skuplja od uvozne i sigurno se postavlja 
pitanje jesmo li mi dužni to činiti, dal smo dužni štititi domaću 
proizvodnju. Jer mogu razumjeti da ljudi kupuju jeftinije čisto 
da bi uštedjeli radi očuvanja svog kućnog budžeta. Ali definitiv- 
no, da, kupit ću hrvatsko. Ali neću kupit pod svaku cijenu — ako 
je loše, onda je loše, onda neću — to sigurno ne. Ne činim to 
uvijek, ali uvijek se trudim da kupim domaće ili barem mi je 
takav stav, još uvijek sam malo inertna po tom pitanju, ali mi- 
slim da se treba se trudit... Ovako bih se izrazila: trudim se da 
kupujem domaće. 


Da, čak mi je više bilo to što se pomaže lokalno nego to što se 
pomaže ekološko. To mi je, recimo, bila... Naravno da mi je to 
okej i to ne samo zbog našeg zdravlja i očuvanja okoliša, ali mi 
se čini malo licemjerno da, ne znam, tu pušim, a sad se zalažem 
za nekakvu ekologiju i tako... To mi je malo kontradiktorno. 
Ali mi je super ta priča da se pomaže malog i lokalnog proizvo- 
đača, dakle da ne ovisimo o lancima velim, velikoj proizvodnji, 
nego da nas može hraniti netko ko nam je tu u blizini. 


Drugi, pak, ističu isključivo ekološko i s negodovanjem gledaju na po- 
ticanje lokalnih proizvođača bez uključivanja ekološke komponente. 
Sugovornica u istraživanju ispričala je svoje razloge zbog kojih je od- 
bila podržavati lokalne proizvođače iz jednog malog istarskog mjesta: 


Oni su to dobili, jel, za lokalnu proizvodnju... To ni bila eko- 
loška proizvodnja, nego lokalna proizvodnja, onda su došli neki 
ljudi koji naravno nisu ekološki proizvođači, al oni su nama dra- 
gi, oni sunama simpatični - kako ćemo mi sad njih odbaciti. Tu 
smo i mi došli na te prve sastanke, i u stvari mi smo digli tu neku 
pobunu. Ja sam rekla — gledajte, ja sam netko tko je prebolio bo- 
lest i kome treba isključivo ekološka hrana. Ja sam tu došla radi 
ekološke hrane, okej, sad sam tu. Ja znam da je ovaj ekološki, 
ovaj je ekološki, vi niste, vi niste. Jedan treći il četvrti put doći 

ću i više neću znati tko je ekološki, a mislim da su svi. Prema 
tome, vi mene unaprijed varate. Jer ako pitam, svi će reć da jesu, 
a nisu... Meni, znači, to bijelo brašno ili žito jako škodi, a ti ćeš 
mene prevarit. To ne želim podržat. Podržat ću samo isključivo 
ekološke. [...] Jer di je razlika između SEG-ova i lokalnih proi- 
zvođača. Volim lokalno, e... al to nije ekološki. 


Zanimljiv je iskaz jednog potrošača kojim se objašnjava inzistiranje 
istarskih SEG-ova na ekološkom certifikatu te razumijevanje za višu 
cijenu proizvoda. 


Moram imat dokaze da je on taj od koga želim kupovat. S ob- 
zirom da dosta godina funkcioniram na taj način, steko sam 
vještinu da prepoznajem proizvod po okusu kad ga pojedem. 
Po izgledu je jako teško jer ekološki, ili biodinamika, još bolje, 
je puno bolja proizvodnja nego konvencionalna. Kažu da je 
ekološki proizvod skup. Ekološki proizvod mora biti skup jer 
je sve ručni rad na kraju krajeva. Da bih napravio preparat koji 
zamjenjuje kemijska gnojiva, meni treba između 6 i 8 mjese- 
ci. Preparat, pod preparat mislim... prvo, pod preparat mislim 
kompost. E, prvo kompost radim... Ako radim kompost, onda 
ne mogu... ne želim u taj kompost stavljat kad ogulim jabu- 
ku koju sam kupio u marketu. Mislim, o čemu pričamo? Znači, 
kompost radim od svojih proizvoda. Idem u šumu, poberem 
malo trave iz šume, poberem malo šumske zemlje, i meni treba 
6 do 8 mjeseci da napravim kompost koji ću koristit sljedeće 
godine. To ima neku svoju cijenu. To je puno skuplje nego da 
idem kupit bilo koji preparat u poljoprivrednu apoteku. I onda, 
o čemu pričamo? Da bih ja zaštitio protiv nametnika, jamoram 
ići pobrat koprivu od koje ću napravit gnojnicu i napravit ću 
pesticid... Pesticid je — koprivu držiš u vodi 24 sata i ona pusti 
one svoje supstance, da li su to otrovi. To pomješam sa vodom 
u omjeru 1 naprama 40, bla bla... I onda špricam svoje proi- 
zvode u mom vrtu, njivi. To iziskuje vremena, angažmana, po- 
sla, treba nać koprivu, nema je svugdje. Za razliku gdje mogu za 
15-20 kuna kupit u poljoprivrednoj apoteci kemijske proizvode 
[...]i mogu sve to potamanit i tako dalje. 

I imamo - rezultat je isti. Jer i konvencionalna nema nametnika 
jer ih je uništila, i uništio sam ih ja. Kako sam ih ja uništio, kako 
su ih oni? Njegov proizvod je biljka upila i moj proizvod je bilj- 
ka upila. Ali njegov je kemijski proizvod, a moj je proizvod je 
prirodni proizvod. Kažu da je u konvencionalnoj proizvodnji 
90-ih godina kemijska industrija izmislila pesticid kojeg više 
ne treba. U čemu je bio problem konvencionalne poljoprivre- 
de nekada, prije 90-ih? Trebalo je špricat 10-20-30 puta u ra- 
znim fazama, od mladice do krajnjeg proizvoda, trebalo je sa 
kompletnom mehanizacijom, dakle sa traktorima koji špricaju, 
na tisuće i tisuće hektara izlazit van sa špricanjem. [...] Šta to 
znači — gorivo za mehanizaciju, ljudi koji rade na tome i treba 
amortizirat mehanizaciju... Kada ti izađeš 10 puta od proce- 
sa... e... od sadnje do berbe... moraš 10 puta izać na hiljadu 
hektara, to je užasno puno novaca. Šta je napravila tamo 90-ih 
kemijska industrija? Izmislili su pesticid, koji... Ajmo se sad 
uhvatit jabuke. Jabuku je trebalo špricat 6-7 puta od cvijeta do 
proizvoda. Sad su izmislili proizvod gdje je dovoljno 1-2 puta 
izać sa kompletnom mehanizacijom na proizvodnju. Kako ta 
kemija funkcionira? Ona preko folijarne prehrane, znači preko 
lista, ta kemija ulazi u biljku i u finalni proizvod. Znači, jabu- 
ka ili šta bilo. Kada dođe nametnik, u bilo kojoj fazi, čim prvi 
put dođe nametnik i zagrize, da li list, da li koru, da li plod, on 
pada... Šta je konvencionalna dobila time? Da umjesto 1 put 
ili 12 ili 15, izlazi 2 puta, najviše 2 puta, koja je to velika ušteda. 
Znači, nekada kada smo kupovali, prije 90-e kad si kupovao ja- 
buku, onda oguliš jabuku i nema pesticida jer su bili svi vani... 
Ovaj, ova vrsta pesticida koja se koristi na 90 % proizvoda ona 
ulazi u biljku, u stablo, u deblo, u plod i mi to jedemo, nema tu 
više pranja, nema tu više guljenja. I mi to jedemo. Zato ima toli- 
ko karcinoma i zato ima toliko bolesti i tako dalje, i tako dalje. I 
to je sve jedan lanac gdje su svi ti elementi koji naizgled nemaju 
veze jedan s drugim, ali ako pogledaš s jednog malo višeg nivoa, 
od malo gore, oni su itekako povezani. Jer, sve je to biznis. 


Međutim, i među kupcima ima onih koji, kao i administratori, vide u 
GSR-ovima potencijal za promjenu društva odozdo: 

Mene ta ideja totalno oduševila zato što je to, ono, nekakvi smjer, 
kužiš kaj ja mislim, da će društvo krenuti u tom smjeru... i vese- 
lim se tome da krene... Znači, ne samo konkretno povezivanje 
potrošača nego cjela ta ideja, to što si ti rekla, kako, kako se po- 
činje sistem iznutra, kak se ljudi počinju umrežavat i stvarat novi 
sistem i nove vrijednosti zato što ovo što je postojeće totalno ne 
funkcionira. Vrlo sam revoltirana time kak svijet danas izgleda. 
Mislim, ne revoltirana neg, onak, vidim da to nema nikakvog 
smisla: em je nepravedno, em je neodrživo, kužiš. 


I znači, na tržištu dominiraju veliki proizvođači koji zapravo 
imaju jedino profiti ti kao neko ko razmišlja drugačije. Ako ideš 
tim redovnim kanalima kao kupac, ti samo dolaziš do takvih 
proizvoda, kužiš. Puno su ti nedostupniji i ne možeš provjerit 
koja je motivacija iza nekakvih, akti želiš... Jer, pazi, svaka kuna 
koju ja dam za nešto, ja nešto stom kunom govorim, ja govorim 
u kakvom svijetu želim živjeti, znači, dal sam ju dala nekome 
tko proizvodi nešto od prirodnih sastojaka, pri tome ne koristi 
životinje i ne znam šta, ne zagađuje okolinu, to kad se raspad- 
ne nikakva šteta, planeti ništa... Ili sam dala kunu nekome tko 
proizvodi nešto užasno štetno za okoliš, za druge, za životinje, 
pa onda još i štetno za konkurenciju, pa još to proizvodi tak 
da mu to rade mala djeca, pa ne znam gdje, za dolar po danu, 
znaš... Tistim, mis tim, mi sa našim novcima ulažemo energi- 
ju tamo di želimo da ide, ne? 


Motivacija administratora (organizatoralinicijatora) 


Motivacija administratora često je razrađenija te jasnije oblikovana 
u svom usmjerenju prema određenim alterglobalizacijskim nastoja- 
njima, pogotovo onima koja su usmjerena k odvajanju od sustava i k 
relokalizaciji, odnosno izgradnji drugačijih odnosa u lokalnim okviri- 
ma kao obliku otpora globalnim kretanjima. 

Tako Petar smatra da svi živimo u sustavu u okviru kojeg doživlja- 


vamo određena iskustva koja se često ponavljanju i ostavljaju dublji 
utjecaj, odnosno uvjerenja: 

Iskustva koja se često ponavljaju i koja ostavljaju na nas nekakav 
dublji utjecaj nam stvaraju uvjerenja... Uvjerenje stojiu osnovi 
većine naših odluka u životu... A odluke, ovisno o odlukama 
koje donesemo — takve rezultate imamo. Šta se događa? Ovdje 
se događa, zapravo, jedan ciklus... Ako ne dođe do promjene 
sustava, ovdje se stvara jedan ciklus između uvjerenja i odlu- 
ka. Ako u istom sustavu dobivamo isto iskustvo, onda ćemo 
donijeti, iz naših uvjerenja, uvijek iste odluke [...]. Promjena 
se nemre napraviti na razini uvjerenja, nego isključivo na razi- 
ni sustava, jer ona daje drugu vrsta iskustava... I onda nam to 
iskustvo promijeni uvjerenje... Tipa, programirani smo, [...] 
moramo imati neku diplomu, postati netko ili nešto da bi u su- 
stavu nekako uspjeli... Drugačije ne mogu, to je neko uvjere- 
nje koje ti zapravo... to je samo lažna ideja koju imamo. [...] I 
takvo iskustvo smo u konačnici i imali kroz škole. Škola nas ne 
uči suradnji, nego natjecanju. Okej, znači mi od malena kužimo 
zapravo da se moramo natjecati i da moramo biti najbolji, da se 
moramo gurati i to iskustvo koje imamo i kasnije, na radnom 
mjestu i tak dalje, i tak dalje... I to nam daje uvjerenje: mi ži- 
vimo u džungli. I onda šta napraviš? Ti počinješ donositi takve 
odluke. I ti ćeš svom kolegi nož u leđa... 


Ali zapravo, kad dođemo do nove promjene, vjerujem da je 
GSR jedna dobra vježba za bolju promjenu. [...] Osim šta vje- 
rujem da se može desiti da ovaj sustav kakav je zbog ove krize 
krepa. I onda oni ljudi koji su uspjeli... određenu sinergiju iz- 
među sebe posijati, oni će moći, ako će biti dovoljno jaki, moći 
će zapravo postati jedan model... da i druge nauče da na sličan 
način oni mogu dobiti nešto bolje ili više. 


Petar je dalje elaborirao svoju ideju prema kojem model GSR-a, odno- 
sno poljoprivrede potpomognute zajednicom može biti prenesen i na 
neke druge ljudske potrebe poput obrazovanja, zdravstva i slično. 

Druga pak organizatorica, Nevia iz Istre, svoju je poziciju kupca za- 
interesiranog za ekološke proizvode zbog zdravstvenih razloga spojila 
s onom organizatorice. Iako su njezini motivi bili osobni, ona sama 
vrlo je brzo usvojila i aktivistički pristup: 

Tako smo se mi upoznali. I onda otprilike kad sam se razbolje- 
la, onda mi je trebala ta hrana i ponovno sam ga kontaktirala. 
Onda mi je on ispričao cijelu tu priču, koja je mene strahovito 
zainteresirala, i tu sam se ja nakačila na tu ideju kao aktivist i 
krenula to razvijat. 


Krenulo od jednog istraživanja koje mi je bilo strašno zanimlji- 
vo, koje sam nedavno pročitala. Dakle, jedan čovjek našeg pori- 
jekla radi doktorat na istraživanju socijaldemokracije u čitavom 
svijetu. I njegov zaključak je da je socijaldemokracija toliko 
propala na osnovu tog divljeg kapitalizma da se mora graditi 
iz osnove. Zašto je propala? Zato što je društvo propalo, jer ne 
postoje društvene zajednice, organizirane, jel... Znači, društvo 
od samog početka se mora počet graditi. Postoji jedinka sama 
za sebe. I svak je sam za sebe i ne želi se povezat s onim drugi- 
ma. To je ono kad mi kažemo — zašto se ljudi ne dignu? Ne — ne 
mogu se povezati. Dakle, ovaj sistem je fenomenalan upravo za 
početak izgradnje takvog društva jer u samom nazivu postoji 
solidarno, jel? Znači, mi se moramo povezat, radit jedan za dru- 
goga. Meni je stalo do toga da on živi dobro, da on živi dobro, 
da onaj proizvođač živi dobro i tako dalje... 


Znači, moramo od početka izgrađivat povjerenje i zajednicu... 
I kaže, mora se počet od male zajednice, pet ljudi, deset ljudi 
da se povežu oko jedne ideje... Dakle, dal SEG ili GSR u tom 
smislu znači i to — povezivanje ljudi oko jedne ideje... Ideja je 
šta? Nažalost, shvaćanje važnosti zdrave ishrane u većini sluča- 
jeva kreće tek kad se čovjek razboli, tek onda shvati koliko je to 
važno. Vrlo žalosno, ali i kod mene je to tako išlo. I sad to po- 
kušavam na mlađe generacije širit, da pokušaju to shvatit prije 
nego što se razbole, da je jako bitno kako se hrane. 


Evo, ja sam Roberta, od samog početka sam u tom GSR-u ta- 
dašnjem, a kasnije je to SEG postao, inače se bavim grafičkim 
dizajnom i nemam nikakve veze sa poljoprivredom. Ali mi je 
to sve skupa bila dobra priča, i nekako... čovjek sam sebi može 
pomoći. Kada ne pomažu vlasti, i tako možemo sami sebi i jed- 
ni drugima pomoći, ne znam. Ovo mi je bila super priča da po- 

trošači pomažu proizvođačima i da ih podržavaju... I tako sam 
krenula u to. 


Iz ovih je iskaza vidljivo da su se pojedinci u poljoprivredu potpomo- 
gnutu zajednicom uključili iz vrlo različitih razloga i da nisu nužno 
svi od samog početka bili aktivistički usmjereni, ali da je aktivistički 
element, pa makar došao i naknadno, upravo ona iskra koja održava 
njihov entuzijazam i ne dozvoljava im da odustanu. Od organizatora 
(alii od kupaca) tako se može čuti kako postojeći sustav ne valja i kako 
je potrebna izgradnja novog (na temeljima koje zagovara poljoprivreda 
potpomognuta zajednicom), kako su ljudi prepušteni sebi samima (što 
se tiče brige o zdravlju i zdravoj prehrani) jer sustav štiti velike korpo- 
racije koje ne misle na dobrobit potrošača, već na profit. Organizatori 
više ne prepoznaju “vlast", odnosno državu i državna tijela kao one in- 
stance koje bi trebale štititi stanovnike te stoga mnoge svoje aktivnosti 
percipiraju kao neku vrstu konspiracije protiv kapitalističkog sustava, 
odnosno države koja djeluje kao zaštitnica korporativnog kapitala, a 
ne svojih državljana, i to na svim mogućim poljima (zdravstvo, pro- 
izvodnja hrane, tržišna utakmica, bankarski sustav): 


Jer postoji tendencija, taj kodeks alimentarius, kužiš, da dolaziš 
do toga da oni pokušavaju iskontrolirat da sva hrana na svijetu 
bude GMO. 


O. O.: Što je kodeks alimentarius? 


Pa to su ti nekakve te... mjere. [...] To tije nekakav taj, kao, kak 
se zove, kao norma, kužiš, norme u poljoprivredi. I znači, na trži- 
štu dominiraju veliki proizvođači koji zapravo imaju jedino profit. 


Jer ta članarina će pomoć nekome kupit sjeme za sljedeću godi- 
nu. Da ne mora — ono što sam htjela reć, to je tolko aktivistički 
duboko. Znači, mi smo tu zeznuli banku jer taj poljoprivrednik 
ne mora uzet kredit da bi uzeo sjeme, nego će dobiti iz ovog na- 
šeg fonda novce da uzme sjeme. Banka ga neće teretit sa tim ka- 
matama koje će teško otplaćivati ili ovrhama. On nema veze sa 
tim. Mi smo iz našeg fonda dali njemu za sjeme. A on će nama 
dati gotov proizvod sa nekim popustom, gdje mi smo na dobiti. 

On ima pet hektara pod ekološkom proizvodnjom. To nije malo 
sjemena, to je puno za odjedanput platit. I onda šta on radi? On 
u stvari posudi iz te banke, to je u stvari banka... I kad mu to 
rodi, on opet to vrati u banku jer možda će trebatnekom drugom. 
Tako da je to fenomenalan sistem, baš, ono, konspiracija. 


PERCEPCIJA VRIJEDNOSTI KOJE STVARA 
POLJOPRIVREDA POTPOMOGNUTA ZAJEDNICOM 


Po pitanju vrijednosti koje nastoji stvoriti i njegovati poljoprivreda 
potpomognuta zajednicom, sudionici u istraživanju također imaju vrlo 
zanimljive stavove koji proizlaze iz toga kako oni percipiraju samu tu 
aktivnost. 


Pa to doživljavam kao povezivanje ljudi u smjeru, ono, praved- 
nije razmjene usluga i dobara. 


S obzirom na to da je naglasak na pravednijem i međusobno uvažava- 
jućem odnosu između poljoprivrednika i kupaca, većina sugovornika 
slijedi one vrijednosti koje u tom lancu ističu i sami inicijatori pokreta. 


Transparentnost, povjerenje i solidarnost u praksi 


S obzirom na prilično neodgovarajući naziv (razmjenu, koja nije is- 
ključena, ali je svakako manje važan element u djelovanju GSR-a), 
zanimalo me što pojedini akteri u hrvatskim GSR-ovima smatraju so- 
lidarnošću u kontekstu GSR-a. Za većinu su sugovornika ti principi 
međusobno isprepleteni te se prožimaju, ali sugovornici mahom ističu 
kao posebnu vrijednost izgradnju povjerenja između dviju strana — 
kupca i proizvođača. Ipak, svjesni su da se povjerenje ne stječe samo 
od sebe, nego da se “zaslužuje" potpunom transparentnošću: 


Taj se odnos gradi, povjerenje se gradi, ne odlučiš ti da imaš 
povjerenje u nekoga... (smijeh) 

U ovom odnosu to podrazumijeva potpunu iskrenost proizvođača, što 
i ne čudi jer je i drugdje u svijetu takav princip poljoprivrede nastao 
kao odgovor na nepovjerenje potrošača u proizvođače, odnosno nji- 
hove načine proizvodnje. Stoga proizvođači ističu kako su uvijek bili 
iskreni oko svojih problema i grešaka. U pravilu, kupci su im se uvijek 
vraćali i nisu ih napuštali u teškim trenucima. 


Kad smo imali, ne znam, epizodu sa salmonelom koke. Došli su 
) ) 
jednodnevni pilići i pačići iz jajeta zaraženi, pokrepali svi [... |. 
I sad imamo, recimo, rupu od mjesec i pol dana. Mogu bez bo- 
) ) 
jazni da će me sad svi ostavit na cjedilu, poslala sam im kružni 
mejl, rekla im što se dogodilo. U konceptu van GSR-a će ljudi 
koji ne razmišljaju o svojoj prehrani i proizvođaču. .. to je, ono 
J ) 
— uuu, salmonela? Zaboravi, gotovo, nikad više... Znači, mi se 
kao proizvođači uvijek, mislim, u neko vrijeme dođe nekakav 
problem, nema posla u kojem se ne dogodi nešto slično. Suša, 
kiša, poplava, požar, nešto, snijeg... I ta solidarnost za mene 
) ) ) ) 
znači baš to, obostrano razumijevanje i povjerenje i taj odnos 
da mislimo jedni na druge, na potrebe. 
) 


Ipak, jednu se vrstu povjerenja ne smije izigrati — to je ono inicijalno 
povjerenje u ekološki način proizvodnje, barem kod onih grupa koje na 
tome inzistiraju. Istarske grupe koje podupiru ekološku poljoprivredu 
inzistiraju na ekološkom certifikatu iako kao članovi grupe podupiru 
kupovinom i one proizvođače koji se nalaze u trogodišnjem razdoblju 
prijelaza na ekološku poljoprivredu. S obzirom na to da su certificirani 
ekološki proizvođači ravnopravni članovi istarskih grupa, a da upravo 
oni posjeduju konkretna poljoprivredna znanja, mogućnosti kontro- 
le znatno su veće nego kod laika. Nekoliko mi je sugovornika iz Istre 
spomenulo situaciju u kojoj je jedan neiskreni proizvođač “izbačen iz 
grupe. Jedna je sugovornica detaljnije prepričala o kakvom se izigrava- 
nju povjerenja radilo: 


Imali smo s jednim proizvođačem koji jeste imao certifikat, ali 
je s njime bio problem, što je on... Skužili smo da jednostavno 
toliku potražnju ne može zadovoljiti, da je nemoguće da je sve 

to njegovo... I onda smo skužili, jedanput je s njim došo jedan 
čovjek i skužili smo da tu on prodaje i njegovo, ne znam, neke 
kruške su bile u pitanju, i onda smo ga uvjetovali... Stvar je u 
tome što oni nama pokažu tu potvrdnicu, na prvoj stranici po- 
tvrdnice stoji samo koja je kultura, al ne stoje količine, a to piše 
sve na drugoj strani potvrdnice. I mi smo onda inzistirali da 
nam da tu drugu stranu potvrdnice i tu smo se nešto s njim na- 
tezali. Na kraju, kad nije dao, rekli smo — ništa... I onda je jed- 
nostavno prestao dolaziti. Mi smo ga uvjetovali da nam pokaže 
tu drugu stranu potvrdnice i kad nije, eto... prestao je dolaziti. 


Iako je spomenuti poljoprivrednik imao certifikat za ekološku pro- 
izvodnju, članovi grupe su posumnjali u količine koje im je dostavljao 
te su zahtijevali uvid u potvrdnicu. Kad se ta vrsta transparentnosti 
nije ispoštovala, suradnja je prekinuta. Transparentnost je preduvjet 
izgradnje povjerenja, a povjerenje omogućuje izgradnju dugoročnih 
odnosa. Riječima jedne od proizvođačica: 


Želim da moji kupci budu moji kupci dok god jedu i da onda 
njihova djeca i unuci budu moji kupci. 


Pritom, kad se govori o kupovanju i kupcima, ne misli se na klasičan 
obrazac kupovine u kojem nas ne zanima kako je nastao proizvod, 
kako živi osoba koja ga je proizvela, već se želi stvoriti drugačiji odnos 
prema hrani i njezinu proizvođaču koji uključuje poštovanje, brigu, ra- 
zumijevanje i podršku s obje strane. 

Solidarnost podrazumijeva i međusobno uvažavanje proizvođača i 
kupaca — od toga da kupci dolaze sami po svoju robu na zakazano mje- 
sto i u dogovoreno vrijeme, s vlastitim vrećicama, do toga da dijele ri- 
zik s proizvođačima plaćajući im unaprijed (iako smatram da ta praksa 
tek treba u potpunosti zaživjeti u Hrvatskoj) ili imajući razumijevanja 
za prepreke i probleme koje oni mogu imati u procesu proizvodnje. 
Posjeti proizvođaču ne služe samo “provjerama" ekološkog načina pro- 
izvodnje nego i stvaranju dugotrajnih i osobnih veza. 


Između ostalog, sad kad pričamo o toj nekoj solidarnosti, ono, 
skačem s teme na temu, ali da ne zaboravim, znači SEG Pula mi 

je ove godine dao zajam, neki, nazovimo to kredit ili što već, to 
su dve i po hiljade kuna da kupim sjeme i moja je dužnost da to 
vratim do kraja godine. 


Takva financijska pomoć, pa čak i od par tisuća kuna zajma koji poljo- 
privrednik vraća putem košarica, mnogim poljoprivrednicima bila je 
od izuzetnog značaja. Gospođa Zdenka sjeća se kako je razgovarajući 
s jednim od administratora grupe spomenula svoju želju za većim pla- 
stenikom te kako joj je on sam ponudio pomoć. Mario je potom od 
svih članova grupe zatražio da sudjeluju u predfinanciranju za nabavu 
plastenika. Iznos je bio dobrovoljan te je vraćen svakom pojedinačnom 
članu u razdoblju od sljedećih nekoliko mjeseci i to tako da su članovi 
naručivali košarice, ali ih nisu morali plaćati. 


Da, moram to napomenuti, isto zahvaljujući tom gospodinu 
Mariju, bili smo mi već u nekakvim situacijama financijskim 
baš... Kako smo mi došli? Mislim, normalno je da čovjek raz- 
govara i o dobrim stvarima i o lošim, šta mu se događa i tak, 
onda je on rekao — pa dajte da nekako pomognemo... A meni 
se htjelo plastenik, imali smo jedan, prvi, mali... Mislim si, joj, 
da mi je jedan još, onako, veći, pa već bih tu mogla proizvesti si 
rasad... Jer moj moto je — od sjemena do ploda - znači kom- 
pletno proizvodnja u pravom smislu riječi, a ne da kupujem 
negdje il da neko za mene radi. 


Ovakvi iskazi solidarnosti prema proizvođaču posve su uobičajeni u 
praksama poljoprivrede potpomognute zajednicom. Međutim, poje- 
dinci iz kategorije kupaca smatraju kako nije riješen problem solidar- 
nosti proizvođača s kupcem, primjerice u slučaju kada kupac izgubi 
svoju kupovnu moć (zbog gubitka posla ili slično). Iako je pitanje 
sugovornice bilo postavljeno više kao retoričko te se, prema mojim 
saznanjima, kod nas još nitko nije pozabavio tim problemom, dio je 
rješenja moguće preuzeti iz Švicarske, gdje u pojedinim GSR-ovima 
postoji obaveza članova grupe da pomažu u radu na polju. Oni koji to 
nisu u mogućnosti plaćaju višu (ili punu) cijenu proizvoda. A oni koji 
nemaju mogućnost plaćanja mogu svoju košaricu i zaraditi radom na 

polju. Međutim, jedna od organizatorica istarskih solidarnih ekoloških 
grupa spomenula je da su i istarske grupe ponudile takvu mogućnost, 
ali sam iz konteksta shvatila da se radilo o iznimci i nemam saznanja o 
tome da je takav oblik solidarnosti skupcem postao sustavan ili pak da 
je ciljano usmjeren prema ranjivim skupinama. 


Također, još je jedan aspekt solidarnosti prema kupcima na koji su 
me upozorili sami kupci iz Istre koji od svojih proizvođača (koji dolaze 
iz udaljenijih krajeva Istre) očekuju da sustavno dolaze u dogovore- 
no vrijeme i na dogovoreno mjesto, čak i tada kada im to možda nije 
ekonomski isplativo, odnosno čak i tada kada količina naručenog ne 
omogućuje veliku zaradu: 


Solidarna ekološka grupa, šta to znači? Znači — ja sam solida- 
ran prema tebi, ali ti trebaš prema meni. Potrošač — proizvođač. 
Znači, ti moraš sebi usvojit neki financijski rizik ukalkulirat, 
da ćeš ti doć tri, četri, pet puta ili neko određeno vrijeme gdje 
nema zarade... Bitno je da nisi išo u minus, ali ako nema za- 
rade, ti moraš doć zato što smo mi solidarni, zato što ako tebi 
treba, mi ćemo tebi platit od naše članarine, dat ćemo ti novce 
za tvoju neku proizvodnju i tako dalje, i tako dalje... Međutim, 
kao što smo se mi žrtvovali zato što smo solidarni, tako se mo- 
raš i ti žrtvovat, pa nećeš od prve odnijet doma tristo eura i tako 
dalje... Znači, moraš doć jedan, dva, tri, četri, pet puta. Ja ne 
mogu reći kolko je to puta... Na nama je da na lokalnom nivou 
organiziramo što je više moguće potrošača. 


S druge strane, pojedini proizvođači ističu kako im distribucija odu- 
zima puno vremena koje bi, u suprotnom, mogli posvetiti organskoj 
poljoprivredi. Stoga u drugim zemljama nije neobično da netko od 
kupaca odlazi izravno kod poljoprivrednika na imanje po proizvode za 
sebe i ostale članove grupe. To se dogodilo iu jednom slučaju u Hrvat- 
skoj, čak uz određene nagrade za vozače. Međutim, valja napomenuti 
da su takav razvoj situacije “potaknule" i nacionalne zakonske odred- 
be koje ne dozvoljavaju distribuciju proizvoda na javnim prostorima 
pojedinih gradova i općina bez plaćanja posebne dozvole. Jedan od 

inicijatora GSR-a u Hrvatskoj također ističe povezivanje kupaca kao 
jedan od ciljeva GSR-a. To se nastoji postići kvartovskim GSR-ovima, 
što se u Zagrebu i ostvarilo, te su pojedini kvartovski GSR-ovi izuzetno 
uspješni. Kvartovski GSR-ovi funkcioniraju tako da organiziraju pred- 
stavljanje pojedinih proizvođača, a ako se dogovori suradnja, proizvo- 
đači jednom tjedno ili po dogovoru dostavljaju svoje proizvode člano- 
vima grupe na dogovorenom mjestu. Suradnja proizvođača i kupaca 
ne uključuje samo kontinuiranu nabavu namirnica nego podrazumi- 
jeva i neke druge aktivnosti. Tako je član jednog GSR-a naveo kako je 
jednom prilikom grupa neplanirano otkupila od proizvođačice jabuka 
sav njezin urod kako bi joj “spasili" godinu, tj. kako bi sljedeće godine 
mogla bez gubitaka ponovno pokrenuti proizvodnju. U drugom su, 
pak, slučaju članovi vrlo aktivnog kvartovskog GSR-a unaprijed platili 
sjetvu obiteljskom poljoprivrednom gospodarstvu (OPG) od kojeg 
dobavljaju povrće zato da se poljoprivrednik ne bi morao zaduživati 
kod banaka. “Dug" je vraćen distribucijom redovitih košarica povrća 
koje članovi tog GSR-a nisu plaćali u određenom razdoblju. Članovi 
grupe financirali su dobrovoljnim prilozima (koji su im vraćeni kroz 
košarice) i kupnju zamrzivača, kao i već spomenutu izgradnju plasteni- 
ka. Bilo je i slučajeva predfinanciranja ili prikupljanja novčane pomoći 
za pojedine proizvođače, ali smatram da to nije sustavna praksa i da je 
njezin odjek relativno malen. Ipak, sve to ukazuje na želju proširivanja 
osobnih odnosa između proizvođača i kupca. Važan element solidar- 
nosti u lancu GSR-a je i niža cijena proizvoda. Pritom treba istaknuti 
kako postizanje niže cijene nije ključni cilj poljoprivrede potpomo- 
gnute zajednicom (usp. Hatano 2008: 25), mada je izbacivanjem svih 
posrednika iz kupoprodajnog lanca itekako ostvariv: 


Da, još jedna stvar što se solidarnosti tiče — cijena! Prije GSR-a 
i sveg tog pokreta u zajednici, općenito [...] ljudi koji imaju or- 
gansku firmu, eko, nabiju cijene... Ono, ne znam, kila krumpira 
dvanaest kuna, a na placu je dvije... Ili mislim, ono, baš užasno 
nabiju cijene... Kila piletine, eko, je sedamdeset kuna, što je van 
pameti... Ko normalan si to može priuštit? [...] To je onda u 
ovim GSR pokretima... kolko sam primijetila, i kod drugih pro- 

izvođača, s cijenama... Ne razvija se taj elitizam, nego, ne znam, 
moje osobno cijene prate nekakve cijene na placu, dućanu. 


Jer smatram da je to fer cijena za taj proizvod... Znam ljude kaj 
znam da žele organsku hranu, a možda im, možda su zaposleni, 
imaju malu djecu i ne da im se putovat na plac ili naručivat od 
X [proizvođač organske hrane] koji je skup. .. ili u XX [dućan s 
organskom hranom] koji je užasno skup, kužiš. 


Da li za pedeset kuna ima dovoljno povrća za celi tjedan... Za 
dvjesto kuna mesečno znam da celo vreme jedem, onak, zdravo 
povrće. Okej, imam povjerenje da to on stvarno radi na taj na- 
čin... Onda mi je to, onak, skroz okej cifra. 


To je to... I sad ovi SEG-ovi, i dalje mi svi imamo članarinu, mi 
imamo 100 kuna godišnje... E, mi stim novcem dogovaramo se 
sa, mi potrošači dogovaramo se sa proizvođačima, nama treba 
toito... Mi hoćemo imati mrkve jer nema mrkve nigdje... Imi 
njemu platimo sjeme... tako da mi kompletnu proizvodnju... I 
on nama mora garantirat da će dolaziti redovno sa novcem koji 
je dobio od nas... Mi ćemo dobit našu članarinu po cijeni za 
nas članove jeftinije nego da smo na konvencionalnoj tržnici. 


Da, da, mogu svi. Samo je razlika u cijeni. Puno jeftinije, jer koša- 
rica koja ovdje košta 50 kuna. Da istu tu košaricu idem [kupiti] 
na tržnici platit ću, ej, 90 i 100 kuna... Sjeme, jedan od naših je 
dobio novi traktor, sa priključcima i tako dalje... Kupili smo... 
Pula, Rovinj i Novigrad, kupili smo veliku hladnjaču, gdje nama 
ljeti dolaze breskve, koje su ekološke sa certifikatom... 


Zanimljiv je i iskaz jedne proizvođačice mesa koja je istaknula iznena- 
đenje samih proizvođača predujmima koje su primili. To pak ukazuje 
na to koliko je praksa plaćanja s odgodom postala uobičajena u Hr- 
vatskoj i koliko ona onemogućuje rad malim proizvođačima koji nisu 
financijski sposobni preživjeti do trenutka isplate. 


Stvarno, onak, primjećujem da se mijenja, od ljudi, odnos tih 
ljudi. Tad mi je prijateljica kojoj sam preporučila GSR-Novi Za- 


70 


ANTROPOLOGIIA SOLIDARNOSTI U HRVATSKOJ! 
ANTROPOLOGIJA SOLIDARNOSTI U HRVATSKOJ 


greb Pozitiva [...] ona je bila u nedelju na druženju tu u GSR-u, 
iz Varaždina je, ali ima veliki vrt i ona će imat košarice sa voćem 
i povrćem... I šalje mi poruku neki dan — X mi je rekla da će 
mi platit predujam za povrće!!! Ono, ljudi nisu navikli da im 
se opće plaća išta... To se čeka mjesecima, plaćanje... Ovi lju- 
di uplaćuju, oni garantiraju svojim novcem da će ostat vjerni 


kupci... 


U kontekstu razumne cijene važno je naglasiti već spomenuto dobi- 
vanje eko-certifikata, koji za intervjuirane članove GSR-a ne podrazu- 
mijeva nužno i ekološki proizveden proizvod, već smatraju da se radi 
o tome da su veliki igrači na tržištu prepoznali tu tržišnu nišu kao pro- 
fitabilnu i žele je popuniti bez odgovarajućih radnji koje bi garantirale 
prefiks eko (priprema zemljišta, sadnja biljaka bez umjetnih gnojiva i 
sličnih dodataka, drugačije tretiranje i prehrana životinja, bez GMO-a 
i sl.). Moralnim načinom proizvodnje (ekološkim) i razumnom cije- 
nom proizvoda proizvođači su solidarni s potrošačima, cijene ih i uva- 
žavaju te ih ne izrabljuju. Zauzvrat, važno im je da i kupci njih cijene: 


Vidi se razlika između GSR kupaca ili općenito kupaca koji su 
osviješteni o hrani, po tome što žele i kupaca koji su tu, koji 
poljoprivrednika smatraju onim tamo nekim bokcom koji pro- 
izvodi za njih [...] što ljudi nemaju onaj odnos: kao, poljopri- 
vrednik — siromah — ne mora on zaradit! Ja želim zaraditi svoju 
poštenu plaću, zašto ne? 


Posljednji citat ukazuje na važan simbolički element koji kupovina 
putem GSR-a uključuje - vraćanje digniteta izuzetno teškom zanima- 
nju seljaka. Život na selu često se romantizira i idealizira kao povratak 
prirodi. Međutim, istina je da poljoprivrednici svakodnevno teško i 
naporno rade te da nemaju godišnjeg odmora. Ako ih se pritom ne 
cijeni ili ih se podcjenjuje, ne postoji poljoprivredna politika koja će 
donijeti toliko željene pozitivne rezultate, pod pretpostavkom da se 
oni uistinu priželjkuju. Stoga je podrška koju poljoprivrednik dobiva 
od svojih kupaca, i to ne samo u smislu osiguranog tržišta koje pošteno 
vrednuje njegov rad (nema prekupaca, pa ni nepotrebnog snižavanja 

cijene proizvoda u startu samo kako bi netko drugi mogao zaraditi 
postotak) već i drugačijeg vrednovanja (poštovanje i razumijevanje) 
njegova rada i odnosa sa zemljom koju obrađuje, iznimno značajna i 
za skidanje svojevrsne stigme s identiteta poljoprivrednika (poljo- 
privrednik kao bogec, siromah po nužnosti, jer niti ne može dostojno 
živjeti od svog rada). Stoga je solidarnost s poljoprivrednikom (koji je 
solidaran s vama) ključan proizvod ovakvih zajednica praksi: 


Solidarnost ne znači bit lider u jednom ili ravnopravan lideru, 
solidarnost znači čim platiš članarinu od 100 kuna godišnje već 
si solidaran. 


Mi kao članovi doniramo 100 kuna na godinu dana, netko u 
grupi, u koga imamo povjerenja, skuplja te novce, ne stavlja u 
banku, nego skuplja te novce. Kad se to skupi, onda gledamo 
kome od naših proizvođača je potrebna pomoć. Kad trebaju sa- 
dit, kad trebaju sjeme uvijek im je potrebna pomoć... Pomoć 
od države je jako dobit teško, znamo kako idu stvari, daju veli- 
kima, ne daju malima. Nas ovi mali hrane, znači mi smo ti koji 
smo ovisni o njima. Mi skupimo te novce i onda damo njima 
da im pomognemo u proizvodnji. Oni na račun toga nama daju 
neki popust koji u godini dana mi isplatimo to što smo uplatili, 
a njima je ogromna pomoć da mogu sadni materijal nabavit i 
tako dalje. Vidjeli smo i s tim poticajima kako stvari idu, idu 
sasvim krivo. Znači, mi želimo potaknut i podržat naše proizvo- 
đače koji nas hrane, njima isto tako mi trebamo, jer kome će 
prodavat ako nema potrošača koji su zainteresirani. Tako da tu 
je ta solidarnost, stvaranje te osnovne zajednice koja ima inte- 
res biti solidaran jedan s drugim. 


Čak smo i dali bespovratno proizvođaču iz Slavonije za kaše- 
te... Jer je bila pritužba prve godine kad su breskve bile u dubo- 
kim kašetama i te breskve su bile jedne na drugima i onda su se, 
onako, zdruckale, da... I onda smo uvjetovali da nam u onim 
plitkim kašetama s onim podmetačima šalje. I kako je tek poče- 
la sezona, on nije imao zalihe novaca i tako, rekli smo — nema 
problema, mi ćemo onda investirati u te kašete. I mi smo onda 

platili koliko je tisuća tih kašeta... negdje tri tisuće kuna smo 
mu onda dali. 


Izuzetno je značajna uloga takvih zajednica prakse za poticanje pre- 
laska postojećih konvencionalnih poljoprivrednika na ekološku proi- 
zvodnju. Grupe iz Istre, čiji članovi sami ističu kako je za Istru tipičan 
nedostatak voća, odigrali su, prema njihovim riječima, važnu ulogu u 
poticanju poljoprivrednika iz drugih dijelova Hrvatske da prijeđu na 
ekološku proizvodnju: 


To je vrlo brzo krenulo i nakon nas i u Osijeku, ta Alma što nam 
jabuke donosi iz Osijeka, ona je tamo dvoje proizvođača, ono, 
rekla im je da im je to budućnost, da krenu u ekološku proizvod- 
nju, da će imati tržište i tu u Istri i tako je još dvoje proizvođača 
krenulo... Oni su inače bili poljoprivrednici, ali ne certificirani. 


I da... Još smo jednu proizvođačicu mandarina, tamo iz doline 
Neretve, a zapravo smo počeli surađivati s jednom drugom koja 
nije bila certificirana... Oni skladište imaju u Zagrebu [...] Dio 
familije živi u Zagrebu, dio je dolje, na Neretvi, iz Metkovića 
mislim da su, i onda su oni iz tog skladišta u Zagrebu slali te 
mandarine... I onda je počeo i Zagreb od njih uzimati i zagre- 
bački GSR-ovi i riječki, i onda su oni shvatili da možda ne bi 
bilo loše da certificiraju proizvodnju, međutim se nama u me- 
đuvremenu desilo da je jedan naš proizvođač išao malo obić 
Neretvu i razgovarao s tom izvjesnom Klaudijom Krstičević i 
ona je bila voljna odmah prijeći na ekološku proizvodnju i tako 
smo mi onda počeli s njom surađivati. [...] Mislim da je već 
treća godina da s njom surađujemo i ona je certificirani pro- 
izvođač... Tako da je, recimo, i ona jedan od proizvođača na 
koje smo utjecali. 


Dakle, mi smo zajedno išli tri puta u namjeri, nadam se da će se 
to na kraju uspjeti razvit, u Dalmaciju, tu mrežu... [...] Znači, 
što postoji, vinogradi i masline. Nema voća i povrća. To treba 
razviti. Ja sam se na neki način povezala sa Sinjom i gledam 
tamo razvijat to... Znači, ta Cetinska krajina... Nevjerojatno 

na što smo naišli, plodno tlo je ko u Slavoniji i Vojvodini, za ne 
vjerovat, mi smatrali da je to kamenjar — nije... Tamo je Cetina, 
tamo su rukavci Cetine, najčišće vode na svijetu. Znači, imaš 
navodnjavanja, imaš crnu bogatu zemlju. Popneš se na brdo, 
pogledaš, ono, sve prazno. Zasađeno apsolutno ništa. I sad tu 
treba razvit svijest o tome. Svijest o tome da se može s time pre- 
živjeti, u roku od dvije godine, kad to pokušavamo, već u toj 
Cetinskoj krajini javili su se troje koji su krenuli. Mlade obitelji 
koje su krenule u to. Onda zovu, pitaju — dajte nam eko nadzor, 
pomozite nam ovo, pomozite nam ovo. I to mi daje jako veli- 
ku satisfakciju da radimo pravu stvar. Znači, gdje nije postojala 
ideja o tome, gdje nije postojala svijest o tome. Naravno, uvijek 
su nam bitni ti mladi ljudi, jer nekad jako je teško tu svijest pro- 
budit kod ljudi koji imaju preko pedeset, ne? Oni ne vjeruju 
ničem... 


PROBLEMI KOJI PRATE POLJOPRIVREDU 
POIPOMOGNUTU ZAJEDNICOM U HRVATSKOJ 


Kroz sve motive koji pokreću aktere involvirane u poljoprivredu pot- 
pomognutu zajednicom (u Istri i u Zagrebu) provlači se želja za stva- 
ranjem drugačije i kvalitetnije stvarnosti, pa čak i ako su njihovi razlozi 
isključivo “sebični“ (da meni koji jedem zdravu hranu bude bolje). Me- 
đutim, ta nastojanja imaju i određene probleme, odnosno nedostatke. 


Iako GSR-ovi u Hrvatskoj imaju dobru perspektivu ako ih se pre- 
pozna kao potencijalne generatore ekonomskog rasta, sami članovi 
kao veliku prijetnju ističu činjenicu da organska poljoprivreda nije 
percipirana kao strateški cilj i da javne politike pogoduju “velikim igra- 
čima", a ne tzv. malim poljoprivrednicima. 


U jednom trenutku se može desiti da nekome to postane smet- 
nja. [...] Vjerujem da dok ne dođe do tog sukoba, to [GSR] će 
samo rasti... 

Premda zakonske odredbe osnivanjem obiteljskih poljoprivrednih 
gospodarstava (OPG) pogoduju malim proizvođačima oslobađajući 
ih fiskalizacije, one ipak i dalje predstavljaju određeni problem, pose- 
bice što se tiče prodaje na javnim prostorima, za koju je potrebno isho- 
diti dozvolu. OPG-ovi svoje proizvode mogu prodavati ili na kućnom 
pragu ili na ostalim tržnim mjestima (koja se, naravno, plaćaju). U tom 
je smislu dostava koju članovi grupe odrade na određenoj lokaciji u 
svojevrsnoj sivoj zoni. Osim vanjskih prijetnji, kao jedan od značaj- 
nijih problema unutar GSR-a ističe se prevelika angažiranost uvijek 
istih pojedinaca-volontera prilikom obavljanja aktivnosti (sitnih, ali 
svejedno potrebnih) nužnih za realizaciju narudžbi. Pojedini GSR-ovi 
imaju i forume, pa je potrebno i njihovo administriranje. Tako zapravo 
manjina “podmetanjem svojih leđa" omogućuje neometanu nabavu. 
To, pak, riječima jedne sugovornice, iako nije posve solidarno, ipak 
je nužno, jer je za GSR bitno da ima dovoljno članova za “ozbiljnije? 
narudžbe. 


Pa to se sad događa taj free riding u GSR-u gdje imaš jednu jez- 
gru koja sve organizira i administrira, a imaš dio ljudi koji samo 
kupuju... Ali, ovoga, mislim, nije ni to loše, tebi je za snagu 
GSR-a važno da vas ima dovoljno za narudžbe... Znači, ti sa 
dvadeset ljudi ne možeš nikakve količine ozbiljne naručit, a sa 
sedamdeset već možeš. 


Imaš administraciju, koja je sama po sebi, znači, to su potpuni 
luđaci koji se troše, ono, apsolutno. .. Jer su stalno na mejlovi- 
ma, stalno organiziraju. 


Ne znam, ja mislim da ovi u administraciji, to je sad već dru- 
ga generacija administracije, jer ova prva generacija je već... 
(smijeh) Ova druga je već na izdisaju, ozbiljno. .. Jer su, onak... 
A osim nekih koji su recimo ko... super bi bilo da možeš razgo- 
varat s C., ona je nepoderiva... [...] Ona će podmetnut svima, 
ona će sve počistit, ona će sve... 


Ne znam, mislim da ti administratori generacije 2.0 bi silno 
htjeli nešto, a ne znaju šta. 


ANTROPOLOŠKO ISTRAŽIVANJE POLJOPRIVREDE 


Nezadovoljstvo činjenicom da se uvijek isti pojedinci angažiraju oko 
određenih zajedničkih poslova koje je potrebno obaviti za dobrobit 
grupe (vaganje većih količina voća koje stiže sezonski obavljaju, ili bi ba- 
rem trebali obavljati, članovi grupe prema ustanovljenom rasporedu) ili 
da na sastanke o tekućim problemima grupe dolaze uvijek isti pojedinci 
(mimo administracije) ukazuje na to da grupe koje podupiru ekološku 
poljoprivredu prolaze nesuglasice i da taj problem nije uspješno riješen, 
a sve u korist većeg dobra, odnosno činjenice da je potreban određen 
broj kupaca da bi funkcioniranje grupe bilo ekonomski održivo: 


Da bi se održalo, tako je... To su imeni rekli, da, da, to sui meni 
rekli kad sam im predlagala... Dobro, ja zvučim jako cinično i 
zvučim turobno pesimistično, onda ja kažem — pa dobro, uki- 
nite, iščlanite one koji ne žele, ono... Znaš, jer ispada da ti uvi- 
jek isti su na tržnici, uvijek isti dijele povrće, uvijek isti dijele 
voće, u smislu, naj, najveći su problemi oko tog voća jer voće 
se naručuje iz Slavonije i iz Dalmacije i onda netko mora biti 
dežuran i onda imaš liste dežurstava, a, mislim, nisu nikad svih 
250 dežurni, nego su uvijek isti dežurni... I onda ti se dogodi 
da su ti zločesti ti članovi... Dođu ti, ti dijeliš... te onda te — kak 
ste to stavili? Nemojte mi to! Onda ja poludim, počnem vikat, 
ono — ja sam isto ko i vi... tu stojim, ono, vama to dijelim, ra- 
zumiš, osjećaš se ko kreten, zato što dođe ti neko i soli ti pamet, 
taj nikad nije stajao tu iza... I onda, ja kažem — okej, prekrižite 
ih, nema veze, oni kao kažu — ko nije platio članarinu, taj će biti 
prekrižen... Pa prekrižite sve, ja kažem! A ne, ne, onda ne bi 
opstali... Onda ćemo biti tako i dalje, 10 će vas biti na sastanku, 
250 će kupovat povrće i to je to... 


Slične pritužbe su isto tako... oni koji ne dolaze na sastanke. 
[...] Jel imate mejl, forum — i onda su u stanju pametovati na 
mejlu, satima... 


Jedno od rješenja koje svi priželjkuju je veći osobni angažman svakog 
kupca uključenog u GSR, odnosno obaveza, pa makar bila jednom 
godišnje, da svaki pojedinac na neki način doprinese inicijativi, a ne 
samo činom potrošnje. Posebno je zanimljivo to što se upravo taj ne- 

sebični angažman percipira kao onaj moment koji omogućuje “pravo 
iskustvo", odnosno da je upravo taj element solidarnosti svih članova 
ključan za izgradnju zajednice prakse. 


Ja mislim da najviše dvadeset ljudi je, ono, da je angažirano, a na 
sastancima nas nikad nema više od deset. [...] Mislim da onda 
ti ljudi ne dobiju to iskustvo pravo... ovoga, ako ne sudjeluju... 
Ma ne, mislim, nisam ja nešto ogorčena posebno oko toga, to je 
uvijek tako, gdje god, gdje god radiš ili koji god projekt, ili gdje 
god na poslu, znaš i sama, da nikad nisu svi angažirani... I uvi- 
jek ima jedna mala skupina koja poteže, ali ja bih, ja bih... neke 
uvjete sad postavljala... jer, ovoga, mislim da je to fer, da će na- 
staviti ljudi, većina istih vuć, ali svako bi mogao imat u svijesti 
da se očekuje nešto barem. Ma nek je jednom godišnje, ali to je 
više nego ništa, to je zapravo puno više nego ništa... 


Međutim, valja istaknuti da pojedini organizatori, admini ili kako god 
ih već želimo nazvati, smatraju da je posve nerealno očekivati da će 
se svi pojedinci u grupi aktivirati i da to niti ne treba očekivati. Jedna 
je organizatorica to stajalište potkrijepila vlastitim iskustvom rada u 
nekoliko različitih udruga. Kao važan čimbenik navodi pomoć neko- 
licine pojedinaca na koju može računati, što nije bio slučaj u prethod- 
nim udrugama i što ju je potaknulo na odustajanje. Stoga ističe da je 
potrebno da glavni organizator ima barem još nekoliko pomoćnika, ali 
i da je iluzorno očekivati da će se svi uključiti. 


To ti je inače kod ljudi, kod grupa... Svaka grupa u bilo kom 
smjeru ide, ima svog lidera, ima tri-četri njih koji prate i ostalo 
slijedi... e... ćao... Dali su to boćari, da li je to neki ples, ovo- 
ono, izviđači, uopće nije bitno. Uvijek se vrti oko jedne osobe, 
oko jedne osobe, gdje ima 2-3-4 koji prate, koji su voljni pratiti, 
koji rade, skidam kapu, nikome više, nikome manje i onda imaš 
ekipu koja slijedi tu priču. Uopće nije bitno koja je grupa, bilo 
koja grupa, gdje ima 10 ili 100 ili hiljadu članova. 


Zato jer imam to iskustvo — onaj ko nije imao to iskustvo oče- 
kuje da će svi članovi sad tu nešto radit. Neće. Nikad i nigdje. 


ANTROPOLOŠKO ISTRAŽIVANJE POLJOPRIVREDE 


Ne, to ipak nije tako... Ta svijest se polako razvija i nije to baš 
tako jednostavno. Prema tome, ja sam zadovoljna da oni dolaze 
i da kupuju, ja sam već sa time zadovoljna... A plus toga sam 
super zadovoljna da nas je četri koji brinemo o tome. Znači, ako 
nema mene, evo, danas nema Petre — tu smo Petar, bila je ta 
Perica, evo, nas troje smo bili tu. 


Druga, pak, administratorica koja je vrlo angažirana o toj situaciji go- 
vori prilično stoički, ne negirajući činjenicu da bi joj pomoć koristila, 
ali niti ne odustajući od svoje uloge. 


Ma super funkcionira, jedino što su ljudi malo inertni i onda 
kad treba nekakva pomoć, uvijek tu treba dodatno se angaži- 
rati, ne znam, kad dođe neko voće ili nekakvi proizvodi, a ne 
dođe proizvođač nego samo pošalje, onda to treba podijeliti... 
[...] Londa smo napravili popis. A kad to ono usput, kad svaki 
proizvođač ima svoju tablicu... I onda nekako je bio dogovor 
da netko od potrošača bude referent tom proizvođaču, da mu 
on uređuje tu tablicu, upisuje novu ponudu, izbriše narudžbe 
od prošlog tjedna, međutim se tu ljudi baš i ne javljaju, tako da 
ja tu uletim u tablicu, brišem, dodam... Onda mi pišu mejlove 
proizvođači, šta ima novo kod njih, pa onda ja to upisujem. 


O. O.: Kad sve to stignete? 

A ne znam, sjednem za kompjuter pa napravim, a jer će, ne 
znam, ne vodim računa uopće kolko mi je to vremena, al bi 
naravno bilo bolje kad bi se i drugi malo tu aktivirali... 


Usprkos popisima i dalje ostaje problem neaktivnosti većeg dijela baze 
kupaca. Pojedini organizatori ističu kako je to moguće riješiti i time 
da se nekoga plati, ali priznaju da bi to bilo kontra vrijednostima koje 
poljoprivreda potpomognuta zajednicom želi ugraditi u društvo i kako 
posebnu vrijednost vide upravo u tome da gotovo sve članove grupe 
poznaju pojedinačno: 


Mislim, kad pročitaju, kad ih se podsjeti, dođu, ali mogo bi se 
neko i platiti, ali mi to nije fora iz tog razloga jer mislim da bi 

se ljudi mogli tako međusobno bolje upoznati. Nije mi draž u 
tome da imamo osobu koja će za to biti plaćena i mi samo da 
dođemo i preuzmemo... Ja gotovo, ma osamdeset posto ljudi 
znam imenom i likom od tih sto pedeset. 


Sanja, pak, ističe kako ne bi željela da se, primjerice, nju plati kad odra- 
đuje svoj dio zadataka za grupu: 


Neki od članova koje znam su rekli — ja bih rađe platio nego ra- 
dio tamo. Ne, ne! Ja se ne osjećam loše zato što ja nemam, nego 
se osjećam dobro što to radim, al se osjećam glupo zato što njih 
200 to ne radi... 


Jedan od problema koji ističu pojedini sugovornici tiče se toga da po- 
jedinci koji sami često ne odrađuju svoj dio zaduženja (a neki čak i 
nikada) ipak pronađu dosta vremena da putem elektroničkih medija 
kritiziraju: 

Jooj... To budu ko da dižu revoluciju jer su dobili.... Kupili su 

lješnjake od nekoga ko se prvi put predstavio tim proizvodim, 

bili su truli, gnjili, neki govno, ne znam, ja ih nisam kupila... 

I onda nisam mogla srat po njima jer su bili grozni, oni su se 

izdopisivali... To su mejlovi stizali... ha... ne, svako, svako 

je napisao — gnjili su, nisu dobri. Onda — kako ćemo to vratiti, 

onda, znaš, revolucije - nek nam vrati novac... I onda se tu se 

javljaju tih 200 — nek nam vrati novac... neko! Ti ljudi nikad 

nisu fizički nigdje prisutni. 
Također, još je jedan “problem koji je prepoznat i drugdje u svijetu 
prisutan u Hrvatskoj. Naime, naručivanje putem košarica mnogima ne 
odgovara u potpunosti, odnosno dobiveni proizvodi (ne treba zabora- 
viti da GSR kupac ne bira sadržaj košarice) nisu u skladu s dotadašnjim 
prehrambenim i kulinarskim navikama suvremenih obitelji naviklih na 
raznolikost ponude u dućanima. U svojim razgovorima s članovima 
grupa imala sam prilike čuti dosta negodovanja na temu “prezelenog" 
sadržaja košarice (“stalno dobivam kelj, rijetko paradajze") ili pak znat- 
nog udjela egzotičnog povrća u košarici koje mnogi ne znaju (ili dotad 
nisu znali) pripremati: 

Ja volim košarice... Navikla sam se, i volim ljeto, onda su mi 
košarice najljepše, ono, kad ima tog paradajza, obožavam te sve 
stvari, volim ih jest, i tikvice na milion načina, već ti idu na uši, 
i onda svi, onak, tiiiikkvice (sugovornica proizvodi zvuk nego- 
dovanja zbog zasićenja tikvicama). 


Ne znači da će svaki kupac biti zadovoljan sa košaricom jer je 
u njoj ono što čovjek ima tog trena na njivi u ponudi. A opet, 
pričam o sezoni, mislim, u dvanajstom mjesecu pomidori ne- 
ćete dobiti. Ali, recimo, šta ja sad planiram, stavili smo puno 
krumpira, stavili smo puno batata, stavljam tikvi, ono... Tikvi 
ću staviti, ugušit ćemo Pulu u tikvama, nosi masu, i to će mi po- 
punjavati zimsku košaricu kad ćemo recimo imati tog zelenila, 
da ljudima daš nešto što nije samo zelenjava... A opet, košarica 
ima neki side effect, a to je da educira korisnike na neki način. 
Mislim, meni se desilo, moja je mama uzimala košarice od Ne- 
nada unazad nekoliko godina... Znači, ja nisam bila u cijeloj 
toj priči... Desilo mi se da dobim čičoku i pojma nemam što 
je to. I mislim da je to đumbir. I čičoku si lijepo naribam u čaj, 
mislim, ono... 


Ovdje se događa ono što je problem ljudima skužiti, a to je či- 
njenica da ljudi su zaboravili šta se jede u sezoni... Ovdje stvar- 
no jest, ono što je uzgojeno to imaš u košarici, i sad je vrijeme 
da imaš tih govna zelenih i onda imaš tih govna zelenih i znaš 
take it or leave it. I onda, znaš... Čak kolaju i recepti. Ineko će to 
pripremit. [...] E sad, druga je stvar dal ćeš to pripremat, neke 
su mi stvari stvarno divljačke, baš onak, ko drač... (smijeh) 


Ono što mogu iznijeti kao svoje osobno iskustvo koje je u potpunosti 
u skladu s navedenim iskazima sugovornika tiče se činjenice da je 
nabavljanje hrane kroz košarice u određenoj mjeri promijenilo neke 
moje prehrambene navike, i to u pozitivnom smislu. Prije nego što sam 
počela kupovati povrće putem košarica nisam baš pripremala povrtna 
variva, dok je sad varivo od kelja (tijekom sezone) jednom tjedno na 
stolu, a bučina juha jedna je od najdražih. Batat je također postao omi- 
ljeni krumpir moje kćeri, a ja sam otkrila da je sirova čičoka odlična. 

Ako ponuda sadrži nešto što baš i ne znam pripremiti, potrudit ću se 
naučiti više o toj namirnici, njezinim nutritivnim svojstvima i načini- 
ma pripreme. Premda manju količinu povrća katkad moram i zalediti, 
ipak nastojim sve potrošiti u tjednu u kojem sam i naručila. Iako se 
radi o minimalnoj promjeni, ona ipak zahtijeva određeno planiranje i 
trud. Upravo s obzirom na spomenutu neupućenost suvremenih ku- 
harica u načine pripreme pojedinih proizvoda, u Puli su kupci počeli 
prikupljati i međusobno dijeliti recepte koji bi im olakšali korištenje 
tih neuobičajenih namirnica koje su dobivali kroz košarice. 


Ma krenuli smo pisati, da, te recepte... Al nekak nisu se baš lju- 
di tu nešto trgnuli, nas par je pisalo recepte i stavljalo na mej- 
love u očekivanju da ćemo inspirirati druge da isto bace koji 
recept, ali nije baš bilo neke reakcije... A to nam isto je jedna 
od ideja... Jedna skuplja te recepte svih tih godina, kolko već 
će biti, pet godina, pa da izdamo neku brošuru... Ne moramo 
čak ni izdati niti fizički, nego bar da bude, ono, na internetu pdf 
nekakav... 


Sugovornica nadalje objašnjava kako su ljudi već zaboravili priprema- 
ti tradicijska jela i koristiti tradicijske namirnice te kako ponekad ne 
znaju kako pripremiti neke namirnice za koje nisu prethodno čuli ili ih 
npr. nisu koristili, poput npr. čičoke ili cime di rape.'* 

U Puli je, također, pokrenuta i mala akcija Solidarne ekološke ku- 
hinje u kojoj su dvije članice od viškova pojedinih namirnica radile 
prerađevine za članove grupe. 


Imamo dvije ženske koje su, njih jako kuhinja zanima i onda su 
one osnovale Solidarnu ekološku kuhinju... 





15 Nenad Kuftić u časopisu STav! (Časopis za prehrambeni suverenitet) piše o tom “talijanskom po- 
vrću koje je slično malim brokulicama, a koje bi u mom prijevodu značile vrh repe. Ove ukusne 
lagano gorkaste brokulice Talijani najčešće pripremaju s tjesteninom u svim mogućim kombina- 
cijama. Uzgoj te biljke je vrlo jednostavan jer ona stvarno ne zahtijeva puno brige" (Kuftić 2014: 
12; http://stav.cenzura.hr/wp-content/uploads/20 | 4/02/Fine-niti-lokalnog-razvoja.pdf). 





ANT OLOŠKO ISTRA? 


VANJE POLJOPRIVREDE 


Gospođa Zdenka iz okolice Zagreba najavila je i radionicu pripreme 
zimnice s ciljem edukacije svojih kupaca (bit će zanimljivo vidjeti u 
kojem će se omjeru odazvati kupci i kakva će biti rodna struktura pola- 
znika te radionice) o tome kako da spase dio namirnica od propadanja, 
ali i da sami “zarade" svoju zimnicu pomažući njoj u postupku pri- 
preme. Sve ovo ukazuje na to kako dolazi do određene revalorizacije 
nekih znanja i vještina koje su se donedavno smatrale nepotrebnima, 
inferiornima ili zastarjelima. 


Zasićenost pojedinim vrstama proizvoda, do koje neminovno do- 
lazi zbog sezonalnosti i principa prihvaćanja svih proizvoda, rezultat je 
stečenih navika konzumiranja najraznolikijih vrsta hrane (iz različitih 
dijelova svijeta, neovisno o sezoni) koje su suvremenom društvu omo- 
gućili globalizacija i tehnologija zajedno (transport i hladnjače). Ipak, 
i sami članovi hrvatskih grupa priznaju da su, usprkos poteškoćama 
koje takva sezonalnost nabave sa sobom nosi, promjene pozitivne te 
da se u cjelini zdravije hrane: 


Mislim, moji, ono što ja pilim sa zelenjavom, ono, klasičnom, 
moraš sve nešto izmisliti da se to pojede, ali, mislim, jede se 
puno više nego što se jelo, barem s Ivanove strane... Emi sve 
možeš jer ona voli povrće i voli salatu, njoj recimo samo ne pa- 
tlidžane, a i, recimo, u ljeto stvarno imaš užasno puno tikvica, 
užasno puno paradajza, užasno puno paprika i patlidžana... 


Pojedinci su, pak, istaknuli kako im se sviđa taj povratak na sezonal- 
nost koja nas kao potrošače navikle na dostupnost raznolike hrane u 
različita godišnja doba vraća k prirodnom ciklusu. 


Ti onda osvijestiš kad je sezona, kad se nešto proizvodi, kad ne- 
čeg ima u prirodi, kad nema... To je isto lijep osjećaj... Ali lijep 
je osjećaj te prolaznosti... Kad ima i onda više nema... Jagoda 
je bilo... i sad ih više neće biti... Lješnjaka će biti na jesen, i 
kestena... Tako da to, to mi se isto i sviđa jer, ne znam, bolji mi 
je taj osjećaj neke... nego kad uđem u Konzum pa uvijek ima i 
lješnjaka i svega, ali to... taj okus nema, mislim, taj okus napro- 
sto nije isti. Ja sam se sad i razmazila... 


82 


ANTROPOLOGIJA SOLIDARNOSTI U HRVATSKOJ 


Tradicijski način prehrane koji je pratio sezonu odavno je napušten, 
barem u gradovima, ili ga je moguće tek neznatno primijeniti. Pojedini 
sugovornici ističu kako je primjetna i generacijska razlika u pristupu 
hrani, i to osobito kod stanovnika gradova, koji su navikli sve kupovati 
u dućanima. Stoga se transformativni potencijal inicijativa poput po- 
ljoprivrede potpomognute zajednicom odnosi i na prakse ponovnog, 
ali nipošto slijepog ili potpunog povratka (prvenstveno imajući na 
umu navedeni problem rodne nejednakosti takvih praksi) napuštenim 
ili donekle zapuštenim modelima pripremanja hrane. 


Moji doma o tome nisu, nije ih bilo briga, moji su neka, nisu 
bili... Moja mama nije voljela kuhati nit je to... Ne, nije ju to 
zanimalo... Jer mislim da je to vrijedila tad, sedamdesetih, ta 
čak i podjela na neku intelektualnu, e... i šta ja znam, možda 
je to njima čak bila to kao kuhanje... ili, ovoga, briga o hrani, 
možda je njima to bila nekakva niža klasa... 


Ja nisam znala kuhati, uopće... Znači, otišla sam iz obitelji u ko- 
joj je hrana bila nešto usputno i bez veze, nebitno... A ovoga, a 
smetalo mi je to i htjela sam kuhat... htjela sam znat kuhat, ne- 
mam pojma... I onda sam na kraju zaključila da sama ne znam 
kad ću naučit kako treba to sve skupa, nisam imala ni od koga, a 
imala sam novaca, imala sam dobar posao i dobru plaću i onda 
sam otišla na taj skupi tečaj. 


Stoga pojedini autori pišu o “zajedničkim laboratorijima u kojima su 
članovi GAS-a ponovno resocijalizirani u ono što su bile uobičajene 
vještine prosječne talijanske obitelji prije samo dvije generacije: sezo- 
nalnost, kuhanje od uglavnom sirovih ili neprocesuiranih namirnica, 
te spretnost ruku i kapaciteti planiranja koje ona zahtijeva" (Grasseni 
2013: 71). 

Vrijeme koje smo voljni ili u mogućnosti provesti pripremajući 
svježe namirnice smanjeno je jer je za zaposlene pojedince (a posebice 
se to odnosi na žene, čije se aktivnije uključivanje na tržište rada mož- 
da najviše odrazilo na promjenu dotadašnjih praksi) vrijeme postalo 
najvažniji resurs. 

Očito je da postoje različita poimanja ekološkog uzgoja i da će 
pojedini članovi grupe inzistirati na potpuno ekološkom pristupu 
proizvodnji hrane, dok je drugima dovoljno da je proizvođač lokalni 
(pojedinima je dovoljno i da je iz Hrvatske) te se neće toliko zamarati 
principima proizvodnje ekološke hrane, koji su drugima od ključne 
važnosti. Različita poimanja ekološke proizvodnje dovode i do kom- 
promitiranja proizvođača, opravdano ili neopravdano. 


Provedeno je istraživanje pokazalo da odnosi između istarskih 
SEG-ova i GSR-ova u Zagrebu i okolici nisu posve harmonični, a iz raz- 
govora s nekoliko članica zagrebačkih grupa postalo je evidentno i da 
ne vladaju posve harmonični odnosi među zagrebačkim GSR-ovima i 
njihovim članovima. Simptomatičan je primjer formiranje administra- 
torske grupe u jednom od prvih GSR-ova koja se u tolikoj mjeri bavila 
principima djelovanja da je, izgleda, izgubila komunikaciju s ostalim 
članovima, koji su očito imali i neke drugačije ideje. Pojedine grupe 
funkcionirale su na bazi “plemena", prema iskazu jedne sugovornice 
koja nije bila članica grupe o kojoj je riječ, te nisu bile otvorene svim 
zainteresiranima. Kod drugih se, pak, grupa često može uočiti kao pro- 
blem to da nisu svi u istoj mjeri u mogućnosti ili voljni podmetnuti 
leđa" kad se radi o preuzimanju određenih obaveza (primjerice, preu- 
zimanje narudžbe od članova grupe i njezino prenošenje poljoprivred- 
niku, organiziranje dostave) koje članstvo u GSR-u podrazumijeva. S 
druge strane, pojedinci ističu kako uvijek postoje i oni koji su spremni 
kritizirati, ali ne i osobno se angažirati. 


Na temelju dosadašnjeg istraživanja mogu zaključiti kako su pokret 
poljoprivrede potpomognute zajednicom i s njime povezana ideja 
ekonomije solidarnosti i u Hrvatskoj naišli na plodno tlo i postepeno 
se počeli afirmirati. U tom kontekstu mogu samo prepričati anegdotu 
koja mi se nedavno dogodila u Svetom Ivanu Zelini gdje sam putujući 
automobilom slučajno uočila Eko klet. Iz neformalnog razgovora s vla- 
snicom saznala sam da su certificirani ekološki proizvođači od 2003. 
godine koji se bave biodinamičkim vrtlarenjem. Na moj upit gdje plasi- 
raju svoje proizvode rekla mi je: “Ma imate neku aplikaciju i onda vam 


ljudi naruče i mi to jednom tjednu, u srijedu odvezemo- Ispostavilo se 
da obitelj Čegec sustavno opskrbljuje članove GSR-a Remete i jedan 
smoothie bar u Zagrebu. Prema svemu sudeći, iako malobrojni, članovi 
zajednica praksi koje podupiru ekološke proizvođače omogućuju tim 
proizvođačima opstanak u ekonomskom smislu. Naime, većina njih 
nema velike proizvodne kapacitete, ali imaju vjernu bazu kupaca koja, 
uz određene manje fluktuacije, ne oscilira bitno u brojčanom smislu i 
ta je veličina, čini se, održiva za obje strane. 


Za očekivati je da će se ideja i praksa GSR-a u Hrvatskoj nastaviti 
širiti, učvrstiti svoj status u određenoj mjeri te s vremenom riješiti neke 
od postojećih, već uočenih problema o kojima govore sugovornici u 
istraživanju, ali i da će se susresti s nekim novim, posve drugačijim i 
vjerojatno neočekivanim poteškoćama. Zbog straha od “velikih igrača? 
jedan od osnivača GSR-a u Hrvatskoj ističe kako je potrebno dovoljno 
osnažiti pokret kako bi on bio spreman 


“uzvratiti mogućim, ali očekivanim pritiscima: tada kad dođe 
do tog sukoba... umjesto da se ljudi povlače u strahu, da daju 
sa šakom po stolu i... da naprave pritisak da se to nekako re- 
gulira... Jer GAS-ovi u Italiji su regulirani, ne samo to, država 
ih potiče zbog toga što se prihvaća tamo da je mali proizvođač, 
kako se kaže, fundament ekonomije... 


Usprkos svim problemima koji prate pokret, značajno je da se ipak 
u određenoj mjeri stvara solidarnost između kupaca i proizvođača 
pa tako, primjerice, GSR-ovi predfinanciraju sjetvu ili nabavu nekih 
proizvoda, uskaču kada treba otkupiti neprodane viškove i slično. U 
istarskim se SEG-ovima solidarnost manifestira i prema kupcu pa mu 
se tako u slučaju kada, primjerice, ostane bez kupovne moći omogu- 
ćuje da radom na poljoprivrednom imanju zaradi svoju košaricu. Tako 
poljoprivreda potpomognuta zajednicom u konačnici, kroz naizgled 
sitne i male korake, ipak stvara drugačije odnose u kupoprodajnom 
lancu, drugačije obrasce potrošnje te, naposljetku, drugačije društvo. 
S obzirom na to da se odnosi na hranu, a da hrana, ako je sagledamo 


ANTROPOLOŠKO ISTRAŽIVANJE POLJOPRIVREDE 


kao Maussovu “totalnu društvenu pojavu“, povezuje različite javne i 
privatne dijelove društva (Grasseni 2013: 172), ovaj pokret odozdo 
posjeduje snažan i nedovoljno iskorišten potencijal za sveobuhvatnu 
utopiju rekonstrukcije, o čemu će biti više riječ u sljedećem poglav- 
lju. Takva nastojanja odvijaju se izuzetno sporo i, čini se, nevidljivo. 
Međutim, ona uzrokuju određenu transformaciju postojećeg sustava 
vrijednosti kojom se, usprkos rutinizaciji koja pogađa i ovakve pokrete, 
nastoji stvoriti temelj za kreiranje alternative postojećem sustavu. Ta- 
kve inicijative, prema Petrovu mišljenju, i moraju biti kompleksne jer 
upravo to omogućuje izgradnju međusobnih odnosa. 


Čak smo i rekli da mora biti komplicirano... Zbog toga što 
kompliciranost... zapravo gradi odnose... ne komplicira- 
nost, nego kompleksnost... Jer onda čovjeku je stalo, onda 
se on tome posveti... [...] Ako je to vrlo jednostavno, stisneš 
gumb... i dođe doma. 


DVA SMJERA POLJOPRIVREDE POTPOMOGNUTE 
ZAJEDNICOM U HRVATSKOJ 


Ne treba ti sad još, ono, baš deklaracija... Mi smo išli s tom idejom... 
U Puli oni totalno briju na ove eko certifikate... (iz razgovora s Hrvojem) 


Certificirati ili ne? 


Čini mi se važnim napomenuti kako se poljoprivreda potpomognu- 
ta zajednicom u Hrvatskoj razvija u dva pravca koji, uza sve sličnosti, 
imaju i određene razlike. Glavna je i već spomenuta ta da grupe koje 
podržavaju ekološke poljoprivrednike u Istri inzistiraju na procesu 
certificiranja, odnosno podržavaju samo ekološke proizvođače koji 
posjeduju certifikat. Za to je zaslužan i jedan od prvih certificiranih 

ekoloških proizvođača u Istri, gospodin Nenad Kutftić. On je kroz rad 
u Udruzi Istarski Eko Proizvod uveo takav princip rada istarskih grupa 
koje potpomažu poljoprivredu, imajući na umu zaštitu i proizvođača i 
potrošača. Proizvođači su ovdje punopravni članovi grupe, a ne isklju- 
čivo dobavljači, što ih kvalificira za to da relativno brzo mogu uočiti i 
u konačnici spriječiti moguće prevare laika iz redova kupaca. Upravo 
zbog toga početkom 2015. godine istarske su se grupe odučile preime- 
novati u solidarne ekološke grupe (u daljnjem tekstu SEG), kako bi se 
i imenom razlikovale od zagrebačkih grupa solidarne razmjene. 


Zagrebačke grupe 


Za razliku od istarskih SEG-ova, GSR-ovi u sjeverozapadnoj Hrvatskoj 
svoju solidarnost grade na osobnom povjerenju u proizvođača, a ne na 
povjerenju u proces certificiranja. 


I nismo hteli opće nekakve certificirane, nego, mislim, i tak i 
tak... kroz taj.... mislim, ti ideš na nekak dugoročno, ono, od- 
nos, di se treba stvorit međusobno povjerenje i ono... zapravo 
certifikat nije bitan, kad mi poznamo čoveka... kad, kad do- 
đemo tam, kad možemo, ono, sve to vidit... Onda certifikat u 
principu, to su čak i rekli mnogi ovi tam u Italiji kad smo bili, 
da je bitan kad ti ne poznaš ovoga od koga kupuješ. (Hrvoje) 


Ma zato što mislim da se, da se smanjuje cijeli taj lanac... kako 
dolazi roba od proizvođača do potrošača... Znači, kad se ovak 
ljudi povezuju, kao prvo stvara se povjerenje međusobno, i u 
kupca i u proizvođača, znači možeš stvarno otić vidjet ko proiz- 
vodi, na koji način, možeš doć kod njega, možeš stvarno vidjet 
koji su njegovi motivi, kak on to proizvodi, možeš se stvarno 
uvjerit da je to ekološki i da je to, ono, okej... Jer ne vjerujem 
deklaracijama više, kužiš... (Lana) 


Naime, i proizvođači i kupci zagrebačkih grupa izrazili su sumnju u 


kriterije procjenjivanja nekog tipa proizvodnje kao ekološke (npr. po- 
jedinci smatraju da mnoge tvari i postupci koji su dozvoljeni u certifi- 

ciranoj ekološkoj proizvodnji u svojoj biti nisu i ne mogu biti ekološki 
— poput npr. prekrivanja zemlje plastikom u postupku malčiranja) i u 
sam postupak certificiranja, ističući kako se i pri dodjeljivanju certifi- 
kata itekako “mulja*ikako zapravo sustav kontrole certificiranih proiz- 
vođača nije dovoljno dobar. 

Svjesni su toga da je danas tržišna niša ekoloških proizvoda prepo- 
znata kao unosna te da je stoga mnogi zlorabe. Ono što ističu kao pred- 
nost GSR-a jest stvaranje povjerenja i osobnih odnosa unutar grupe, 
kada kupac zna da s proizvođačem dijeli iste stavove o hrani i kada je 
siguran da će on hranu proizvoditi u skladu s tim stavovima. Zanimlji- 
vo je da ni članovi GAS-ova u Italiji, prema pojedinim istraživanjima, 
ne bilježe visok stupanj povjerenja u postupak certificiranja (Grasseni 
2013: 78), a na sličan zaključak može navesti i tvrdnja kako i u Japanu 
znatan udio organskih proizvođača u okviru feikei poljoprivrede zau- 
zimaju proizvođači koji nemaju certifikat (Hatano 2008: 23). Među- 
tim, čak i unutar grupe koja slično razmišlja o važnim pitanjima, poput 
licenciranja i certificiranja, postoje razmimoilaženja. Postoje različite 
interpretacije GSR-a za svakog pojedinog uključenog. 


Pa gle, ja vjerujem da oni koji provjeravaju da, ne znam, ove iz 
Xi Y [tvrtke koje prodaju organsku hranu), da ne rade baš svoj 
posao, nego da uzmu neku kovertu... Čim si ti neki takav veliki, 
ja opće ne vjerujem... 


Međutim, i oni koji sumnjaju u vjerodostojnost procesa certifikacije 
ističu mogućnost “muljanja" kod necertificiranih poljoprivrednika, 
odnosno iskorištavanja povjerenja koje su im kupci ukazali: 


Da, al recimo, kaj budu ti rekli ljudi koji imaju certifikate... Kad 
dođe neki problem, di ti možeš izgubit pol uroda... onda... 
ako ti nemaš certifikat, ako ti ljudi vjeruju, ti radiš sve okej... 
onda buš ti, onak, možda i pošprical taj jedan put da si spasiš 
urod, i okej i dalje buš ti nastavil dalje, ovoga, ekološki i sve to... 
[...] Lako se odlučit na to da si pomogneš taj jedan put kad si 
u frci... Ali kad si ti eko, kad imaš certifikat, ti si nesmeš do- 

zvolit jer ti možeš izgubit certifikat, koji trebaš tri godine da ga 
stekneš... i plaćaš, ono, ne znam, sve te kontrole. Kad ti dođe 
takav problem, onda [...] ti moraš pustit da ti se dogodi ono 
kaj bu se dogodilo... ili pronaći bilo koji ekološki način da to 
spasiš ako možeš, jer ti je veća frka da izgubiš certifikat. I zato 
ovi vele, zato oni, znaš, malo gledaju ispod oka, kao ovi koji kao 
prodaju domaće i nešpricano, kao, ali neće ići kao u certifikaci- 
ju... Jer kao, znaš — okej, vi možete zmuljati, ko bude znal da ste 
zmuljali... (Hrvoje) 


Ne znam, ja bih izbjegla totalno... Ja bih sve radila na crno; u 
zadnje vrijeme sam u totalnom buntu prema plaćanju ikakvih 
poreza, ičega, ja bih sve radila na crno, bez ikakvih certifika- 
ta, jer to sve postaje presmiješno. Sve gdje neko vidi interes i 
biznis... to postaje suludo, isto ko sa tim ekocertifikatima, ne 
znam, kaj sve ti moraš napravit da to dobiješ, da bi onda opet 
kotirao na tržištu i to su opet sve te gluposti koje bih htjela 
izbjeć i što mi se čini da ovaj način funkcioniranja može izbjeć, 
da jane moram imat eko certifikat da bi meni ljudi vjerovali da 
sam ja to sjeme kup... da je to staro sjeme, kužiš? [...] Evo, Ma- 
rijan [suprug] je kupio sad hrpu toga... Imaš tih ljudi koji čuva- 
ju sjeme i šta razmjenjuju i prodaju i samo mijenjaju... (Lana) 


Istarske grupe 


Članovi istarskih grupa, međutim, zadovoljni su načinom njihova funk- 
cioniranja, smatraju da je ovakva situacija povoljnija za obje strane i sva- 
kako transparentnija. Nenad Kuftić je zaslužan i za osnivanje Solidarne 
eko tržnice (u daljnjem tekstu kratica SET), koja se odvija jednom 
tjedno na nekoliko štandova u Šijani (pored autobusnog kolodvora u 
Puli) i traje oko dva sata (od 16:00 do 18:00 sati). S vremenom su se or- 
ganizirale slične povremene kratkotrajne “tržnice" u Rovinju i Novigra- 
du, pod vodstvom Romana i još nekoliko ljudi iz Rovinja (Rovinj) i 
Mirande Legović (Novigrad). Rovinjska se tržnica održava svake druge 
srijede, a novigradska svakog drugog četvrtka, odnosno alterniraju se.'* 





16 U međuvremenu je novigradska “tržnica" prestala s djelovanjem. 


OLOŠKO ISTRA? 





VANJE POLJOPRIVREDE 


Proizvođači ijednom tjedno dovoze u oba grada svoje proizvode člano- 
vima grupe (dakle, mimo “tržnice"), što se smatra oblikom solidarnosti 
proizvođača prema potrošačima koji ih podržavaju. 


Ti ljudi na takav način vrednuju moj trud jer ja njih posjećujem 
redovito, opet, kažem, kad imam proizvode, sad nemam niš... 
Znači, ja sam u Novigradu svaki tjedan [...] jer znamo onda 
neke manje narudžbe napravit, da nemamo tržnicu... Ali, reci- 
mo, niz narudžba preko google tablica, imam viška radiča pa ga 
ne prodajemo po 20 nego po 16... Ljudi si naruče glavicu-dvi- 
je, možda tu nije neka zarada, ali vrti se, kako da kažem, nešto se 
zbiva, ja dođem radi njih, oni na kraju iskoriste moj dolazak da 
uzmu nešto dobro... 1, mislim, oni to vrednuju, i stvarno, kako 
da kažem — evo feedbacka, hvala YX. 


Prema pravilima SET-a, na tržnici smiju prodavati isključivo certifici- 
rani ekološki proizvođači, a kupci mogu biti svi zainteresirani posjeti- 
telji tržnice. Istina, cijene su za te tzv. obične kupce ipak nešto više od 
cijena tih istih proizvoda za članove solidarnih ekoloških grupa. 


Jasno, naravno da je u interesu da proizvodi budu što lokalni- 
ji... To je možda čudan izraz, ali to je, o Bože, ovdje uspijeva što 
uspijeva... Nemamo mandarine, nemamo voćaka... za voćka- 
ma uvijek traje neka permanentna glad, baš zato što ih nema i, 
uglavnom, kako to funkcionira... Dobavljači, odnosno proizvo- 
đači koji nisu iz Istre, naravno, uvijek moraju biti certificirani, 
to ne može biti moj susjed, tvoj susjed, idi mi dođi mi, znači to 
je jedna stvar, oni mogu ponuditi svoje proizvode na način da 
dođu osobno i stave stvari u prodaju, može se dogoditi da šalju 
ukoliko nisu u mogućnosti, znači nekom pošiljkom, autobusom 
ili po nekome, to svi isto, i mi si radimo usluge, a naravno, me- 
đusobno, i može jedna treća stvar, to nije uvijek tako, ali, recimo, 
za članove SEG-a se u principu često proizvodi znaju nuditi po 
nekoj malo povoljnijoj cijeni. To su, recimo, prednosti SEG-a. 
Ukoliko si konstantan korisnik, to ti na kraju nešto znači. 


U isto se vrijeme u obližnjem prostoru Planinarskog društva Glasa 
Istre (koji se nalazi preko puta današnje Solidarne ekološke tržnice na 

Šijani) organizirala i dostava košarica, odnosno svih narudžbi za člano- 
ve grupe, tako da su proizvođači mogli spojiti oba događaja (dostavu 
za članove i prodaju ne-članovima na tržnici. Jedan od ciljeva istarskih 
SEG-ova je i motiviranje mladih poljoprivrednika da pređu na certi- 
ficiranu ekološku poljoprivredu. Za dobivanje certifikata potrebno 
je trogodišnje razdoblje nadzora, a za to vrijeme proizvođač ne smije 
prodavati svoje proizvode na tržnici. Međutim, članovi istarskih SEG- 
ova podupiru takvog proizvođača i tijekom te tri prijelazne godine i 
to kupujući njegove proizvode iako on još ne posjeduje certifikat. U 
procesu nadzora ili možda bolje reći pomoći tim poljoprivrednicima 
sudjeluju i već iskusni certificirani poljoprivrednici tako da savjeta kao 
ni fizičke pomoći ne nedostaje, aujedno je to i vid provjere načina rada 
novog poljoprivrednika. Dakle, povjerenje postoji i prije samog služ- 
benog dobivanja certifikata. 


E, sad trenutno podržavamo jednog proizvođača koji je tek kre- 
nuo... Onje prošle godine kupio jaja, napravio inkubator, i sad 
bi ti pilići trebali početi davat, zapravo su već počeli... Među- 
tim, on još nije certificiran, tako da ne dolazi na tržnicu, nego 
samo članovi uzimaju od njega. [...] On je radiokod P., on mu 
je bio, ono, pomagao na njivi jedno godinu dana, i tako su oni u 
razgovoru došli, on bi nešto uzgajao i tako... I krenuo je s tim 
pilićima, i sad, ako mu krene, on će proizvodnju certificirati. 


Prema riječima Vere, proizvođačice ekoloških proizvoda iz okolice 
Pule, sam proces certifikacije nije kompliciran, a ujedno je i garancija 
protiv prevare: 


Imate puno pro i kontra, i čujte, taj trud, tog dana, dal je to jed- 
nom, dvaput godišnje što dolazi nadzor, nije ono sad baš da to 
bezveze radite. Nadzor nije ništa strašno po mom mišljenju. .. 
Ja sam imala pozitivno iskustvo... Znači, agronom, inženjerka 
agronomka, tu smo negdje po godinama... Što se događa — 
provedete je po svojim česticama, po svim parcelama inspekto- 
ricu... Gdje ona mora zabilježiti, ono, stanje na terenu, napiše 
izvještaj. Zašto je nadzor bitan? Zato što iz te silne papirologije, 


ANTROPOLOŠKO ISTRAŽIVANJE POLJOPRIVREDE 


u smislu nabavljanja sjemena, prvenstveno sjemenja i sadnica, 
vi dobivate potvrdnicu. Potvrdnica je dokument, znači, koji ide 
uz ekološki certifikat na kojem je navedeno što ste vi sve sadili, 
što ćete saditi... I onda, u principu, ona prezentira vašim kup- 
cima što vi imate u ekološkoj [proizvodnji]. Znači, ako ja imam 
na potvrdnici deset stvari i nemam limune, a prezentiram se sa 
nekim limunima na tržnici — hello? Što se događa?! Muljaža! 
Znači, potvrdnica služi tome da vaši kupci, vaši klijenti znaju 
što je u ekološkoj [proizvodnji] kod vas... 


Nije zanemariva ni financijska pomoć koju su novim ekološkim poljo- 
privrednicima, kao oblik poticaja prelaska na ekološku proizvodnju, 
pružile lokalna i regionalna administracija: 


Ali, uz to da je grad Pula sufinancirao, grad Pula se prezentira 
ko jako progresivan grad koji potpomaže svoje poljoprivred- 
nike, mislim whatever, ali uglavnom, mogli smo se prijaviti po 
raznim točkama za sufinanciranje, ja sam dobila 1500 kuna za 
sufinanciranje certifikacije, znači 50% troškova, i dobila sam 
isto toliko novaca za nabavu sadnog materijala... Ne, za školo- 
vanje... Jer sam se prošle godine išla prekvalificirati, to je jedna 
stvar... A druga stvar, IEP je sa županijom prošle godine dogo- 
vorio da ostatak, 50% certifikacije sufinancira županija, znači, 
cijeli iznos, znači sad ćemo dobiti tih 50% za mjesec. A od 2017. 
godine istarska županija sufinancira u 100% iznosu našu certi- 
fikaciju... 


Osim košarica povrća, istarski su SEG-ovi organizirali i nabavu ostalih 
prehrambenih proizvoda. Suradnja s proizvođačima koji proizvode 
robu koja nije kvarljiva i koji dolaze izdaleka odvija se na dvotjednoj 
bazi pa tako na pulsku tržnicu i za članove grupe svaka dva tjedna dola- 
ze, primjerice, proizvođači brašna i tjestenine iz Buzeta te proizvođači 
meda. S obzirom na to da pojedine vrste voća ne uspijevaju u Istri u 
dovoljnim količinama, istarski SEG-ovi uspješno surađuju i s poljo- 
privrednicima iz drugih dijelova Hrvatske. Redovita je tako suradnja s 
proizvođačicom jabuka iz Osijeka kao i s proizvođačicom mandarina 

iz doline Neretve, dok se povremeno uključuju i pojedini proizvođači 
nekih drugih proizvoda. Mlijeko i mliječne proizvode dobivaju članovi 
SEG-a i korisnici SET-a od lokalnog proizvođača iz Savičente koji je 
još uvijek u prijelaznom razdoblju za dobivanje certifikata. Zanimlji- 
vo je da je i taj proizvođač prešao na ekološku proizvodnju bez obzi- 
ra na to što je prijelazno razdoblje za stočarstvo nešto duže nego za 
poljoprivredu. 

Tijekom proljeća 2017. godine prostori Planinarskog društva Glasa 
Istre više nisu bili na raspolaganju članovima SEG-a te se dogodila i 
smjena proizvođača koji opskrbljuju članove grupe. Najveća je pro- 
mjena svakako bila odlazak Nenada Kuftića u Irsku (Nenadov je za- 
datak opskrbljivanja članova grupe košaricama povrća preuzela Vera), 
a na dosadašnjim je (i potencijalno novim) organizatorima da osmisle 
novi ili naprosto drugačiji način budućeg funkcioniranja grupe. Tije- 
kom 2017. godine raspravljalo se o mogućnosti osnivanja udruge ili 
čak zadruge, ali o tome je li se to u konačnici i realiziralo dosad nemam 
saznanja. 


Ono što se može sumirati iz razlika između ovih dvaju pravaca 
razvoja poljoprivrede potpomognute zajednicom u Hrvatskoj tiče se 
povjerenja. Naime, grupe u sjeverozapadnoj Hrvatskoj, tzv. zagrebač- 
ke grupe, ne vjeruju u sustav i državu (smatraju proces certificiranja 
korumpiranim i u konačnici lošim) i pretpostavljaju im međusobno 
povjerenje. Nasuprot tome, istarske grupe očito imaju povjerenja u 
sustav i državu, dok je možda nešto niža razina povjerenja u one pro- 
izvođače koji nisu iskreni prema članovima grupe ili to izbjegavaju biti. 
Specifična znanja koja posjeduju proizvođači, članovi istarskih grupa, 
čine ih sposobnima razotkriti potencijalne prevare. Stoga, iako se i u 
zagrebačkim grupama ističe transparentnost kao bitan preduvjet stje- 
canja povjerenja, transparentnost je u istarskim grupama podložna 
dodatnom internom sustavu kontrole od strane samih proizvođača. 


ZAKLJUČAK: POLJOPRIVREDA 
POTPOMOGNUTA 
ZAJEDNICOM KAO 
ALTERNATIVA KAPITALIZMU | 
KAO UTOPISTIČKI POKRET 


POLJOPRIVREDA POTPOMOGNUTA ZAJEDNICOM I 
PREHRAMBENI SUVERENITET 


Moje je mišljenje da je to definitivno zdravorazumski, mislim, borim se za 
to (smijeh) da prehrambeni suverenitet postane normala. Ali teško je pr- 
venstveno zato što, okej je taj jedan pokret odozdo, ali trebat će jako puno 
vremena da se taj pokret razvije i da se u stvari zajednice promijene, ono, 
da ljudi počnu drukčije razmišljat, da opće naprave tu kritičnu masu i da, 
ono, naprave udar na državu... (iz razgovora sa Svjetlanom) 


Poljoprivreda potpomognuta zajednicom u Hrvatskoj je aktivno za- 
živjela 2012. godine, i to paralelno u Zagrebu i u Istri. Na riječkom je 
području također osnovano nekoliko takvih grupa, kao i na području 
Slavonije." Iz razgovora s inicijatorima, organizatorima, proizvođači- 
ma i kupcima vidljivo je da postoji dvojak pristup poljoprivredi potpo- 





17 Nažalost, do trenutka tiskanja ove knjige nisam bila u mogućnosti provesti terensko istraživanje 
u tim dijelovima Hrvatske. 


mognutoj zajednicom. Dio je kupaca, možda čak i pretežni, motiviran 
za sudjelovanje u takvim grupama prvenstveno zbog brige za vlastito 
i/ili obiteljsko zdravlje. Stoga ne čudi da i bazu kupaca u Hrvatskoj 
čine mahom mlade obitelji smalom djecom. Naime, briga o što zdra- 
vijoj prehrani novorođenog djeteta, onoj bez kemikalija i aditiva, za 
mnoge je bila svojevrsni okidač koji ih je motivirao da više pripaze na 
to kako se i sami hrane. Pojedini autori ove razloge smatraju ili nazivaju 
sebičnima (Bruneri et al. 2010), prvenstveno zbog toga što briga za 
okoliš koju podrazumijeva ekološka proizvodnja dolazi tek nakon bri- 
ge o vlastitom zdravlju. To dvoje je, prema mojem mišljenju, teško, a 
možda i posve nepotrebno strogo razdvajati, jer je i čovjek dio okoliša. 
Ipak, dio je intervjuiranih proizvođača i kupaca, a posebice inicijatora 
i organizatora, znatno više aktivistički motiviran od većine tzv. običnih 
kupaca. Oni sagledavaju poljoprivredu potpomognutu zajednicom 
kao dio širih aktivnosti koje nisu usmjerene “samo na brigu za okoliš 
i vlastito zdravlje (bilo kojim redoslijedom) niti “samo" na ekonom- 
sko podupiranje poljoprivrednika koji (s certifikatom ili bez njega) 
ekološki proizvode hranu. Iako je sve navedeno važan motiv njihovih 
aktivnosti, iz njihovih se iskaza uočava i nezadovoljstvo postojećim 
sustavom (kapitalističkim, neoliberalnim) općenito, u kojem vlast (i 
većina ljudi) ne brine ni o okolišu, ni o zdravlju, ni o ekonomskoj do- 
brobiti pojedinaca, odnosno sustavom u kojem se brine samo za profit 
pojedinaca, neovisno o ostatku društva. Posebice je za neke od njih 
razočaravajuća činjenica da se u takvom sustavu urušavaju svi državni 
mehanizmi potpore pojedincu (zdravstveni, mirovinski, obrazovni) te 
su stoga pojedinci prepušteni sebi samima. Međutim, ovako percipi- 
rana realnost nije te ljude obeshrabrila, već ih je usmjerila k potrazi za 
alternativnim rješenjima, pa makar i na mikrorazini. S obzirom na to 
da kapitalistički sustav često pogoduje upravo velikim korporacijama 
poput banaka, koje se onda silno bogate na pojedincima, ne iznenađu- 
je činjenica da se solidarnost koja se gradi između kupaca i poljopri- 
vrednika reflektira i kroz, primjerice, beskamatne zajmove (a ponekad 
i donacije) za neke od poljoprivrednika. Pojedini akteri to doživljavaju 
kao svojevrsnu konspiraciju, odnosno potkopavanje sustava odozdo i 





ne kriju zadovoljstvo zbog vlastitog sudjelovanja u tome. Nepovjere- 
nje u sustav koji nas na različite načine, pa i kroz hranu, “truje", osiro- 
mašuje i otuđuje nalazi se u temeljima pokušaja stvaranja alternative 
postojećem sustavu. Raspravljajući o manje očitim oblicima suprot- 
stavljanja (u usporedbi s, primjerice, antiglobalizacijskim prosvjedima, 
bojkotiranjem određenih proizvođača i drugim sličnim aktivnostima) 
Armory Starr i Jason Adams spominju upravo relokalizaciju, odnosno 
izgradnju lokalne autonomije kao jedan od vidova pružanja otpora 
postojećem poretku, pri čemu je sustav prehrane jedno od važnijih 
područja u kojima je izgradnja lokalne autonomije značajnije zaživje- 
la (Starr i Adams 2003: 24). U to navedeni autori ne uključuju samo 
poljoprivredu potpomognutu zajednicom već i druge slične inicijati- 
ve, poput, primjerice, Cuisine Nouvelle, pokreta Slow Food, urbanog 
vrtlarenja,'* koje nastoje vratiti dignitet lokalnim okusima i proizvođa- 
čima, ojačati lokalnu ekonomiju, ali i otpornost siromašnog stanovniš- 
tva na nestašicu hrane, odnosno na manjak novca za njezinu kupnju 
(npr. 15% svjetske hrane proizvodi se u gradovima (ibid.: 25)). To 
postizanje lokalne autonomije u kontekstu sustava hrane dio je šireg 
konceptualnog okvira prehrambenog suvereniteta (engl. food soverei- 
gnty), koji je tijekom svjetskog sastanka na vrhu o hrani 1996. godine 
predstavila nevladina organizacija Via Campesina kroz deklaraciju 
Food Sovereignty: A Future without Hunger (Prehrambeni suverenitet: 
budućnost bez gladi) u kojoj se navodi: 


Prehrambeni suverenitet označava pravo svakog pojedinca, za- 
jednice, naroda i države"? da sami utvrde vlastiti sustav prehra- 
ne bez ugrožavanja drugih ljudi i okoliša i da očuvaju osnovne 
resurse za preživljavanje čovječanstva — plodno tlo, čistu vodu, 
zrak i narodnu baštinu poljoprivrednih kultura, pasmina stoke 
i tradicijskih znanja. 





18 http://stav.cenzura.hr/wp-content/uploads/2014/02/Fine-niti-lokalnog-razvoja.pdf. 
19 Prihvaćena definicija kasnije je neznatno modificirana na način da je dodano kako je prehram- 


beni suverenitet i pravo pojedinaca. To je učinjeno 2004. godine kako bi se naglasila činjenica da 
je pravo na hranu ljudsko pravo, što ga čini i individualnim pravom, a ne samo pravom zajednica. 
Time se odgovorilo na kritike o tome kako pravo pojedinaca nije bilo obuhvaćeno prethodnom 
konceptualizacijom pojma (Windfuhr i Jonsćn 2005: 12). 

Iz deklaracije je vidljivo da koncept prehrambenog suvereniteta 
hranu (ali i vodu!) tretira kao osnovno ljudsko pravo te zagovara pravo 
stanovništva na dovoljno zdrave hrane za sve.“ Naglasak je na lokal- 
nom pristupu, odnosno na izgradnji i/ili jačanju lokalne autonomije 
— hrana se proizvodi i konzumira lokalno. Time se u različitim aspek- 
tima osnažuju mali poljoprivrednici, ali ne bilo koji, već oni koji hranu 
proizvode organski, moralno i bez štete za okoliš. Posve je jasno da 
poljoprivreda potpomognuta zajednicom predstavlja materijalizaciju 
takvih ideja, iako je ona u stvari prethodila samoj konceptualizaciji 
prehrambenog suvereniteta. 


Upravo činjenica da prehrambeni suverenitet polazi od pretpostav- 
ke da je pravo na zdravu hranu jedno od ljudskih prava (Schanbacher 
2010: IX) razlikuje taj koncept od, po ciljevima naizgled sličnog ali po 
metodama prilično različitog, koncepta prehrambene sigurnosti koji je 
usmjeren na osiguranje (dovoljnih količina) hrane za rastuće svjetsko 
stanovništvo, a koji zagovaraju velike međunarodne organizacije po- 
put Organizacije Ujedinjenih naroda za hranu i poljoprivredu (FAO), 
Međunarodnog monetarnog fonda (MME), Svjetske banke, Svjetske 
trgovinske organizacije. Iako prema svojem krajnjem cilju slični, pri- 
oritet koncepta prehrambene sigurnosti je osiguravanje dovoljne ko- 
ličine hrane neovisno o kvaliteti i načinu proizvodnje (te u konačnici 
nije toliko važno tko ubire profit od proizvodnje hrane), dok koncept 
prehrambenog suvereniteta podrazumijeva postizanje istog isključivo 
pomoću zdrave hrane i to tako da se pritom ne uništava lokalna proiz- 
vodnja i da proizvođači i lokalna zajednica imaju najveću dobrobit od 
toga (ito ne samo u obliku profita). Prehrambena sigurnost (engl. food 
security) je termin koji se koristi od 1970-ih godina te je otad prefor- 
muliran nekoliko puta. Prema definiciji iz 1996. godine, smatra se da 
je prehrambena sigurnost postignuta tada kada svi ljudi u svako doba 
imaju fizički i ekonomski pristup sigurnoj i hranjivoj hrani koja zadovo- 
ljava njihove prehrambene navike i preferencije za aktivan i zdrav život. 
Prehrambena sigurnost rješenje također vidi u malim poljoprivredni- 





20 Declaration of Nyćlćni, 27 veljače 2007. godine. 

cima, ali tako da njihovi napori budu usmjereni na postizanje konku- 
rentnosti na globalnoj razini, što zapravo znači njihovu orijentaciju 
na konvencionalnu poljoprivredu koja se oslanja na umjetna gnojiva i 
zanemaruje nutritivnu vrijednost hrane. Međutim, Michael Windfuhr 
i Jennie Jonsćn ističu kako je prehrambena sigurnost definirana više 
kao cilj, ane kao program s konkretnim politikama (Windfuhr i Jonsćn 
2005: 21). U tom je smislu prehrambeni suverenitet, koji u prvi plan 
stavlja pravo na proizvodne resurse za hranu, a ne pravo na hranu samu 
po sebi (ibid.: 22), bliži konkretnom skupu politika za postizanje glav- 
nog cilja — osiguranja dovoljnih količina (zdrave!) hrane za sve. Okvir 
prehrambenog suvereniteta formuliran je kao prijedlog alternativnih 
politika u odnosu na liberaliziranu industrijsku poljoprivredu koji spa- 
ja elemente iz različitih područja politika u zajednički okvir (ibid.: 24). 
Još 1996. godine u izjavi udruge Via Campesina stoji da je Prehrambe- 
ni suverenitet preduvjet istinske prehrambene sigurnosti". 


Neke su od spomenutih organizacija, poput Svjetske banke i 
MMF-a, od 1980-ih godina provodile politike strukturne prilagodbe u 
većini zemalja u razvoju i to oko paketa politika koje je Svjetska banka 
nazivala “postizanje prehrambene sigurnosti temeljeno na trgovini". Te 
su organizacije poticale zemlje da svoja poljoprivredna tržišta otvore 
jeftinim uvoznim proizvodima, proizvode konkurentne proizvode, 
izvoze jedan tip namirnica, što omogućuje sredstva za uvoz drugih i sl. 
Slične je ciljeve od svog osnivanja 1995. godine propagirala i Svjetska 
trgovinska organizacija putem Ugovora o poljoprivredi (Agreement on 
Agriculture). Problem je, naravno, u tome što nisu sve grupe zemalja 
na jednak način liberalizirale svoja poljoprivredna tržišta te što se u 
konačnici mali poljoprivrednici iz zemalja u razvoju moraju natjecati s 
velikim proizvođačima iz industrijaliziranih zemalja, koji k tome dobi- 
vaju i izdašne potpore od strane svojih vlada (Windfuhri Jonsćn 2005: 
6). Windfuhr i Jonsćn ističu kako je logična posljedica takvih, u osnovi 
duboko neravnopravnih, politika urušavanje lokalne proizvodnje od 
Indije do Kariba, pa i u samoj Europskoj uniji (ibid.: 7). Negativan se 
efekt može postići i nepromišljenim pružanjem humanitarne pomoći 

u vidu hrane. Tako je, primjerice, u Somaliji 1985./1986. godine pro- 
gram Food for Peace dostavio humanitarnu pomoć u hrani tijekom raz- 
doblja žetve te tako smanjio cijene i demotivirao lokalne poljoprivred- 
nike (Schanbacher 2010: 33). Velik je problem i pitanje korporativne 
kontrole velikih transnacionalnih kompanija koje metodom biopirat- 
stva uzimaju iz onoga što je nekad bilo zajedničko dobro (poput npr. 
određenih interesantnih genskih mutacija ili čitavih genskih sekvenci 
pojedinih sorta), modificiraju te resurse te ih onda kroz sustav zaštite 
prava intelektualnog vlasništva patentiraju i drže monopol nad njiho- 
vom upotrebom (Windfuhr i Jonsćn 2005: 8; Shiva 2006).?' 


Prehrambeni suverenitet tako stoji upravo na dijametralno suprot- 
noj strani neoliberalnom pristupu tržištu koji se nastoji nametnuti kao 
norma, neovisno o tome što pravila igre nisu jednaka za sve aktere u 
trgovinskoj razmjeni. Zagovaratelji takvog, liberalnog pristupa tržištu 
mogu, naravno, tvrditi da se time ometa slobodna trgovinska razmjena, 
međutim činjenica je da prehrambeni suverenitet nije protiv trgovine per 
se, već protiv suvremenih trgovinskih praksi i pravila koji ne rade u korist 
malih poljoprivrednika (Windfuhr i Jonsćn 2005: 31). Taj je stav jasno 
formuliran od strane udruge Via Campesina u Izjavi o pravu naroda 
na prehrambeni suverenitet iz 1996. godine, prema kojoj prehrambeni 
suverenitet “ne negira trgovinu, već promovira formulaciju trgovinskih 
politika i praksi koje služe pravu naroda na sigurnu, zdravu i ekološki 
održivu proizvodnju" (prema Berkfield i Berkfield 2009: 251). 


Međunarodni napori nevladinih udruga i civilnog društva prelili su 
se i na “niže" razine. Brojne ekološke udruge uključene su u platformu 
NYELENI, koja je objavila Europsku deklaraciju o prehrani (http:// 





21 U tom je smislu izuzetno indikativna činjenica da je krajem 2018. godine UN usvojio Deklaraciju 
O zaštiti prava seljaka i ostalih osoba koje žive na ruralnim područjima i to na taj način da je 
većina zemalja koje su podržale deklaraciju pripadala skupini zemalja u razvoju. Velike ekonom- 
ske sile bile su protiv, dok je većina zemalja EU-a, uključivo i Hrvatsku, bila suzdržana. Sama 
deklaracija rezultat je višegodišnje borbe udruge Via Campesina da zaštiti male poljoprivrednike 
upravo od velikih korporacija. Značajan dio deklaracije tiče se upravo prava na pristup sjemenju. 
I drugi su elementi deklaracije nepovoljni za velike transnacionalne kompanije, ali ovaj direktno 
zadire u izvore njihovih prihoda i kao takav je sigurno dobar razlog za lobiranje na nacionalnoj 
razini da se spomenuta deklaracija ne podrži. 

www.nyelenieurope.net/europeanfooddeclaration/declaration/en. 
html) u kojoj se i hrana i voda definiraju kao univerzalna ljudska prava, 
a ne kao roba. U toj se deklaraciji, između ostalog, od tvoraca politika 
traži drugačiji pristup (ekološki, održiv, neškodljiv) zajedničkoj po- 
ljoprivrednoj politici (Common Agricultural Politics - CAP) Europ- 
ske unije, i to prvenstveno zato što udruge okupljene oko deklaracije 
smatraju da lokalni pokreti odozdo naprosto nisu dovoljno snažni da 
dovedu do promjene. 


Windfuhr i Jonsćn smatraju kako se problem nestašice hrane u 
razvijenom svijetu često pogrešno percipira kroz mitove i pretpostav- 
ke o gladi i pothranjenosti kao isključivim posljedicama prirodnih 
katastrofa i konflikata. Iako su katastrofe i konflikti itekako relevantni 
uzročnici gladi i pothranjenosti, ovi autori ističu da oni zapravo pred- 
stavljaju simptom koji se javlja u situacijama kad su ljudi siromašni i ra- 
njivi, a takvi su zato što nemaju nikakvih rezervi ni mogućnosti, nedo- 
staje im moć, odnosno nemaju kontrolu nad resursima (ibid.: 4). Stoga 
oni prehrambeni suverenitet vide kao skup transformativnih poljopri- 
vrednih politika koje imaju potencijal za promjenu ove nepovoljne 
situacije. I danas ga treba sagledavati ne samo kao prijedlog nevladinih 
udruga za promjenu dijela poljoprivrednih politika već kao širi okvir 
za promjenu širokog spektra poljoprivrednih politika diljem svijeta 
(ibid.: 16). Isti su autori već 2005. godine upozorili na mogućnost vrlo 
različite upotrebe tog termina od strane međunarodnih organizacija i 
političara u odnosu na njegovo izvorno značenje, krivih interpretacija 
(namjernih ili slučajnih), te u konačnici istakli brigu da ga se ne počne 
koristiti naizmjenično s terminom prehrambena sigurnost (ibid.: 35). 
Nadalje, priznaju da se radi o nedovršenom konceptu na čijoj razradi 
treba raditi, pogotovo zato što je riječ o setu politika koji treba zasebno 
osmišljavati na različitim razinama. Bitno je naglasiti da prehrambeni 
suverenitet ne podrazumijeva nužno nacionalnu razinu kao polazišnu, 
već upravo lokalnu/e (iako ostaje neosporno da nacionalni zakonski 
okvir mora podržavati ostvarivanje prehrambenog suvereniteta na ni- 
žim razinama). 

U tom je smislu poljoprivreda potpomognuta zajednicom važan 
gradivni element prehrambenog suvereniteta, koji sve više dobiva na 
značaju zbog sve snažnijeg prepoznavanja važnosti pitanja hrane u 
pozicioniranju brojnih aktera na globalnoj razini (Domingos, Sobral 
i West 2014; Schanbacher 2010; Berkfield i Berkfield 2009). Na taj se 
način osnažuje lokalna proizvodnja, koja je deklarativno poticana sa 
svih strana, dok prakse potvrđuju dominantan karakter procesa “neo- 
liberalizacije poljoprivrede" (npr. Miinster 2012) koji ne pogoduje ni 
tlu, ni proizvođačima, ni kupcima. Nastojanja poljoprivrede potpo- 
mognute zajednicom idu upravo u smjeru toga da se većina (ekološki) 
proizvedene hrane konzumira lokalno, te da se na taj način postigne 
određena razina autonomije i održivosti. 


Grupe solidarne razmjene i solidarne ekološke grupe u Hrvatskoj, 
kao i drugdje u svijetu, grade i jačaju lokalnu autonomiju prehrambe- 
nog sustava na mikrorazini. Iako svi akteri možda nisu toga svjesni u 
jednakoj mjeri (a neki možda uopće), radi se o važnom aktivističkom 
pokretu koji za cilj ima ostvarivanje prehrambenog suvereniteta te pro- 
mjenu postojećih ekonomskih obrazaca. 


POLJOPRIVREDA POTPOMOGNUTA ZAJEDNICOM | 
SOLIDARNA EKONOMIJA 


Jer, pazi, svaka kuna koju ja dam za nešto, ja nešto s tom kunom govorim, 
ja govorim u kakvom svijetu želim živjeti! (iz razgovora s Lanom) 


Poljoprivreda potpomognuta zajednicom čini također i važan gradiv- 
ni element ne samo prehrambenog suvereniteta već i alternativnog 
obrasca ekonomije — solidarne ekonomije (Kawano et al. 2009; Fle- 
cher 2009), i to opet u onom dijelu koji inzistira na vraćanju značaja 
lokalnome. Sam pojam solidarna ekonomija (engl. solidarity economy — 
SE) prvi je put upotrijebljen za zagovaranje solidarnih odnosa radnič- 

kih kooperativa u urbanim i ruralnim područjima tijekom Španjolskog 
građanskog rata (Alaiz 1937 prema Kawano et al. 2009: 26), dok se u 
suvremenom obliku počeo koristiti 1980-ih godina u Francuskoj i u 
Južnoj Americi. 

Iako možda nije eksplicitan, u dijelu hrvatske akademske zajednice 
postoji stav prema kojem se ekonomijom bave ekonomisti, dok bi se 
antropolozi u najboljem slučaju mogli baviti antropološkim pristu- 
pom ekonomskim djelatnostima. Takav mi se stav čini svojevrsnom 
redundancijom. Naime, većina antropoloških opisa istraživanih za- 
jednica obuhvaća i sustavan pregled njihovih ekonomskih djelatnosti, 
ali od 1870-ih godina zasebno se razvija i poddisciplina ekonomske 
antropologije te jača shvaćanje da je i makrorazina legitimno područje 
istraživanja i analiza kako ekonomskih antropologa tako i antropologa 
općenito (Hann i Hart 2011). Imajući navedeno na umu, jasno je da 
se i antropolozi “smiju", mogu i znaju baviti ekonomijom, tim više što 
ekonomske (gospodarske) djelatnosti oduvijek predstavljaju predmet 
njihova interesa. Ako ta ekonomska djelatnost nastoji imati i nešto 
drugačiji predznak od onog koji se ekonomiji obično imputira (nužna 
profitna orijentiranost) te nastoji, na primjer, biti solidarna, predmet 


Solidarni oblici ponašanja u određenoj su mjeri oduvijek bili pri- 
sutni u ljudskim interakcijama, a važnost prosocijalnog ponašanja za 
opstanak vrste uočena je, naime, čak i kod životinja (Cronin 2012). 
Pojam solidarnost u današnjem smislu označavanja odnosa uzajamne 
naklonosti između članova pojedine zajednice prvi su počeli koristiti 
utopisti poput Charlesa Fouriera krajem 18. stoljeća. Fourier je i prvi 
povezao solidarnost i socijalnu politiku tvrdeći da se solidarnost mora 
odnositi na dijeljenje resursa s pojedincima u nuždi (Stjerno 2011: 
156). Prije toga pojam se odnosio na zajedničku odgovornost svih 
članova grupe za dugove pojedinog člana (lat. obligatio in solidum) 
(Bayertz 1999: 3), potom se tijekom 18. stoljeća transformirao u so- 
ciološki i politički koncept, te u konačnici i antropološki koncept. Prvi 
je sistematično elaborirao koncept solidarnosti Pierre Leroux u svom 

djelu De V'humanitć iz 1840. godine. Emile Durkheim razvio je na te- 
melju pravnih koncepata teoriju solidarnosti u tada popularnom binar- 
nom obliku razmišljanja o konceptima (organska vs. mehanička soli- 
darnost) i s obzirom na razliku među njima ukazao na različite temelje 
društvene podijele rada. S druge strane, antropolozi su u začecima raz- 
voja discipline svoj interes fokusirali prije svega na manje (iz njihove 
vizure egzotične) zajednice te na svakodnevne aktivnosti njihovih čla- 
nova. Predmet njihova interesa činili su i različiti oblici gospodarenja i 
razmjene (klasičan primjer potonjeg predstavlja opis kule Bronislawa 
Malinowskog iz 1922. godine). Već tada je uočena važnost razmjene u 
održavanju zajednice i međusobnih odnosa, a teoriju dara razradio je 
Marcel Mauss u svom ključnom djelu Ogled o daru, istaknuvši važnost 
reciprociteta u procesu razmjene i ukazujući na stvaranje uzajamnih 
obaveza proizašlih iz tog procesa. Prema mišljenju pojedinih znanstve- 
nika, postojeće razlike između antropološkog i sociološkog pristupa 
solidarnosti nisu prepreka za njihovu integraciju (Komter 2005: 3; 
Simonič 2019: 11). Sličnu su potrebu povezivanja osjetili i pojedini 
sociolozi i psiholozi, udruživši se u teorijskom promišljanju solidarno- 
sti i prosocijalnog ponašanja (Lindenberg et al. 2006). 


Jean-Louis Laville donosi pregled inicijativa solidarne ekonomije 
iz druge polovice 20. stoljeća koje počinju jačati posebice od 1970-ih 
godina (Laville 2009) poput, primjerice, samoorganiziranih vrtića ili 
udruge bezemljaša u Brazilu. Prijelomni trenutak za bujanje praksi so- 
lidarne ekonomije dogodio se nakon početka posljednje ekonomske 
krize 2008. godine, kada je većina ljudi na svojoj koži mogla osjetiti be- 
zosjećajnost dominantnog ekonomskog sustava (Kawano et al. 2009; 
Laville 2010; Simonič 2019). Znanstvenici su već i ranije ukazivali na 
brojne negativne posljedice neoliberalnog kapitalizma. Usmjerenost 
na privatno vlasništvo i ostvarenje profita koja potiče individualistič- 
ke, pa i egoistične stavove i ponašanja postupno je dovela do raširene 
nesigurnosti u pogledu vlastite budućnosti i budućnosti svijeta, na što 
su pojedini autori ukazali govoreći i pišući o “društvu rizika" (Beck 
1992; Giddens 1990, 1991) i “fluidne modernosti" (Bauman 2000). 
Drugi su pak autori ukazali na to kako je suvremena postfordistička 

organizacija rada postala temeljni čimbenik širenja kapitala i sredstvo 
kapitalizacije biološkog (ljudskog, životinjskog, botaničkog) i druš- 
tvenog života (Zanotelli 2015). Neoliberalna ideologija sagledava i 
u konačnici oblikuje pojedinca kao subjekta, poduzetnika koji na sa- 
mome sebi primjenjuje i artikulira kriterije nametnute od strane glo- 
balnog tržišta rada (Dardot i Laval 2009). On je “moćan" pojedinac 
koji se bavi samim sobom, vlastitom pojavnošću i ljudskim kapitalom s 
ciljem maksimiziranja vlastite učinkovitosti. Pritom maksimizira i vla- 
stitu fleksibilnost i prilagodljivost, prihvaćajući brojne “nove" koncep- 
te i oblike rada, poput cjeloživotnog učenja, digitalnog nomadizma ili 
prekarnog i nematerijalnog rada (Negri i Hardt 2009). Ovakav princip 
doveo je do imperativa ekonomskog rasta kao jedinog puta naprijed, 
pa tako on postaje “sekularni ekvivalent religijskih dogmi" (Castoriadis 
1984 prema Domazet i Dolenec 2015: XII). Time vrijednosni sustavi 
globalne financijske matrice neoliberalnog poretka prodiru u društve- 
nu i kulturnu svakodnevnicu, što je temelj i za antropološku kritiku 
neoliberalizma (npr. Ferguson i Gupta 2002). Nerijetka su promišlja- 
nja modela koji bi mogli dovesti do kreiranja alternative ili korektiva 
kapitalizmu. Tako, primjerice, Erik Olin Wright (2015) predlaže kao 
najbolju strategiju kombinaciju dvaju pristupa. S jedne se strane zalaže 
za “kroćenje kapitalizma" putem političkih kampanja usmjerenih na 
djelovanje institucija vlasti (“odozgo"), a s druge predlaže “nagrizanje 
kapitalizma", odnosno razvijanje emancipatornih, participativnih i 
egalitarnih oblika ekonomske aktivnosti (“odozdo") koji potiču razvoj 
društvene solidarnosti. 


Kriza iz 2008. godine omogućila je nešto intenzivniji susret teorij- 
skih promišljanja o nužnosti procesa promjene s praksom. Prakse koje 
su postojale i ranije tada su dobile zamah te su se počele umrežavati 
na različitim razinama. Već se 2007. godine u SAD-u oformila platfor- 
ma Solidarna ekonomija koja je rezultirala daljnjim umrežavanjem i 
globalnim širenjem brojnih inicijativa i pokreta odozdo. Znanstvenici 
su uočili i postojanje značajnih razlika u stupnju uključenosti država u 
takve inicijative (Kawano et al. 2009). 

Upravo zbog brojnosti i raznolikosti njezinih pojavnih oblika, so- 
lidarna ekonomija poznata je u različitim dijelovima svijeta pod razli- 
čitim nazivima, kao npr. dobra, alternativna, zelena ili humana ekono- 
mija (zabilježeno u Puđak et al. 2015) ili druga ekonomija (Cattani et 
al. 2009). Često su inicijative solidarne ekonomije obuhvaćene nešto 
širim konceptom društvene? i solidarne ekonomije (engl. social and 
solidarity economy — SSE) (Laville 2010; Dash 2014; Šimleša et al. 
2016), koja se često percipira kao svojevrsni “treći sektor" u gospodar- 
stvu, usmjeren k održivijem razvoju općenito i korigiranju negativnih 
kapitalističkih praksi (Evers i Laville 2004; Laville 2010; Fonteneau 
etal. 2011). Iako su u mnogočemu srodne te je ponekad teško razlu- 
čiti granicu, temeljna je razlika to da je solidarna ekonomija u odnosu 
na društvenu ekonomiju u znatno većoj mjeri usmjerena na socijalni 
kapital te stoga ima veći kohezivni potencijal za zajednicu. Također, 
cilj joj nije biti manji ili veći korektiv kapitalističkom sustavu, nego 
ostvarivanje alternative tom sustavu. Emily Kawano ističe kako se so- 
lidarna ekonomija u odnosu na društvenu često percipira kao njezino 
radikalno krilo (Kawano prema Puđak et al. 2015: 155), a pojedini su 
znanstvenici kritizirali neoliberalni pristup razvoju zajednice upravo 
na temelju te kvalitativne razlike (van den Berk-Clark i Pyles 2011). 
Solidarna ekonomija odnosi se na skup vrlo raznolikih inicijativa i po- 
kreta koji su fokusirani na kreiranje i prakticiranje “alternativnih načina 
življenja, proizvođenja i konzumiranja" (Bauhard 2014). Ona uklju- 
čuje prakse poput zajedničkog stanovanja, zajedničkih kuhinja, dije- 
ljenja znanja i programa, radničkih kooperativa, urbanog vrtlarenja, 
poljoprivrede potpomognute zajednicom, ekosela, etičnog financira- 
nja, alternativnih valuta, sustava lokalne trgovine i razmjene, fair-trade 
inicijativa i brojnih drugih. 





22 Rezultati većih istraživačkih poduhvata o društvenom poduzetništvu ukazuju na to da je u dvije 
trećine hrvatskih županija ono zaživjelo, i to pretežno zahvaljujući inicijativama iz civilnog sektora 
(Šimleša et al. 2016: 280), dok je u, primjerice, Ličko-senjskoj županiji ono tek u začecima i ogra- 
ničeno na pojedinačne inicijative (Bušljeta Tonković et al. 2018). Provedeno istraživanje u Lici 
ukazalo je i na širi društveni kontekst koji pridonosi preprekama za takve inicijative te istaknulo 
potrebu za sustavnijim daljnjim istraživanjem. 

Osnovni je cilj takve ekonomije i inicijativa koje ona obuhvaća po- 
stizanje općeg dobra i zagovaranje “skupa praksi koje ekološku održi- 
vost, suradnju, jednakost i dobrobit zajednice stavljaju iznad profita? 
(van den Berk-Clark i Pyles 2011: 6). Bitno je obilježje tih praksi to da 
imaju karakter društvene inovacije i da nastoje redefinirati postojeći 
ekonomski prostor oblikovan negativnim posljedicama dominantnog 
kapitalističkog sustava poput rastuće ekonomske i društvene nejedna- 
kosti, uništavanja okoliša i prirodnih resursa. Stoga postizanje koristi 
za zajednicu u konceptu solidarne ekonomije podrazumijeva i snažno 
izraženu komponentu brige za okoliš, a ona sama dijeli više zajednič- 
kih ciljeva sa srodnim pokretima usmjerenim na očuvanje okoliša. To 
ne čudi s obzirom na to da su se takve prakse počele javljati 1970-ih 
godina, kada je objavljena utjecajna studija Granice rasta (Meadows et 
al. 1972) kojom se nastojalo ukazati na moguće katastrofalne poslje- 
dice za čovječanstvo povezane s neodgovornom upotrebom resursa 
te istaknuti neodrživost postojećeg modela proizvodnje i potrošnje. 
Otad se sve češće promišlja odgovornija upotreba resursa te koncept 
“održivog razvoja" ulazi u širu upotrebu, neovisno o tome što se radi 
o svojevrsnom oksimoronu koji se (zloupotrebljava u vrlo različitim 
kontekstima (Redclift 2006; Kates et al. 2005). Jedan od pokreta koji 
je ozbiljno shvatio upozorenje o neodrživosti rasta je — odrast (engl. 
degrowth). Taj pokret kritizira rast i razvoj kao suvremene dogme i za- 
htijeva “dekolonizaciju rasprave od idioma ekonomizma i napuštanje 
ekonomskog rasta kao društvenog cilja" (D/Alisa et al. 2014) te u svoje 
ključne koncepte smješta i solidarnu ekonomiju. 


Ekofeminizam nastoji osvijestiti te promijeniti činjenicu da je veći 
dio nastojanja usmjerenog k očuvanju okoliša i održavanju zajednice 
(tzv. ekonomija brige) rodno uvjetovan (Bauhard 2014), na što su 
ukazala i neka druga istraživanja praksi poput poljoprivrede potpomo- 
gnute zajednicom (Abel et al. 1999; Grasseni 2013) ili ekološki osvije- 
štene potrošnje (Cairns et al. 2014). Da briga za okoliš postaje ključno 
suvremeno bojište političkih snaga, pokazuje između ostalog i borba 
oko uvođenja globalnog New Green Deala kao skupa politika kojim se 
svijet nastoji usmjeriti k održivijoj budućnosti (Barbier 2010). 

Unatoč tome što akademska zajednica također nastoji opisati, usu- 
staviti i teorijski promisliti takve i slične alternative kapitalističkom 
sustavu (Šimleša 2006; Hahnel i Wright 2015), pojedini autori ističu 
da je zbog praktične usmjerenosti pokreta jednostavnije definirati što 
solidarna ekonomija nije nego što ona jest (Kawano et al. 2009: 1), 
ili pak da pokretu solidarne ekonomije “nedostaje teorijska analiza ili 
usmjerenost" (Bauhard 2014: 62). Interes za “transnacionalni združeni 
akademsko-aktivistički diskurs o alternativnim ekonomijama“ (Nelms 
2015: 110) očekivano je ojačao na globalnoj razini. Znanstvenici iz 
različitih disciplina analizirali su raznolike inicijative poput, primjeri- 
ce, radničkih koooperativa u Južnoj Americi (Lima 2007) ili Europi 
(Pfeilstetter 2013), poljoprivrede potpomognute zajednicom u razli- 
čitim dijelovima svijeta (Hatano 2008; Janssen 2010) ili pak praksi 
mikrokreditiranja (Gutberlet 2009). Pojedinci su svoj interes usmjerili 
na analizu institucionalizacije alternativne ekonomije u praksi (npr. u 
Ekvadoru), ukazavši na probleme koji se javljaju u tom procesu, ali ina 
fleksibilnost u njihovu rješavanju, prisutnu kod tamošnjih birokrata, 
koja je potrebna zbog sporosti procesa promjene (Nelms 2015). Drugi 
su pak naglasili transformativni potencijal koji takve solidarne prakse 
imaju za pojedinca i zajednicu (Grasseni 2013) te ukazali na razvoj 
participativnih sustava garancije kojima se nastoji kvalitetnije utjeca- 
ti na ekološki aspekt poljoprivrede podržane zajednicom (Contessi i 
Grasseni 2019). Iz analiza solidarnih lanaca hrane u Grčkoj, jednoj od 
zemalja članica Europske unije koje su teže pogođene krizom (Rako- 
poulos 2013, 2014a, 2014b), proizašle su teorijske konceptualizacije 
solidarnosti koja se formira u takvim pokretima. Theodoros Rakopo- 
ulos (2016: 146) smatra da je pokret solidarne ekonomije prije svega 
usmjeren k ostvarivanju jednakosti u pristupu i da ga stoga treba ana- 
lizirati kao svojevrsni konkretni materijalni most, a ne kao neku plu- 
tajuću pojavu koja popunjava prazninu nakon očiglednog kolapsa dr- 
žavnih institucija. Pokret, dakle, treba promatrati kao most uz pomoć 
kojega ta jednakost postaje moguća, ne negirajući tenzije koje takav 
egalitaristički pristup donosi. 


Neke od inicijativa pojavile su se ili intenzivirale svoju vidljivost u 
razdoblju krize iu Hrvatskoj. Solidarne prakse bile su dio svakodnevice 

u hrvatskoj tradicijskoj kulturi (Vitez i Muraj 2001), a nakon Drugog 
svjetskog rata dolazi do uspostave novog političkog i ekonomskog su- 
stava u kojem se određeni oblik solidarnosti nametao odozgo. Nakon 
demokratskih promjena 1990-ih godina, Hrvatska je ušla u tzv. tranzi- 
ciju i opet promijenila politički, ekonomski i društveni sustav. Pojava 
“novih" praksi solidarne ekonomije, ovog puta oblikovanih u suvreme- 
nom globalnom kontekstu alterglobalizacijskih praksi, u hrvatskom 
kontekstu odvijala se paralelno s pristupanjem Hrvatske Europskoj 
uniji te je na njihovo prihvaćanje zacijelo utjecao proces europeizacije 
kojije zahvatio ne samo područja javnih politika nego i razinu identite- 
ta (Radaelli 2000: 4). Solidarnost se u hrvatskom kontekstu u posljed- 
njih stotinjak godina konceptualizirala na različite načine i iz različitih 
smjerova — odozdo i odozgo. 


Kao i drugdje u svijetu, iu Hrvatskoj su se brojni znanstvenici bavili 
i još se bave različitim oblicima praksi koje se mogu svrstati pod egidu 
“kontrahegemonijskih praksi" i solidarne ekonomije (Šimleša 2006; 
Puđak 2010; Puđak et al. 2015; Domazet i Dolenec 2016). Znan- 
stvenici iz različitih područja (antropologija, sociologija, ekonomija) 
usmjerili su svoj interes na pojedinačne prakse poput, primjerice, ur- 
banih vrtova, često uzimajući u obzir i povijesni kontekst (Biti i Blagaić 
2013; Grbić Jakopović 2015; Rubić i Gulin 2015, 2019), intencional- 
nih zajednica poput ekosela (Bokan 2012, Orlić i Bokan 2017), po- 
ljoprivrede potpomognute zajednicom (Orlić 2014, 2015; Sarjanović 
2014) i zadruga (Babić i Račić 2011). 


Iz navedenoga je vidljivo da u Hrvatskoj postoji veliki broj različitih 
inicijativa, na što ukazuju i brojni akteri okupljeni oko Platforme za 
dobru ekonomiju ili Zadruge za etično financiranje. 


Istraživanje poljoprivrede potpomognute zajednicom u Hrvatskoj 
koje sam provela pokazalo je kako uspješnost takvih inicijativa odozdo 
često ovisi o nekoliko visokomotiviranih aktera sposobnih za mobili- 
ziranje drugih pojedinaca, koji pak ne moraju uvijek dijeliti istu viziju s 
glavnim akterima. Različiti problemi s kojima se svi akteri susreću uka- 
zuju na to da se radi o kompleksnim procesima, usponima i padovima, 

pokušajima inkorporiranja u mainstream te povratnim preoblikovanji- 
ma iz mainstreama u alternativu. 


Briga za dobrobit pojedinaca i zajednica u kojima žive kao i briga za 
okoliš postaju sve važnije teme za donositelje odluka i stvaratelje politi- 
ka, ali i za znanstvenike. Stoga solidarna ekonomija, pa tako i poljopri- 
vreda potpomognuta zajednicom kao njezin neizostavni dio, predstav- 
lja važan pokušaj transformacije dominantnog ekonomskog sustava 
odozdo, putem različitih društvenih inovacija, popraćen brojnim, za 
lokalnu razinu pozitivnim, društvenim i gospodarskim utjecajima. 


POLJOPRIVREDA POTPOMOGNUTA ZAJEDNICOM | 
UTOPIJA REKONSTRUKCIJE 


Nenad je, ono, znaš, osoba koja govori i uči ekološku proizvodnju već 
dvadeset godina i onda kad niko nije znao niš o ekološkoj proizvodnji, 
on je bio neki utopist, ono, dijete cvijeća, sa tim nekim utopističkim ideja- 
ma. I meni, znaš, osobno to paše, ja volim te ljude koji se nesebično daju. 
(iz razgovora sa Sanjom) 


Osim kao gradivni dio prehrambenog suvereniteta i solidarne eko- 
nomije poljoprivreda potpomognuta zajednicom može se promatrati 
i kao svojevrsni pokušaj stvaranja ekotopije (Callenbach 1975), na 
solidarnosti utemeljene suvremene utopije usmjerene k stvaranju har- 
moničnih odnosa između čovjeka i okoliša, a ne samo između ljudi 
(Maskalan 2005). Iz prethodnih je poglavlja razvidno da je u slučaju 
poljoprivrede potpomognute zajednicom motivacija aktera prilično 
raznolika te da varira od brige o vlastitom zdravlju pa sve do želje za 
stvaranjem alternative dominantnom društvenom sustavu. Takva na- 
stojanja mnogi će smatrati utopističkima. Ona to uistinu i jesu, me- 
đutim ne u laičkom načinu konceptualizacije utopije, već u smislu u 
kojem je utopiju konceptualizirao Lewis Mumford. On je ukazao na 

to da se u svakodnevnom govoru neke dobre ideje koje se smatraju 
neostvarivima često proglašavaju utopijama ili utopističkim idejama. 
Takvo laičko poimanje utopije kao nečega neostvarivog ili nemogućeg 
prilično je rasprostranjeno, no u semantičkom je i znanstvenom smi- 
slu netočno. Svaki društveni napredak, tvrdi Mumford, pa i sama ideja 
napretka zasnovani su upravo na utopijskom mišljenju. Ono aktivno 
stvara društvenu zbilju i postaje neophodno za svako mijenjanje druš- 
tva, pa stoga svaka društvena preinaka po nekom modelu označava 
pokušaj ostvarenja neke utopije (Mumford 2008). 


Godine 1922. Lewis Mumford definirao je razliku između dviju 
vrsta utopija, utopije bijega i utopije rekonstrukcije (1922: 15), na te- 
melju utjecaja koji one imaju na stvarnost. Svijet ideja u koji “bježimo? 
kako bi se relaksirali iodmaknuli od ovog stvarnog utopija je bijega i ona 
nema nikakve posljedice za stvarni život. S druge strane, utopija rekon- 
strukcije nastaje kada pojedinac zamisli, u svijetu ideja koji Mumford 
naziva idolumom, bolje rješenje ili izvedbu određene postojeće situaci- 
je. Ta ideja o poboljšanju kod pojedinih ljudi izaziva želju za njezinim 
pretakanjem u stvarnost i tako nastaju, često na temelju metode poku- 
šaja i pogrešaka, neka nova, bolja rješenja. Mumford tvrdi da je upravo 
suvremeni život rezultat brojnih utopija rekonstrukcije. Prema njegovu 
mišljenju, svrhovite utopije su one koje pokušavaju promijeniti okoliš 
prema idejama koje su u početku postojale samo u idolumu, u našim 
umovima (ibid.: 20). Pokušavajući “preseliti" utopiju (kakva god ona 
bila) iz idoluma u stvarni svijet, pojedinci pokušavaju mijenjati ne samo 
fizički svijet već i neopipljivi skup vrijednosti. Prema Mumfordu, fizički 
se svijet može mijenjati samo novim navikama, novim vrijednostima, 
različitim odnosima i po mogućnosti promjenom tjelesnih i mentalnih 
značajki uz pomoć obrazovanja i biološkog izbora (ibid.). Glavna ra- 
zlika između utopija bijega i utopija rekonstrukcije stoga je vezana uz 
smjer kojim se te utopije kreću. Prva je usmjerena prema vlastitom egu, 
a druga prema svijetu. Ta mjesta utopije ni izdaleka nisu odvojena od 
stvarnosti, nisu nestvarna niti su naprosto zamišljena. 


Ovakvo promišljanje utopiju smješta u područje ostvarivog i real- 
nog, pod uvjetom da je prihvatimo kao nužno nesavršenu. U suvre- 

menom je društvu, protkanom brojnim problemima, jedna vrsta 
utopije rekonstrukcije, ekotopija, zauzela važno mjesto. Naime, brojni 
su ekološki i društveni problemi, poput klimatskih promjena, rasta po- 
pulacije, porasta nejednakosti i siromaštva, doveli do jačanja svijesti o 
potrebi osmišljavanja drugačijeg modela življenja koji će se manje štet- 
no odražavati na društvene odnose i okoliš. Utopije i pokušaji njihova 
ostvarenja imaju dugu povijest (v. Mumford 2008) i današnje utopije 
u osnovi nisu nove, no jedinstvene su jer izniču iz društvenog poretka 
koji je vjerojatno više nego ijedan koji mu je prethodio prožet indivi- 
dualizmom. Međutim, upravo su zato utopije koje afirmiraju komuni- 
tarnu ideju ili neki oblik solidarnosti posebno zanimljive i značajne. 


Moj je argument, iako sam svjesna da se do određene mjere radi o 
preslojavanju raznolikih glasova članova pokreta idejama koje, opet do 
određene mjere, dijelim s organizatorima pokreta, da i poljoprivreda 
potpomognuta zajednicom predstavlja oblik izgradnje utopije — od- 
nosno ekotopije. Utopije kojima se ovdje bavim pretpostavljaju har- 
monične odnose ne samo između ljudi, kao što je to bio slučaj s pret- 
hodnim utopijama, nego i između ljudi i prirode (Maskalan 2009), a 
termin ekotopija“* označava upravo potonje vrste odnosa. 


Utopiju se često povezuje s idejama savršenosti. To također nije 
sasvim točno jer teško da bi se najpoznatiji primjeri utopija koje su 
opisane u literaturi (Platon, More itd.) mogli smatrati mjestima gdje 
bi suvremeni čovjek želio živjeti. Suvremena se konceptualizacija 
utopije može naći u već spomenutom Callenbachovu romanu Ekoto- 
pija. Naravno, svijet koji on opisuje možda neće biti savršen za sve, ali 
kao što je autor istaknuo u pogovoru izdanja iz 2004. godine, pojam 
ekotopija potječe od grčke riječi oikos, što znači dom, a domovi nisu 
savršeni (Callenbach 2004: 170). Callenbach ne smatra da je njegova 
vizija utopijska ( percipirana kao nešto savršeno) niti da je znanstvena 
fantastika, već je smatra “političkom fantastikom? (ibid.). On opisuje 
sklad između života ljudi i okoliša i, prema mojem mišljenju, s pravom 





23 Termin ekotopija upotrijebio je Ernest Callenbach u naslovu svog utjecajnog romana Ekotopija 
— izvještaji Williama Westona iz 1975. godine. 

se smatra utopijskim piscem (npr. Swift 2014: 77). Knjiga je utjecala 
na mnoge “zelene" mislioce i zelenu stranku u Njemačkoj, a danas je 
njezin naziv sinonim za svaku modernu utopiju, koja mora, ako želi 
biti ozbiljno shvaćena, uzeti u obzir ne samo skladne odnose između 
ljudi nego i između ljudi i okoliša (Maskalan 2009: 510). 


U tom romanu, koji je dobio i nastavak, ali i prednastavak, Callen- 
bach opisuje život u zamišljenoj zemlji koja se odcijepila od SAD-a te 
na teritoriju koji je zaposjela živi izolirano i prema svojim pravilima, 
posve drugačije od ostatka svijeta. Roman je pisan 1975. godine (tri 
godine nakon objavljivanja izvještaja Granice rasta, koji je ukazao na 
opasnosti koje gospodarski rast predstavlja za ograničene prirodne 
resurse) i opisao je, u obliku novinskog izvješća/ dnevnika, posjet no- 
vinara Williama Westona Ekotopiji, dvadeset godina nakon njezina 
odcjepljenja od SAD-a. Ono što opisuje može se smatrati praksom 
koja čini osnovni vokabular pokreta odrasta (D/Alisa, Demaria i Kallis 
2014). Novi roman pruža izmišljeni opis toga kako bi svijet izgledao 
kad bi se neke od ideja o odrastu provodile u praksi (uključujući zaštitu 
okoliša, antiutilitarizam, jednostavnost, neomaltuzijanstvo i još mno- 
go toga). Callenbach je koncipirao roman tako da razotkrivanje načina 
života stanovnika Ekotopije teče usporedo s transformacijom svijesti 
glavnog aktera, što je narativna strategija poznata i iz brojnih drugih 
literarnih utopija (v. de Geus 2007). To posebice vrijedi za odnos pre- 
ma prirodi. Međutim, ono što je zanimljivo jest da se Ekotopljani ne 
vraćaju zamišljenom arhaičnom načinu života prije početaka industri- 
jalizacije kada se priroda nije toliko uništavala, već spajaju naprednu, 
čak i napredniju tehnologiju od one koju poznaje naša suvremena civi- 
lizacija s dubokom povezanošću s okolišem i drugim bićima. 


Iako je takvo promišljanje o harmoničnim odnosima između čovje- 
ka i njegova okoliša klasičan oblik literarne“ utopije i predstavlja kri- 





24 lako je možda široj javnosti najprepoznatljiviji oblik utopije ona literarna, Lyman Tower Sargent 
ističe još dva važna oblika, to su socijalna teorija i komunitarizam, odnosno politička teorija i 
društveni eksperimenti. On piše upravo o namjernim ili intencionalnim zajednicama kao obliku 
komunitarizma, ali pritom ističe kako šire sagledan utopizam uključuje niz raznorodnih praksi 
(Sargent 1994; Sorgisson 2007). 

tiku trenutačnog načina života (drugi oblik takve kritike kroz literarni 
žanr prikaz je distopijske budućnosti), neminovno ga slijede više ili 
manje uspješni pokušaji oživotvorenja utopijskih praksi. 


Kao što su istaknuli pojedini znanstvenici, danas su ideje i koncepti 
poput održivosti, odrasta, solidarne ili etične ekonomije sve prisutniji 
u različitim oblicima javnog diskursa, a pitanje održivosti i održivog 
razvoja zauzima posebno važno mjesto u promišljanjima svjetskih, ali 
i domaćih znanstvenika različitih disciplina (Cifrić 2002; Kirn 2000; 
Lay 2007; Lay i Šimleša 2012). Međutim, kao što je već rečeno, od 
samog početka njegova korištenja pojam održivi razvoj je prepoznat 
kao oksimoron te je uočena njegova vrlo šarolika upotreba koja varira 
ovisno o kontekstu (Redclift 2006: 66; Kates et al. 2005: 11). Široka i 
raznolika upotreba pojma dovela je do toga da pojam gubi na značenju 
i da se ponekad upotrebljava za zeleno pranje (engl. greenwashing), tj. 
za prikrivanje aktivnosti koje su opasne po okoliš i čovječanstvo pod 
krinkom ekološkog, “zelenog" ponašanja (Kates et al. 2005: 19). Ta- 
kođer, često takvi globalni diskursi pružaju “malo dokaza o lokalnim 
značenjima uništenja okoliša" (Redclift 2006: 78). Dijelom upravo 
zbog te ambivalentnosti termina održivi razvoj sve su prihvaćeniji po- 
stali noviji koncepti poput otpornosti (engl. resilience) i odrasta (engl. 
degrowth) (v. D'Alisa, Demaria i Kallis 2014) koji kritički propituju 
je li ideal neograničenog rasta proizvodnje i potrošnje neophodan i 
pridonosi li dobrobiti društva i okoliša više nego što im šteti. Pritom 
osmišljavaju politike za provođenje društveno i ekološki pravednijih 
odnosa. Dok god se ne dovodi u pitanje paradigma neograničenog 
rasta, relativno je lako naći pristalice ideje održivog razvoja. Među- 
tim, ideje i pokreti poput poljoprivrede potpomognute zajednicom i 
solidarne ekonomije priželjkuju ostvariti alternativnu mogućnost sa- 
moorganizacije koja zaobilazi uobičajene kapitalističke i neoliberalne 
obrasce i žele postići veće promjene od onih koje zagovara održivi ra- 
zvoj. Pojedini znanstvenici ističu kako je “za razliku od održivog razvo- 
ja, održivost [...] pojam koji stremi mnogo dalekosežnijim ciljevima i 
vrednotama, onima koji podupiru agendu odrasta ili nultog rasta i onaj 

koji može dati prednost socijalnoj jednakosti i pravdi naspram eko- 
nomskom prosperitetu" (Dassein et al. 2015 prema Bokan 2016: 46). 
Tako i Nataša Bokan naglašava kako “iako na polju pojmova i definicija 
održivosti i s njom povezanih pojmova postoje mnoga neslaganja, na 
razini prakse javljaju se mnoge i brojne inicijative koje se ne suprot- 
stavljaju već se nadopunjavaju i odgovaraju na potrebe ljudi za, sjedne 
strane održivošću, a s druge možda i utopijom'. Premda sam svjesna 
da veći dio aktera koji aktivno potpomažu svoje poljoprivrednike i 
ekološku poljoprivredu vjerojatno nema takvu percepciju, ili to rade iz 
posve drugih razloga, smatram da među inicijatorima, organizatorima 
i administratorima postoje pojedinci koji u tome vide pokušaj stvara- 
nja alternative dominantnom sustavu, koji vide u pokretu duboko sub- 
verzivnu inicijativu. Smatram da neki od njih u svojim nastojanjima 
pokušavaju živjeti održivost ili odrast ili nulti rast i ostvariti utopiju 
— utopiju rekonstrukcije. 


Osim već navedene Mumfordove klasifikacije utopija prema njiho- 
vu učinku na stvarnost, u ovoj se analizi može upotrijebiti i tipologija 
literarnih utopija Mariusa de Geusa. Dva su osnovna oblika (prema 
onome što utopija zagovara kao željeni ideal): utopije dostatnosti (engl. 
utopias of suffieicncy) i utopije obilja (engl. utopias of abundance). Ova 
je de Geusova podjela bitna zato što su utopije dostatnosti, koje pro- 
pagiraju jednostavan život bez nepotrebnih materijalnih stvari, najčešći 
oblik ekotopija, tj. ekoloških utopija (de Geus 2007: 29),a upravo takva 
polazišta zagovaraju pojedini praktičari utopije rekonstrukcije o kojima 
ovdje pišem. De Geus se osvrće na činjenicu da je literarnim utopijama, 
s gledišta suvremenog čovjeka, vrlo jednostavno naći nedostatke te ih 
kritizirati. Osim uočene opasnosti popločavanja puta prema totalita- 
rizmu, literarne utopije opisuju, prema njegovu mišljenju, prestatično 
društvo, što je posve u suprotnosti s realnošću dinamike suvremenog 
života. De Geus, međutim, ističe kako pravo pitanje koje si svatko mora 
postaviti ne glasi želim li živjeti u takvim zamišljenim zajednicama (a 
mišljenja je da bi malotko pristao na takav statičan i idiličan model), već 
što mogu naučiti i preuzeti iz takvih zamišljenih zajednica. Sam žanr 

utopije smatra izuzetno inspirativnim te vjeruje da ga treba koristiti 
kao svojevrstan “navigacijski kompas“ u stvarnim pokušajima stvaranja 
održivije budućnosti (ibid.: 33). A ti stvarni pokušaji daleko su od sta- 
tične slike koju kritičari zamjeraju literarnom žanru utopija. Istraživanja 
potvrđuju da se ti utopijski pokušaji suočavaju s brojnim problemima i 
krizama koje više ili manje uspješno nadilaze. To potvrđuju i provede- 
na istraživanja npr. ekosela u svijetu i u Hrvatskoj (v. Sargisson 2007; 
Bokan 2012), a isto vrijedi i za prakse poljoprivrede potpomognute 
zajednicom o kojima je ovdje bila riječ. Ipak, rastući broj pokreta i ini- 
cijativa na globalnoj razini koji podupire ideje bliske ekotopiji (odrast, 
solidarna ekonomija, alterglobalizacija, pokreti relokalizacije) pokazuje 
da je točna de Geusova tvrdnja o izuzetnoj važnosti debate o održivosti 
i inspirativnim vizijama budućnosti (de Geus 2007: 27). 


Pritom treba imati na umu tezu navedenog autora da je nemoguće 
odjednom zamijeniti postojeći sustav nekim novim i boljim. Potrebno 
je, stoga, biti realan prilikom zamišljanja (ne)mogućnosti provedbe 
utopijskih ideja u praksi. Robin Hahnel u knjizi Alternative kapitaliz- 
mu: prijedlozi za demokratsku ekonomiju piše o tri osnovne strategije 
prekida sa sadašnjošću, odnosno tri transformacijske strategije — rup- 
turnoj, intersticijskoj i simbiotičkoj. I dok se rupturne strategije pozi- 
vaju na “nove emancipacijske institucije kroz oštar prekid s postojećim 
institucijama i društvenim strukturama“, intersticijske transformacije 
“nastoje stvoriti nove oblike društvenog osnaživanja u nišama i na 
marginama kapitalističkog društva, često tamo gdje ne izgleda da 
predstavljaju neposrednu prijetnju dominantnim klasama i elitama'. 
Simbiotičke strategije predstavljaju kombinaciju tih dviju strategija, tj. 
onih koje “nastoje proširiti socijalno osnaživanje dok istodobno posti- 
žu institucionalnu konfiguraciju koja doprinosi odgovarajućem funk- 
cionalnom kapitalizmu" (Hahnel i Wright 2016: 87-88). Oblik po- 
ljoprivrede potpomognute zajednicom koji ne inzistira na certifikaciji 
po ovoj bi klasifikaciji pripadao u intersticijske transformacijske stra- 
tegije, a poljoprivreda potpomognuta zajednicom koja se kroz proces 
certifikacije nastoji uklopiti u postojeće zakonodavne okvire spadala 

bi u simbiotičku transformacijsku strategiju. Činjenica je da ovakav 
oblik poljoprivrede u brojnim zapadnim zemljama postaje sve važniji 
segment tržišta te da se usustavljuje i uživa potporu države (primjer 
Italije, v. Grasseni 2013). U Hrvatskoj su prisutna oba oblika razvoja 
— uključivanje u sustav takvog oblika poljoprivrede u Istri te odbijanje 
institucionalizacije u bilo kojem obliku zbog različitih razina povjere- 
nja, odnosno nepovjerenja u sustav. U tom će smislu biti zanimljivo 
pratiti budući razvoj i vidjeti koji će, uvjetno rečeno, iznjedriti bolje 
rezultate, tj. veće i kvalitetnije društvene promjene. Hahnel tvrdi da su 
sve tri strategije dosad bile neuspješne te predlaže njihovu kombina- 
ciju, a posebice kombinaciju intersticijskih i simbiotičkih strategija, s 
ciljem učinkovitijeg postizanja ciljeva (Hahneli Wright 2016: 87-88). 
Smatra da “simbiotičke strategije (kompromisne) putem države mogu 
otvoriti prostor i podršku za intersticijske inovacije te da međuigra 
između intersticijskih i simbiotičkih strategija može stvoriti putanju 
produbljivanja socijalističkih elemenata unutar hibridnih kapitalistič- 
kih ekonomskih ekosustava" (ibid.: 89). 


Postepena promjena ili, kako slikovito de Geus citira Burkea, “po- 
pravljanje broda koji plovi', čini se jedinom provedivom u praksi zbog 
toga što je riječ o promjeni cjelokupnog načina života, a ne “samo" o 
zamjeni jednog političkog sustava drugim. Pritom treba imati na umu 
da će ta nova konstrukcija također biti nesavršena i da će je također 
trebati popravljati i dorađivati u hodu. Ostvarivanje neke veličan- 
stvene, harmonične i idealne ekološke države zamijenjeno je idejom 
inteligentne adaptacije, vođenja i eksperimentiranja (de Geus 2007: 
34) pa u tom smislu treba sagledavati i utopističke prakse (u smislu 
utopije rekonstrukcije!) poput poljoprivrede potpomognute zajedni- 
com. Ova je inicijativa samo maleni kamenčić mozaika koji se stalno 
iznova preslaguje u nastojanju da ostvari što bolju sliku — pravednije, 
solidarnije i prema okolišu/prirodi obazrivije društvo. Stoga je potreb- 
no inzistirati na pragmatičnim pravcima inspiriranim utopijama (ibid.: 
39) koji će postepeno dovesti do izgradnje raznolikih ekoloških vrlina 
kod pojedinaca (Barry 1999: 35). 

De Geus se, nadalje, pita tko će biti akteri koji će razvijati takve ino- 
vativne vizije i perspektive o ekološki razumnom umijeću življenja. On 
sam smatra da će to biti zadatak političkih stranaka, pokreta za okoliš, 
pisaca i filozofa. Međutim, Sargent ističe bitnu činjenicu da je ono što 
motivira ljude na djelovanje upravo želja za stvaranjem boljeg života 
za sebe i svoje potomstvo. Stoga ne treba isključiti potencijal koji nosi 
tzv. mali čovjek. Brojni pojedinci već stječu ili nastoje steći ekološke 
vrline (i vještine), već prakticiraju, više ili manje uspješno, stvaranje 
ekotopije — bilo na marginama društva ili nastojanjem da promijene 
sustav iznutra. Upravo će se na njihove uspjehe, ali čak i na neuspjehe 
referirati političari, filozofi, pisci i znanstvenici. Možda je najtočnije 
reći da se radi o međusobno povezanom lancu inspiracija i poticaja, 
pokušaja i promašaja. U tom smislu, brojčano male inicijative i grupe 
poput poljoprivrede potpomognute zajednicom nisu nimalo nevažne. 
Te prakse predstavljaju svojevrsnu samotransformirajuću sadašnjost, 
koja utopiji daje konkretan, a ne samo apstraktan karakter. Svaki je ta- 
kav utopijski akter važan i svaki pokušaj može poslužiti kao inspiracija 
i pomoći transformirati društvo. 


Ovo se istraživanje u užem smislu bavi primjerima poljoprivrede 
potpomognute zajednicom u Hrvatskoj, ali nastoji i sagledati taj feno- 
men u širem kontekstu alterglobalizacijskih trendova, odnosno težnji 
za kreiranjem drugačije budućnosti. Ono je pokazalo da se motivacija 
članova GSR-ova razlikuje u rasponu od želje da jedu zdravu hranu do 
ideja o stvaranju alternativnog sustava koji bi “prevladao" kad kapita- 
listički i neoliberalni sustav propadne (Orlić 2014). Osobno, dijelim 
potrebu članova grupe da jedu zdravu hranu po povoljnim cijenama 
jer iako u Hrvatskoj raste tržište ekološke hrane i slijedi europske 
trendove (Petljak 2010: 107), ti su proizvodi i dalje skupi i osobama s 
prosječnim prihodima obično nedostupni. Zaista mi se svidjela i ideja 
o promjeni sustava odozdo, ali činilo mi se nevjerojatnim da to može 
donijeti bilo kakvu značajnu promjenu u društvu zbog toga što su u pi- 
tanju male količine proizvoda koje ne predstavljaju prijetnju za super- 
markete i multinacionalne tvrtke. S pravom se može postaviti pitanje 


ZAKLJUČAK 


jeli njihov trud uzaludan. Radi li se samo o maloj skupini idealista koji 
vjeruju da mogu promijeniti svijet takvim “malim praksama? 


Ironično, odrast je bio, kako ističu Domazet i Dolenec, najbrže ra- 
stuće globalno društveno kretanje (2016: XI), inicirano u Francuskoj. 
Dćcroissance, francuski pojam za odrast, prvi je put koristio francuski 
intelektualac Andrć Gorz 1972. godine. Kasnije su taj pojam upotri- 
jebili i drugi francuski autori koji su ga 1972. godine dodali u izvješće 
Granice rasta. Koncept je dobro poznat autorima koji pripadaju fran- 
kofonskom govornom području. Engleski pojam degrowth prvi je put 
korišten na Pariškoj konferenciji 2008. godine, a otad se proširio di- 
ljem svijeta. Teoretičari odrasta naglašavaju kako je prilično iracional- 
no ponašati se kao da se možemo beskonačno razvijati, zanemarujući 
činjenicu da su nam resursi ograničeni i vjerujući da će razvoj tehnolo- 
gije nekako rješavati probleme koji će se pojavljivati u budućnosti, po 
principu deus ex machina. Prema Corneliusu Castoriadisu, osnovni je 
problem imperativ gospodarskog rasta, sekularni ekvivalent religijskih 
dogmi (što znači da kad god se “usudite" predložiti moguću alterna- 
tivu ekonomskom rastu, odmah ste diskvalificirani iz svake rasprave, 
bilo akademske bilo političke (Castoriadis prema Domazet i Dolenec 
2016: XII)). Pokret zagovara planirani ili dobrovoljni odrast (kao što 
su učinili Ekotopljani, ekološki utopisti) kako bi se spriječio poten- 
cijalni stihijski i neplanirani odrast kakav bi se mogao dogoditi ako se 
postojeći sustav s vremenom (prema očekivanjima pojedinih aktera) 
uruši. Problem je u tome što bi takav neplanirani odrast slijedio etiku 
čamca za spašavanje (Hardin 1974), koja predviđa ostanak najranjivi- 
jih izvan čamca (Swift 2014: 72). 


Premda teoretičari koji se bave degradiranjem raspravljaju o po- 
trebi prakticiranja političke ekologije i podizanja tijeka politike na 
makrorazinu (ova se rasprava odvija na temu klimatskih promjena, 
vađenja nafte i brojnih drugih društvenih problema), na kraju tražena 
promjena uvijek zauzme mjesto na mikrorazini kao i u svakodnevnim 
životnim stilovima. 

Poljoprivreda potpomognuta zajednicom je već prepoznata kao 
pokret koji tvori koaliciju kojoj je cilj promjena svjetskog gospodar- 
stva i iako se ne zalaže izravno za odrast, slijedi neka od načela odrasta. 
U malom, situacija je prilično optimistična — pokret se širi diljem svi- 
jeta, a ljudi postaju sve više svjesni prednosti koje ovakva jednostavna 
praksa može donijeti zajednici (kao i prakse mnogih sličnih pokreta, 
uključujući i sve prakse ekonomije solidarnosti ili pokreta odrasta). 
Međutim, ovakva optimistična slika poljoprivrede potpomognute za- 
jednicom koja predstavlja pokret koji može donijeti promjenu nije u 
potpunosti idilična. Organizatori ili “administratori“ hrvatskih grupa 
vide mrežu poljoprivrede potpomognute zajednicom kao pokret za 
stvaranje boljeg, a ne savršenog (kao što su utopije često pogrešno 
shvaćene) svijeta. Oni sami obično nisu spremni pokret nazvati uto- 
pijom zbog već spomenutih razloga. Također, ne moraju svi članovi 
nužno imati zajednički cilj promjene svijeta, a pokret se suočava i s 
određenim problemima unutar samih grupa (dinamika grupe je vrlo 
raznolika) i s određenom kritikom, kako je i uobičajeno u svakom dru- 
gom pokretu. 


Kako će se poljoprivreda potpomognuta zajednicom razvijati dalje 
u Hrvatskoj tek treba vidjeti, ali željela sam istaknuti probleme s kojima 
se ona suočava općenito, ne samo u Hrvatskoj. Unatoč zajedničkom 
cilju stvaranja boljeg svijeta, idolum pojedinaca koji su uključeni može 
biti različit, kao npr. uhrvatskom slučaju. Drugi slučajevi, posebice u Ja- 
panu, pokazuju da čaki dobre ideje u promijenjenim društvenim okol- 
nostima (koje su neminovne tijekom vremena) postaju neatraktivne, a 
pojedinci njima zasićeni. To ukazuje na činjenicu da pokret neće samo 
rasti sve dok ne dostigne veličinu pri kojoj može predstavljati prijetnju 
velikim nacionalnim i međunarodnim korporacijama (kao što je ista- 
knuo jedan od sugovornika u Zagrebu, jedan od organizatora), već da 
će imati i vlastite unutrašnje probleme. Da bi bile dovoljno jake da se 
“bore" protiv ovog pretpostavljenog budućeg napada “velikih igrača“, 
ove će zajednice praksi morati prevladati brojne probleme koji su se 
pojavili tijekom procesa “rutinizacije" koji ih je neminovno zahvatio. 

U hrvatskom je slučaju vrlo zanimljivo to da sugovornici nisu očekivali 
od države da pruži pomoć poljoprivredi potpomognutoj zajednicom 
(iako smatraju da takva inicijativa, a pogotovo mali ekološki poljopri- 
vrednici, itekako zaslužuju pomoć). Zapravo, od početka istraživanja 
razvidno je da pojedinci državu vide na protivničkoj strani spram na- 
stojanja za osiguravanjem zdrave hrane za svoje državljane (ne samo 
u smislu zdravstvene ispravnosti hrane (engl. food safety)), i to zbog 
toga što aktivno sudjeluje u trgovinskoj razmjeni koja potkopava pre- 
hrambeni suverenitet zemlje uvozom hrane slabije kvalitete po nižim 
(konkurentnim) cijenama. Podjednako tako, država nije značajnije po- 
magala poljoprivrednicima koji su željeli proizvesti hranu na organski 
način. Ta se situacija, doduše, sada postupno mijenja, sustav poljopri- 
vrede jedan je od subvencioniranijih, a posebna se pozornost sve više 
pridaje malim i ekološkim poljoprivrednicima. Novi Zakon o javnoj 
nabavi (NN 120/16) koji je stupio na snagu 1. srpnja 2017. godine 
u stavku 7 članka 284 koji se tiče “određivanja kriterija za odabir eko- 
nomski najpovoljnije ponude u kojima su predmet nabave poljopri- 
vredno-prehrambeni proizvodi i hrana" izrijekom kaže da “naručitelj 
treba uzeti u obzir kriterije kojima se vrednuju proizvodi koji su proiz- 
vedeni u sustavima kvalitete poljoprivrednih i prehrambenih proizvo- 
da (sezonski, ekološki, integrirani proizvodi i dr.), hrana proizvedena 
po standardima kvalitete za hranu utvrđenim u nacionalnim propisima 
o poljoprivredi i hrani, te hrana koja je održivo proizvedena i prerađe- 
na, čime je stvorena hrana više vrijednosti u pogledu veće svježine ili 
nižeg opterećenja okoliša (kraćeg prijevoza, manje transporta, manje 
opterećena materijalima za pakiranje te u pakiranjima koja su izrađena 
od okolišu prihvatljivih i/ili recikliranih materijala i dr.)* Činjenica je 
da nije poznato u kojoj je mjeri to zaživjelo u praksi. Uzrok tome može 
biti i nemogućnost kontinuirane opskrbe dovoljnim količinama, koju 
navode i sami ekološki proizvođači kao svoj veliki problem. To pak 
dovodi do sljedećeg problema — udruživanja poljoprivrednika, koje 
Ministarstvo poljoprivrede namjerava poduprijeti kroz financiranje 
proizvođačkih grupa i organizacija. Proizvođačke grupe i organizacije 


120 ANTROPOLOGIJA SOLIDARNOSTI U HRVATSKOJ 


jedan su od “novih"* načina udruživanja i poslovanja, čije su osniva- 
nje i poslovanje uređeni brojnim pravilnicima i zakonima? (Herman 
2016: 3). Proizvođačka organizacija je pravni subjekt ili jasno defini- 
rani dio pravnog subjekta koji ispunjava određene uvjete." Riječ je o 
udruživanju više poljoprivrednih proizvođača s ciljem boljeg planira- 
nja proizvodnje, povećanja ponude i plasmana proizvoda, smanjenja 
troškova proizvodnje, stabiliziranja proizvođačkih cijena, promicanja 
okolišno prihvatljivih praksi i tehnika i poboljšanja kvalitete proizvoda 
(ibid.: 2). 


Već spomenuto nepovjerenje u državu vrlo je značajno i u hrvat- 
skom slučaju i doprinosi tvrdnji da posljednja recesija u Hrvatskoj nije 
toliko posljedica egzogamnih koliko endogamnih razloga. To znači da 
se ekotopije moraju mijenjati na odgovarajući način i biti fleksibilne. 
Na strani potrošača problemi se pojavljuju na različitim razinama, ali 
jedan od glavnih odnosi se na činjenicu da moraju (moramo!) promije- 
niti svoje osobne navike u odnosu na kupovinu namirnica. Čak i u 
zemljama poput Hrvatske, gdje tradicionalno postoje poljoprivredna 
tržišta (u gradovima poput Zagreba organizirana su i po gradskim če- 
tvrtima), aktivnost u grupi koja podupire ekološku poljoprivredu po- 
drazumijeva da morate jednom tjedno (obično kasnije tijekom dana) 
otići na neko određeno mjesto (obično neki prostor na otvorenom 
— parkiralište ili slično) kako bi se susreli s vašim proizvođačima. U 
skladu s vašom narudžbom, dobit ćete hranu za sljedeći tjedan. Narav- 
no, ako se kupuju veće količine proizvoda (to se odnosi pogotovo na 
mlijeko i meso), problem može biti njihova pohrana, a u mnogim 





25 Udruživanje poljoprivrednika nije novitet, ali je davanje drugačijeg imena od onog koje je bilo 
uobičajeno za takav oblik djelatnosti — zadruga — povezano s još uvijek prisutnom stigmatizaci- 
jom zadruga iz razdoblja socijalizma (kao važnog oblika mehanički nametnute kooperativnosti) 
na koju su ukazala pojedina istraživanja (Babić i Račić 201 1). 

26 Zakon o uređenju tržišta poljoprivrednih proizvoda, Uredba o potporama proizvođačkim or- 
ganizacijama u sektoru voća i povrća, Pravilnik o upisu u upisnik trgovaca voćem i povrćem, 
Pravilnik o tržišnim standardima za voće i povrće, Pravilnik o proizvođačkim organizacijama u 
sektoru voća i povrća (Herman 2016: 3). 

27 To uključuje minimalan broj članova (7), minimalnu vrijednost utržive proizvodnje ili minimalni 
obujam proizvodnje, statut i pravilno i učinkovito obavljanje temeljne aktivnosti (Herman 201 6: 
I—2). 

gradskim stanovima nema dovoljno prostora da bi se mogao smjestiti 
veliki zamrzivač. Također, s praktične točke gledišta, svu tu hranu tre- 
ba ne samo pohraniti već i pripremiti. Kuhanje zdravih obroka za vas 
i/ili vašu obitelj može se činiti samorazumljivim i dobrodošlim (sada 
kada ste uspjeli nabaviti zdravu hranu po prihvatljivim cijenama), ali u 
okviru svakodnevnih obaveza to zahtijeva posvećenog pojedinca koji 
je spreman odvojiti vrijeme za kuhanje. 


Radi se o djelatnosti koja nije uvijek laka, koja je u visokom stup- 
nju rodno određena (i, kako je već rečeno, ne odnosi se isključivo na 
kuhanje (Grasseni 2013: 73)). Ona mijenja naše navike potrošnje i 
polako, ali postojano uvlači promjene u naše živote. Smatram da mi 
kao potrošači možemo utjecati na globalnu situaciju, što je vidljivo iz 
inicijativa odozdo prema gore, ali na mikrorazini — prihvaćajući sve 
poteškoće koje transformacijska moć poljoprivrede potpomognute 
zajednicom donosi u naše živote. Mislim da je Cristina Grasseni u pra- 
vu kada kaže da je hrana ta koja predstavlja totalnu društvenu činjenicu, 
koja kombinira i povezuje različite aspekte individualnog i zajedničkog 
života (domaćeg/privatnog i političkog), te da je upravo ona pravi alat 
za promjenu postojećih obrazaca pojedinačnog i grupnog ponašanja 
(Grasseni 2013: 172). Naravno, to je moguće samo ako je u skladu s 
našim idejama o boljem svijetu. 


Smatram da aktivnosti povezane s poljoprivredom potpomognu- 
tom zajednicom imaju potencijal postepeno promijeniti kupovne, ali 
i druge svakodnevne navike članova zajednice/društva, te tako osje- 
ćaj nemoći za postizanje promjena zamijeniti osjećajem zadovoljstva 
zbog vlastite aktivne uloge u poticanju promjena odozdo. Osobno mi 
se čini da je poljoprivreda potpomognuta zajednicom jedan od zna- 
čajnijih aktivističkih pokreta u svijetu danas, jer drugačijim sagledava- 
njem i pristupom procesima proizvodnje i konzumiranja hrane pruža 
adekvatan odgovor na (barem) tri goruća svjetska problema — zdravlje, 
gospodarstvo i ekologiju. Osim toga, solidarnost koja je u temeljima 
takvih aktivnosti nastoji iznova izgraditi povjerenje i povezanost među 
uvelike individualiziranim pojedincima i obiteljima. 

Upravo zbog toga smatram da solidarna ekonomija u svim po- 
javnim oblicima zaslužuje aktivniji (gotovo aktivistički) pristup koji 
mnogi nazivaju angažiranom antropologijom (Low i Merry 2010; 
Beck i Maida 2013). 

su onaj, toliko potreban vjetar u leđa. Osim što je odradila lavovski dio 
posla, bila je naoružana strpljenjem i upornošću, bez kojih vjerojatno 
knjige ne bi ni bilo s obzirom na moje “odugovlačenje“. 


Urednicama hed-biblioteke prof. dr. sc. Tihani Petrović Leš, a u za- 
vršnici i izv. prof. dr. sc. Marijani Belaj idu moje velike zahvale, prije 
svega na tome što su prepoznale ovu temu kao relevantnu za hed- 
biblioteku te se, zajedno s ostalim članovima uredničkog odbora, an- 
gažirale na osiguravanju financijske potpore za objavljivanje knjige u 
elektronskom i u tiskanom obliku te na svim onim dodatnim radnjama 
koje su itekako potrebne, a često neprepoznate kao važne, kako bi sve u 
izdavačkom procesu teklo glatko. 


Lektorici Vesni Beader zahvaljujem na super profesionalno i super 
brzo odrađenom zadatku. Sigurna sam da joj je bilo izazovno pre- 
tvoriti početni tekst u uradak kojeg se ne moram sramiti u jezičnom 
smislu. 


Recenzenticama doc. dr. sc. Aniti Bušljeta Tonković i doc. dr. sc. Ti- 
hani Rubić zahvaljujem na temeljitom iščitavanju rukopisa, odličnim 
komentarima i svim sugestijama za doradu. 


Zahvaljujem svojim kolegama u Institutu za antropologiju na stva- 
ranju poticajne atmosfere za rad te na čestim raspravama i kritičkom 
iščitavanju svih mojih umotvorina na temu poljoprivrede potpomog- 
nute zajednicom i antropologije solidarnosti tijekom posljednjih 
nekoliko godina. Tu prije svega imam na umu svoju mentoricu prof. 
dr. sc. Anitu Sujoldžić te kolegice mr. sc. Dugu Mavrinac, dr. sc. Anju 
Iveković Martinis i dr. sc. Anu Perinić Lewis, ali i pojedine bivše kole- 
ge poput dr. sc. Mirne Jernej Pulić i dr. sc. Josipa Laha. Zahvalnost za 
omogućavanje početaka svih mojih istraživačkih aktivnosti u Institu- 
tu za antropologiju upućujem bivšem ravnatelju Instituta akademiku 
Pavlu Rudanu. 


Sadašnjem ravnatelju Instituta doc. dr. sc. Saši Missoniju zahva- 
ljujem na otvorenosti za moje istraživačke interese te omogućavanju 
istraživačke i znanstvene slobode i optimalnih uvjeta za rad. 


Neizmjernu zahvalnost dugujem i “ekipi" iz Ruralija, neformalne 
interdisciplinarne istraživačke skupine čija sam i sama članica — dr. 
sc. Orlandi Obad iz Instituta za etnologiju i folkloristiku, doc. dr. sc. 
Nataši Bokan s Agronomskog fakulteta Sveučilišta u Zagrebu, izv. 
prof. dr. sc. Aleksandru Lukiću s Geografskog odjela PMF-a, Olgici 
Klepač s Fakulteta agrobiotehničkih znanosti Osijek Sveučilišta Josipa 
Jurja Strossmayera u Osijeku, doc. dr. sc. Ani Opačić i izv. prof. dr. sc. 
Gordani Berc s Odsjeka za socijalno pravo Sveučilišta u Zagrebu — s 
kojima sam vodila brojne zanimljive razgovore o ovoj i srodnim tema- 
ma, a s nekima sam od njih imala i priliku istraživati i pisati zajedno. 
Njihova su mi podrška i nesebično dijeljenje znanja i savjeta pomogli u 
brojnim drugim profesionalnim situacijama, a ne samo prilikom rada 
na ovoj knjizi. 

Mojci Makovac zahvaljujem na svoj nesebičnoj pomoći koju mi je 
pružila prilikom provođenja terenskog dijela istraživanja u Istri. 


ZAHVALE 135 


Obitelj neizostavno podnese velik dio tereta kada jedan od njezi- 
nih članova nešto piše, a pogotovo kad piše knjigu. Stoga zahvaljujem 
cijeloj svojoj obitelji na podršci i razumijevanju. Najzaslužniji znaju na 
koga se to odnosi. 


I na kraju, ali ne manje važno — želim zahvaliti svojoj prijateljici i 
poslovnoj partnerici Ivani Klement, koja me upoznala s grupama soli- 
darne razmjene u Zagrebu. Da se taj “susret informacija" nije dogodio, 
ne bih ni znala da postoji nešto tako genijalno poput poljoprivrede 
potpomognute zajednicom i ne bih se istraživački zainteresirala za soli- 
darnu ekonomiju i antropologiju solidarnosti. U tom smislu neizmjer- 
nu zahvalnost dugujem i svim sugovornicima u istraživanju, bez čije 
Također, inicijatorima GSR-a u Hrvatskoj i brojnim aktivistima koji 
se angažiraju oko ovakvih i srodnih inicijativa zahvaljujem na entuzi- 
jazmu i dobroj volji pri organiziranju svega potrebnog da jedna takva 
inicijativa zaživi i u Hrvatskoj. Bez njih, istraživačke teme ni knjige ui- 
stinu ne bi ni bilo! A što bi bilo još gore — ne bi bilo ni poljoprivrede 
potpomognute zajednicom u Hrvatskoj! 


O AUTORICI 


Olga Orlić rođena je 1976. godine u Zagrebu. Završila je klasičnu 
gimnaziju u Zagrebu 1994. godine, a 2000. godine diplomirala je et- 
nologiju i arheologiju na Filozofskom fakultetu Sveučilišta u Zagrebu. 
Od 2001. do 2006. godine radila je kao kustosica u Etnografskom 
muzeju Istre u Pazinu. Za svoju prvu samostalnu izložbu “Tkalci u 
Istri" (2004.) dobila je godišnju nagradu “Milovan Gavazzi" Hrvat- 
skog etnološkog društva. Od 2006. godine zaposlena je u Institutu 
za antropologiju u Zagrebu, prvo kao znanstvena novakinja, a od 
2013. godine kao znanstvena suradnica. Magistrirala je 2009. godi- 
ne na Poslijediplomskom studiju etnologije i kulturne antropologije 
Filozofskog Fakulteta Sveučilišta u Zagrebu, a na istom je Sveučilištu 
stekla titulu doktorice znanosti iz antropologije u okviru izvandok- 
torskog studija. U dosadašnjem znanstveno-istraživačkom radu sura- 
đivala je u više nacionalnih i međunarodnih projekata te sudjelovala 
na brojnim međunarodnim i nacionalnim konferencijama. Od 2019. 
godine članica je mreže COST akcije From Sharing to Caring: Ex- 
amining Socio-Technical Aspects of the Collaborative Economy. 
Dosad je imala priliku voditi dva Programa popularizacije znanosti 
(Program popularizacije antropologije “AntroPOP" (2014/2015) 
i Program kulturno-antropoloških istraživanja Gorskog kotara 
GORan (2017/2018)), a uskoro će joj se pružiti prilika da vodi pro- 
jekt, financiran od Hrvatske zaklade za znanost, “Solidarna ekonomija 
u Hrvatskoj: antropološka perspektiva" (SOLIDARan), u čiji opseg 
spada i tema poljoprivrede potpomognute zajednicom. Autorica je više 
znanstvenih i stručnih radova. Od 2008. godine članica je uredništva 
časopisa Hrvatskog etnološkog društva Etnološka tribina, a od 2018. 

godine i članica uredništva časopisa Etnografskog muzeja u Zagrebu 
Etnološka istraživanja. Jedna je od osnivačica neformalne istraživačke 
skupine Ruralije, kojoj je jedan od ciljeva pokrenuti interdisciplinarna 
znanstvena istraživanja ruralnog prostora u Hrvatskoj. 


